އެ ފުރޭތަ (ދެވަނަބައި) – Esfiya\nޖެހިގެން އައި ދުވަހު އިބްރާހީމްބެ އައުމުގެ ކުރިން އަހަރެން ބެހެއްޓީ ކޮޓަރީގެ ކުޑަދޮރުގެ ތަންޑު ނައްޓުވާލާފައެވެ. އިބްރާހީމްބެއާއި އޭނާ ގެނައި ކުދިންކޮޅު ކިޔަވަންފެށިތާ 10 ވަރަކަށް މިނެޓްފަހުން އަހަރެންނާއި ޝާއިލް ގެ ފުރަގަހުންގޮސް އެދޮރު ކައިރި ހުއްޓިލީމެވެ. އޭރުވެސް ކޮއްކޮގެ ގިސްލުމުގެ އަޑުއިވެއެވެ. އަހަރެން މަޑުމަޑުން ކުޑަދޮރު ފޭކޮށްލީމެވެ. އަދި ކޮޓަރި ތެރެ އެއްލޮލުން ބަލާލީމެވެ. ނަމަވެސް އެއްވެސް މީހެއް ނުފެނުމުން ތަންކޮޅެއް ބޮޑަށް ދޮރު ހުޅުވާލީމެވެ. އެވަގުތު “އެފުރޭތަ” ފެނިފައި އަހަރެންގެ ހެޔަށްގޮތްވެގެން ދިޔައެވެ. ޝާއިލް އައިސް އަހަރެން ގައިގާ ހިފެހެއްޓިކަން އެނގުނެވެ. ދެން ވީގޮތެއް ނޭގުނެވެ.\nއަހަރެންނަށް ބަޔަކު ޤުރުޢާން ކިޔަވާ އަޑާ ދެމީހަކު ވާހަކަ ދައްކާ އަޑު އިވެމުން ދިޔައެވެ. އަހަރެން އޮތީ ދެބަދޭތެރޭގައި ކަމަށްވުމުން ދައްކާ ވާހަކައެއް ސާފެއްނުވެއެވެ. އިވެނީ ބައްޕަގެ އަޑުހެންވެސް ހީވެއެވެ. އެމީހުން ވާހަކަ ދައްކަމުންގޮސް އެ ފުރޭތައޭ ބުނެލިހެން ހީވިއެވެ. ކުއްލިއަކަށް އަހަރެންނަށް ސިފަވާންފެށީ ކުޑަ ކޮޓަރިއެކެވެ. ކޮޓަރި ތެރޭގައިވަނީ ފަނޑު އަލިކަމެކެވެ. ކޮޓަރި އެއްކަނުގައި އެނދެއް ބަހައްޓާފައިވެއެވެ. އެނދުމަތީގައި ހަތަރެސްފައި ބަނދެފައި އޮތް އަންހެން ކުއްޖަކު އޮތެވެ. އެއީ ލާރާއެވެ. ލާރާގެ ހަށިގަނޑުގައި އެއްވެސް ނިވާކަމެއް ނެތްއިރު އޭނާގެ މަޑު ގިސްލުމުގެ އަޑު ކޮޓަރި ތެރޭގައި އިވިއިވި ހުއްޓެވެ. ނަމަވެސް ކައިރީގައި ތިބި 03 ފިރިހެނުންނަށް އެއަޑު އިވޭ ހެނެއް ހިޔެއްނުވެއެވެ. އެންމެންވެސް އޭނާއާ ދިމާއަށް ބަލަމުންދިޔައީ ދަހިވެތި ނަޒަރަކުންނެވެ. އެތަނުން އެކަކު ލާރާ ރޮއިރޮއި އޮއްވައި ގައިމައްޗަށް މައްޗަށް ފުންމާގަތީ ބަނޑުހައިވެފައި މިނިކާވަގެއް ފަދައިންނެވެ. އެވަގުތު ދޮރެއް ހުޅުވާލި އަޑުއިވިގެންދިޔުމާއެކު އެމީހާ އެދިމާއަށް ބަލާލިއެވެ.\nއަހަރެންނަށް ކުއްލިއަކަށް ދެލޯ ހުޅުވާލެވުނެވެ. އޮވެވުނީ އެނދެއްގެ މަތީގައެވެ. އަހަރެންގެ ހަތަރެސްފައިވަނީ އެނދާއެކު ބަނދެފައެވެ. ކައިރީގައި ޤުރުޢާން ކިޔެވުމަށް ދެކުއްޖަކު އިނެވެ. މީ ކޮންކަންތައް ގަނޑެއް ހެއްޔެވެ؟ އަހަރެން ދެލޯ ބޮޑުކޮށްލަމުން މަންމައާއި ބައްޕައަށް ގޮވަމުން ހަޅޭލަވައިގަތީމެވެ. ނަމަވެސް އެކަކުގެވެސް ހިލަމެއް ނުވިއެވެ. އަހަރެން އައްސާފައިވާ ވާތަކުން މިންޖުވުމަށްޓަކައި ތެޅި ގަތީމެވެ. ސަލާމަތެއް ނުވެވުނެވެ. ދެއަތާ ދެފައިން ހަންމަށައިގެންގޮސް ދިލަ ނަގަންފެށުމުން މައިތިރިވެލީމެވެ. އިރުކޮޅެއްފަހުން ދޮރު ހުޅުވިގެންދިޔައެވެ. އަހަރެން އެދިމާއަށް ބަލާލީމެވެ. ދޮރުމަތީގައި ހުރީ ކޮއްކޮގެ ހަށިގަނޑުގެ ދަހިވެތިކަމުގައި އުޅޭ “އެފުރޭތަ” އެވެ. އެއީ ދެވަނަ ދެމީހެއްނޫނެވެ. އިބްރާހީމްބޭ އެވެ. އޭނާ ފެނުމާއެކު އަހަރެންގެ ލޭ ހޫނުވާންފެށިއެވެ. ދެދަތްޕިލަ ފިތި ބާރުވެގެންދިޔައިރު ދެބުމަ ގޮއްޖެހި ދެލޯވެސް ވައްވެގެންދިޔައެވެ. އިންސާނެއްގެ ސިފާގައި ހުރި އެފުރޭތަ މަޑު ހިނގުމެއްގައި އައިސް އަހަރެން ކައިރީގައި ހުއްޓުނެވެ.\n“..އަހަރެން ކަލޭ މުޅި ދުނިޔެއަށް ބޭޒާރުކޮށްލާނަން..” އަހަރެން ދެދަތްޕިލައަށް ބާރުލަމުން ބުނީމެވެ. އިބްރާހީމްބެ އެއްވެސް އެއްޗެއް ނުބުނެވެ. އަހަރެން ބުނި އެއްޗެއް އަޑުއިވުނު ހެނެއްވެސް ހިޔެއްނުވެއެވެ.\n“..އަހަރެން ކަލޭ ބޭޒާރުކޮށްލާނަން..” އަހަރެން ކުރިޔަށްވުރެ ބާރަށް ބުނީމެވެ. އިބްރާހީމްބެ ސިހޭގޮތްވި ނަމަވެސް ހަމަޔަކަށް އެޅިލަމުން ހިނިތުންވެލިއެވެ.\n“..ކިޔެވުން ކުރިޔަށް ގެންދޭ..” އިބްރާހީމްބެ ކިޔަވަން ތިބި ދެކުދިންނަށް އިޝާރާތްކޮށްލަމުން ބުނެލިއެވެ. “..އޭނަ ކިޔާ އެއްޗެއްސަށް އަޅާލާނެކަމެއް ނެތް.. އޭނާ އެއޮތީ ހަމަޔަކު ނޫން.. އެ ފުރޭތަ އޭނާގެ ސިކުނޑި ކޮންޓްރޯލް ކުރަމުން އެދަނީ..”\n“..ތީ އެފުރޭތަ އަކީ..” އަހަރެން ހަޅޭލަވާގަތީމެވެ. “..މަކަރުވެރިކަން ކަލެޔަށް މަގޭ ސިކުނޑިއަކަށް ނޭރެވޭނެ.. ކަލޭ ތިއުޅެނީ ކަލޭ ބޭޒާރުކޮށްލަފާނެތީ ބިރުން.. މަ މިތަނުން ސަލާމަތްވީމަ ކަލެޔަށް ހަޤީޤީ ފުރޭތަ ދައްކާލާނަން.. މަގޭ ކޮއްކޮއަކާ ނުކުޅެވޭނެ.. ކަލޭގެ ފުރާނަ ދަމާގަންނާނަން.. އަޑު އިވިއްޖެތަ..”\nއިބްރާހީމްބެ އެއްވެސް ބަހެއް ނުބުނެ ނުކުމެގެންދިޔުމުން ރުޅިގަނޑު އިހުނަށްވުރެ ގަދަވިއެވެ. އަހަރެން އަވަސްއަވަހަށް ނޭވާލަމުން ރުޅި މައިތިރިކޮށްލެވޭތޯ މަސައްކަތްކުރީމެވެ. ނަމަވެސް އެއިބްރާހީމްބެގެ ގޮތްކުޑަކަން ހިތަށް އަރާ ކޮންމެ ފަހަރަކު ލޭ ހޫނުވެގެން ދެއެވެ. އެމީހާގެ ނުބައި ނުލަފާކަމުން ކޮއްކޮގެ ދިރިއުޅުން އެވަނީ އަނދިރި ވަޅުގަނޑަކަށް ވެއްޓިފައެވެ. އަހަރެން ކޮއްކޮ ސަލާމަތްކުރަން ބޭނުމެވެ. ކޮއްކޮއަށް އެހީވާން ބޭނުމެވެ. އެކަމަކު ކިހިނެއް ހެއްޔެވެ؟ އަހަރެން ކިތަންމެ ވަރަށް ހަޅޭލެވިޔަސް އެކަކުވެސް ކޮޓަރިއަކަށް ނާންނާނެއެވެ. މަންމައާއި ބައްޕައަށް އޮންނާނީ ކޮޓަރިއަށް ވަނުން މަނާކޮށްފައިކަން ޔަޤީނެވެ. އަހަރެންނަށްވެސް އެފުރޭތަ އަވަލާފައިވާ ކަމަށް ބުނެ އިބްރާހީމްބެ ވާނީ މަންމަމެންނަށް ވިސްނާދީފައެވެ. އެއީ އޭނާގެ މޮޅު ރޭވުމެކެވެ. މަންމަމެންނަށް އެކަން ވިސްނޭނަމަ ކޮންފަދަ ހެއްޔެވެ؟\n“..ކަލޭމެން ދެމީހުންނަށްވެސް ކުޅި ދައްކާލާނަން..” އަހަރެން ދަތްކުނޑި ވިކާލަމުން ބުނީމެވެ. “..މަ މިތަނުން ސަލާމަތްވާނެ ކޮންމެވެސް ދުވަހަކުން.. ކަލޭމެން ތިކުޅޭ ޑްރާމާ ރީތި ގޮތުގަ ކުޅެލަދޭނަން..”\nއެދެމީހުންވެސް އިބްރާޙީމްބެގެ ބަސްއަހައިގެން އަނގައިން ނުބުނެ ކިޔަވަމުން ދިޔައެވެ. އެމީހުން ކިޔެވުން ނިންމާކަށްވެސް ނޫޅުނެވެ. އެމީހުންގެ ކިޔެވުން ހުއްޓުވާލެވިއްޖެނަމަ މަންމަމެން މީހަކު ކޮޓަރިއަށް އަތުވެދާނޭ އަހަރެންގެ ހިތަށް އެރިއެވެ. ކިޔެވުން ހުއްޓުވާލާނީވެސް ކިހިނަކުން ހެއްޔެވެ؟ އަހަރެންނަށް ހަދާނެގޮތެއް ނުވިސްނިގެން ރުޅިގަދަވެގެން ގޮސް އަނެއްކާވެސް ހަޅޭލަވާގަނެވުނީ މަންމައަށާއި ބައްޕައަށް ގޮވަމުންނެވެ.\n“..ކަލޭމެން ހީކުރީ މަށަށް އެކަނިކަމަށްތަ އިބްރާހީމްބެގެ ހަޤީޤަތް އެނގޭނީ.. ޝާއިލްއަށްވެސް އެނގޭނެ.. މަށާއެކު އޭނަވެސް ކުޑަދޮރު ކައިރީ ހުރި..” ކުއްލިއަކަށް އެމީހުންގެ ކިޔެވުން މެދުކެނޑުނެވެ. ދެމީހުންގެ މޫނުމަތިން ނުތަނަވަސްކަން ފާޅުވެގެންދިޔައެވެ. އަހަރެންނަށް ކުޑަ ހިތްހަމަޖެހުމެއް ލިބުނެވެ. ޝާއިލް ކަންތައްކުރިގޮތް ނޭގޭ ހާލުގައިވެސް ބުނެވުނީ ރަނގަޅު އެއްޗެކޭ ހިތްބުނެލިއެވެ. އަހަރެންނަށް ވިސްނުން ގޮތުގައި ޝާއިލް ދޮރުކައިރި ހުރިކަން އެއީ އެމީހުންނަށް އެނގިފައިވާ ކަމެއް ނޫނެވެ. އަހަރެންގެ ހެޔަށްގޮތްވުމުން ޝާއިލް ބިރުން ދުވެފިލީ ކަމަށް ވެދާނެއެވެ.\n“..ޝާއިލް އޮތީ ހަމަ މިގޮތަށް ބަނދެފަތަ؟..” އަހަރެން އެމީހުން އިތުރަށް ބިރުގަންނުވާލުމުގެ ބޭނުމުގައި ބުނީމެވެ. “..ޝާއިލް ބައްޕައަކީ ޕޮލިހެއްކަން ހަނދާން އެބަހުރިތަ؟..” ދެމީހުންވެސް ކުއްލިއަކަށް ތެދުވެގެންގޮސް ބޭރު ބަލައިލުމާއެކު އިބްރާހީމްބެ އައިސް ދޮރުމައްޗަށް ހުއްޓުންތަން ފެނުނެވެ.\n“..ނިމުނީތަ؟..” މަންމަގެ އަޑުއިވުނެވެ. އިބްރާހީމްބެއަށް ޖަވާބެއް ނުދެވި އުޅެނިކޮށް މަންމަ ކޮޓަރިއަށް ދެމިގަތެވެ. ފަހަތުން ހަލުވި ހިނގުމުގައި އައި އިބްރާހީމްބެގެ މޫނުމަތިން ކަންބޮޑުވުމުގެ އަސަރު ފާޅުވެގެންދިޔައެވެ.\n“..ދަރިފުޅާ..” މަންމަގެ ދެލޯވަނީ ކަރުނުންފުރިފައެވެ.\n“..މިގަޑި މީ ވާހަކަ ދައްކަން އެހާ ރަނގަޅު ވަގުތެއްނޫން..” އިބްރާހިމްބެ އަވަހަށް ބުނެލިއެވެ. ނުތަނަވަސްވެފައި ހުރި ބައްޕަ އިބްރާހީމްބެގެ ކޮނޑުމަތީގައި އަތްބާއްވާލިއެވެ. މަންމަ އަހަރެން ގާތަށް އައުމަށް ހިނގައިގަތެވެ.\n“..މަންމާ.. ކޮއްކޮއަށް އެހީވޭ..”\n“..ލުބުނާ ހިނގާ ބޭރަށް..” ބައްޕަ އަހަރެންގެ ވާހަކަ މެދު ކަނޑާލަމުން މަންމަގެ އަތުގައި ހިފައިގެން ބޭރަށް ނުކުތުމަށް ހިނގައިގަތެވެ. އަހަރެން މަންމައަށާއި ބައްޕައަށް ބާރަށް ގޮވާލީމެވެ. މަންމަ ބަލާލިނަމަވެސް ބައްޕަ ހަލުވިހިނގުމުގައި މަންމަ ގޮވައިގެން ނުކުމެގެން ދިޔައީއެވެ.\nއަހަރެންނަށް ދޮރާދިމާއަށް ބަލަން އޮވެވުނީ ޤަބޫލްކުރަން އުނދަގޫވި ވަރުންނެވެ. މަންމަމެން އަހަރެން ދައްކާވާހަކަ އަޑުއަހަން ބޭނުންނުވީ ކީއްވެގެންހެއްޔެވެ؟\n“..ކަލޭ ކުޑަޔަކަސް ބޯ ވަރަށް ރަނގަޅު..” އިބްރާހީމްބެ ވާހަކަ ދައްކަންފެށިއެވެ. “..ޝާއިލްއަށް ފެނުނޭ ކިޔައިގެން ކަލޭ މަސައްކަތްތިކުރީ އެމީހުންނަށް ހަޤީޤަތް އަންގަން.. ތިކަން އަހަރެން ހަމަހޭގައި ހުއްޓާ ކާމިޔާބު ވިޔަކަ ނުދޭނަން.. ކަލޭގެ ބަދުނަސީބު އެއީ އެމަންޒަރު ކަލެޔަށް ފެނުންކަން..”\n“..ކަލޭގެ ބަދު ނަސީބު އެއީ މަށަށް ކަލޭގެ ހަޤީޤަތް އެނގުންކަން..” އަހަރެން އަޑަށް ބާރުލަމުން ބުނީމެވެ. “..ކަލެޔަށް މަ އުމުރު ދުވަހު މިގޮތަށް ބަނދެފައެއް ނުބޭއްވޭނެ..”\n“..އެންމެ ދެދުވަސް.. ކަލޭ ތިގޮތަށް އޮންނާނީ ދެދުވަހު..” އިބްރާހީމްބެ ދެއިނގިލި ދައްކާލަމުން ބުނެލިއެވެ. “..އޭގެ ފަހުން ކަލެޔަށް ނޭގެނެ އެކައްޗެއްވެސް.. ހަމަ ހަޤީޤަތުގަވެސް ޖިންނި މޮޔަވެގެން ދެން ކަލެޔަށް އުމުރު ދުވަހުވެސް އުޅެންޖެހޭނީ.. އަހަރެންގެ ސިހުރުގެ ބާރު މިފަހަރު އިޙްސާސްކުރެވޭނެ..”\n“..ކަލެޔަށް އެއްކަމެއްވެސް ނުކުރެވޭނެ..” އަހަރެން އަރައިގަތް ރުޅިން މުޅި މީހާ ތުރުތުރު އަޅާގަތް ވަގުތު ކަރުކެހިލުމަށްފަހު އިބްރާހީމްބެގެ މޫނަށް ކުޅުގަނޑެއް ޖެހީމެވެ. އިބްރާހީމްބެގެ ގާތަށް އައީ އަމަށަކު ރުޅި އެއް ނޫނެވެ. އަހަރެންގެ މޫނުމަތީ އެތިފަހަރެއް އަޅާލިއެވެ. އަނގަޔަށްފިތާ ތަދުކޮށްލިއެވެ. އަދި ކައިރީގައި އޮތް ފޮތި ގަނޑެއް އަނގަމަތީ އައްސާލުމަށްފަހު ނުކުމެގެންދިޔައެވެ.\nއަހަރެންނަކަށް އެރޭ ނުނިދުނެވެ. ލޯ މަރާލާއިރަށް ފެންނަނީ ކޮއްކޮއެވެ. ކޮއްކޮ ރޯ މަންޒަރާއި އިބްރާހިމްބެގެ މުޑުދާރު ޢަމަލްތަކެވެ. ފަންޑިތަހެދުމުގެ ނަމުގައި އިބްރާހީމްބެ އާއި އޭނާގެ ބައިވެރިން ކޮއްކޮ ރޮލާކަމުންދިޔަ މަންޒަރެވެ. އަހަރެންގެ ދެލޯ ކަރުނުން ފުރިގެންދިޔައެވެ. އާއިލާ މީހުން ބޭރުކޮށްގެން ފަންޑިތަހެދުން އެއީ ބުއްދިސަލާމަތުން ހުރި އެކަކުވެސް ޤަބޫލްކުރާނެ ވާހަކައެއް ނޫނެވެ. އަހަރެން އުމުރުން ހަގެއްކަމަކު އިބްރާހީމްބެގެ ނިޔަތް ރަނގަޅު ނޫންކަން ފުރަތަމަ ދުވަހުވެސް އެނގުނެވެ. ވީއިރު މަންމަމެންނަށް އެވަރު ނުވިސްނުނީ ކީއްވެގެންހެއްޔެވެ؟ އަހަރެންނަށް ވިސްނުންގޮތަށް އެމީހުންނަށް ނުވިސްނުނީ ކީއްވެގެން ހެއްޔެވެ؟ އެމީހުން އެއީ ނުވިސްނޭވަރުގެ ކުޑަކުދިންނެއްވެސް ނޫނެވެ.\nފަތިން ނަމާދު ބަންގި ގޮވީވެސް އަހަރެންނަށް ނުނިދިފައި އޮއްވައެވެ. އެވަގުތު މީހަކު ދޮރުހުޅުވާލާފައި ވަތް އަޑުއިވުނެވެ. ކޮޓަރިތެރެ އަނދިރިކަމުން ކާކުކަމެއް ނޭގުނެވެ. އެމީހަކު އަހަރެންނާ ދިމާއަށް އަޔެވެ.\n“..ދޮންބޭ..” ލާރާގެ އަޑުއިވުނެވެ. އަހަރެން ތެޅިގަތީ އަނގަމަތީ ފޮތިގަނޑު އައްސާފައިވުމުން ވާހަކަ ނުދެއްކިގެންނެވެ. ލާރާ ބޮކި ދިއްލާލުމާއެކު އަހަރެންގެ ހާލަތުފެނިފައި އަނގަމަތީ އަތްއަޅާލައިގެން ހުއްޓުން އަރާފައި ހުއްޓެވެ. އެހިނދު އެއްވެސް އިޚްތިޔަރަކާނުލާ އޭނާގެ ލޮލަށް ކަރުނަތައް ޖަމާވެގަތެވެ. ދެއަތަށް ބޯހޫރުވާލަމުން އަވަސްއަވަހަށް އައިސް އައްސާފައިވާ ވާގަނޑުތައް މޮހަންފެށިއިރު ކޯތާފަތްމައްޗަށް ފައިބަމުންދިޔަ ކަރުނަތައް އަހަރެންނަށް ފެނުނެވެ. އަދި އަނގަމަތީ އައްސާފައިވާ ފޮތިގަނޑު މޮހާލަދިނުމާއެކު ފުންނޭވާއެއް ބޭރުކޮށްލެވުނެވެ.\nލާރާ މާފަށް އެދުނެވެ. ގިސްލާ ރުޔެވެ. އަހަރެންނަށް ޖެހިފައިވާ ހާލުގެ ޒިންމާ ނަގަންޖެހޭނީ އޭނާ ކަމުގައި ބުނަމުންނެވެ. ލާރާގެ އެއްވެސް ކުށެއްނެތްކަމުގައި އަހަރެން ބުނީމެވެ. އަދި ލާރާ އަހަރެންނަށް އެއްވެސް ވާހަކައެއް ކިޔާނުދިނީތީ ޝަކުވާކުރީމެވެ.\n“..ދޮންބެ ކައިރީ ބުނަން ނުކެރުނަސް މަންމަމެން ކައިރީ ބުނެލިނަމަ..” އަހަރެންގެ އަޑުވެސް ވަނީ ބެދިފައެވެ.\n“..ބުނީމޭ..” ލާރާ ކަރުނަތައް ފޮހެލަމުން ބުންޏެވެ. “..ބައްޕަކައިރީ ބުނިން.. އެކަމް ބައްޕަ އެވާހަކަ ޤަބޫލެއްނުކުރި..”\nއަހަރެންނަށް ލިބުނީ އިތުރު ޚައިރާންކަމެކެވެ. އިބްރާހީމްބެގެ މަކަރުވެރިކަމުގެ ދަލުގައިޖެހި ބައްޕަގެ ސިކުނޑި އެވަނީ ގާވެފައެވެ. ދެން ހަދާނީ ކިހިނެއްހެއްޔެވެ؟ އަހަރެން އެވާހަކަތައް ކިޔާދިންނަމަވެސް ބައްޕަ އެވާހަކަތައް ޤަބޫލްކުރާނެ ހެނެއް ހިޔެއްނުވެއެވެ.\n“..ދޮންބެ އަހަރެން ސަލާމަތްކޮށްދީ..” ލާރާ އަހަރެންގެ އަތުގައި ހިފާލިއެވެ. “..އެމީހާ މިހާރު ކޮންމެދުވަހަކުވެސް އަންނާނެ.. މިއަދުވެސް އަންނާނެ..”\nލާރާ ސަލާމަތްކޮށްދިނުމަށް އެދި އާދޭސްކުރިއެވެ. އޭނާގެ ހަމައެކަނި އުންމީދަކީ އަހަރެންނެވެ. އަހަރެން ލާރާ ސަލާމަތްކޮށްދޭނަމެވެ. އެއިބްރާހީމްބެއަށް ވަރުގަދަ ފިލާވަޅެއް ނަގާދޭނަމެވެ.\n“..ދޮންބެ ދެފައި ބަނދެފަ ކޮއްކޮދޭ.. ދޮންބެއަށް ޓްރަސްޓް ކުރާތި މިއަދު މީ އެމީހާގެ ފަހު ދުވަސް..” އަހަރެން އިބްރާހީމްބެ ބޭޒާރުކޮށްލާނެ މޮޅުގޮތެއް ސިކުނޑީގައި ރާވާލީމެވެ.\nvarah varah reethi adhi mivareh nudheken\nsalhi.waiting4next part\nThanks hurihaa kudhin nah vs 🙂\nNish.. Ehaa avahah nimmaanulahchey.. Plz. Aharen varah kiyaahiyy vey nish ge storyz. Aslu varah biruveri vaahakaeh genes dheebala. U can do it.. Plz nish. Hus loaby ge vaahaka kiyaa kiyaa mihaaru foohi vehje\nI luv it… Nishan ge konme story eh vx hama v rythi…. Jux luv ur stories… 🙂 n waiting for next part… Awahah up kohdhehchey…\n@nishan’s fan: mi story akii short story eh v ma varah avaha nimeyne.. next part in nimeyne.. sorry.. biruveri vaahaka eh liyumah visnaanan 🙂 thank you\n@faai: thanks for the lovely comment.. 🙂\nVvvvv rythi stry eh .avahah aneh oart genasdhinun eden.\nThanks suhana.. Will up next soon 🙂\nk v v v rythi\ndhen new part ahnany kn dhuvahehga……………….\nThanks shiu.. Sunday ga in shaa Allah 🙂\nnot scary but very nice………………….\nYea naail this is not horror story.. Thank yu..\nBeybe moyakoh nulahchey\nvarah kiyaahitun miinnanee hitaharaa kihineh baaeyvaanee 🙂 vaahaka varah reeti adidaagoh\nvarah salhi!!!!!!!!!!!!!!!! the best story ever!!!!!!!!!!!!!!\nvery nice story up to now!!!!\nV salhi aslu aharen hykury biruveri story eh kamah………..\n……..hoping to see next part soon nishan\nJohn irakun3part Annaneeee.\n3 vana part up kurevifa vaani 🙂\nvaahaka hama varah habeys! doing grat nish\nBeautiful story <3 🙂\nMashakah nufenun3vana baeh hoadhaa hoadhaa vs\nVara reethi mi story… nishange gina story kiyafin vara reethi… good work\nލޯބި May 1, 2018


ކޯޓުގައި އޮތް މައްސަލައެއްގެ ސަބަބުން ސިއެރާ ލިއޯންގެ ރިޔާސީ އިންތިޚާބަށް ބުރޫއަރައިފި – Atoll News\nކޯޓުގައި އޮތް މައްސަލައެއްގެ ސަބަބުން ސިއެރާ ލިއޯންގެ ރިޔާސީ އިންތިޚާބަށް ބުރޫއަރައިފި\nޝާއިޢު ކުރީ: ޢާއިޝަތު ވަޙީދާ މާރޗް 25, 2018, 13:14\nސިއެރާ ލިއޯންގެ ރިޔާސީ އިންތިޚާބު އަންގާރަ ދުވަހު ބޭއްވުމަށް ހަމަޖެހިފައިވާއިރު، ކޯޓުގައި ބަލަމުންދާ މައްސަލައެއްގެ ސަބަބުން އިންތިޚާބު ފަސްކުރަން ޖެހިދާނެ ކަމުގައި ގިނަ ފަރާތްތަކުން ދެކެންފަށައިފިއެވެ.\n3.1 މިލިއަން މީހުންގެ އާބާދީއެއް ހިމެނޭ އިތުމަތީ އެފްރިކާގެ ޤައުމެއްކަމަށްވާ ސިއެރާ ލިއޯންގެ ރިޔާސީ އިންތިޚާބުގައި ވާދަ ކުރަނީ މިހާރުވެސް ވެރިކަންކުރާ ޕާޓީ އާލް ޕީޕަލްސް ކޮންގްރެސް (އޭޕީސީ)ގެ ކެނޑިޑޭޓު ސަމޫރާ ކަމާރާއާއި އިދިކޮޅު ޕާޓީ ސިއޭރާ ލިއޯން ޕީޕަލްސް ޕާޓީ (އެސް.އެލް.ޕީ.ޕީ) ގެ ކެންޑިޑޭޓު ޖޫލިއަސް މާޑާ ބަޔޯއެވެ.\nއަންގާރަ ދުވަހު ބޭއްވުމަށް ހަމަޖެހިފައި ވަނީ ރިޔާސީ އިންތިޚާބުގެ ދެވަނަ ބުރެވެ. އިންތިޚާބުގެ ފުރަތަމަ ބުރު ބާއްވާފައި ވަނީ މާރޗް7ގައި، އަދި އެ ބުރުގައި ކުރީގެ ޖުންތާ ލީޑަރު ބަޔޯ ވަނީ 15،000 ވޯޓުގެ ތަފާތަކުން ކުރި ހޯދާފައެވެ. އެހެންނަމަވެސް އެއްބުރުން އިންތިޚާބު ކާމިޔާބު ކުރުމަށް ބޭނުންވާ 55 އިންސައްތަ ވޯޓު ބަޔޯއަށް ލިބިފައި ނުވާތީ އިންތިޚާބުގެ ދެވަނަ ބުރު 27 މާޗުގައި ބޭއްވުމަށް ވަނީ ތާވަލް ކޮށްފައެވެ.\nއިންތިޚާބުގައި ދެން ކެނޑިޑޭޓުން ބައިވެރިކުރި ޕާޓީތައް ކަމުގައިވާ ނެޝަނަލް ގްރޭންޑް ކޯލިޝަން (އެން.ޖީ.ސީ) އަދި ކޯލިޝަން ފޯ ޗޭންޖް (ސީ.ފޯ.ޖީ) އަށް ގުޅިގެން ލިބިފައި ވަނީ 10 އިންސައްތައަށް ވުރެ މަތީ ޢަދަދެކެވެ. އަދި އެ ދެ ޕާޓީން ދެވަނަ ބުރަށް ހޮވުނު ކެނޑިޑޭޓުންގެ ތެރެއިން ވަކި ކެނޑިޑޭޓަކަށް ވޯޓު ދިނުމަށް ސަޕޯޓަރުންނަށް ބާރު އަޅާފައެއް ނުވެއެވެ.\nއެހެންނަމަވެސް ވެރިކަން ކުރާ އޭ.ޕީ.ސީއިން ކޯޓަށް ހުށަހަޅާފައިވާ ވޯޓު ގުނުކުގައި ހިނގާފައިވާ ޚިޔާނާތުގެ މައްސަލައެއް ތަހުގީގު ކުރުމަށް އިންތިޚާބުގެ ދެވަނަ ބުރު މަޑުޖައްސާލުމަށް ވަނީ އަމުރު ކޮށްފައެވެ. ހޮނިހިރު ދުވަހު ނެރުނު މި އަމުރުގެ ސަބަބުން ނެޝަނަލް އިލެކްޝަން ކޮމިޝަން (އެނ.އީ.ސީ) ކޯޓުން ވަގި ގޮތެއް އަމުރު ނުކުރަނީސް އަންގާރަ ދުވަހު އިންތިޚާބު ބޭއްވުމަށް ހުރަސް އަޅައެވެ.\nކޯޓުން ވަނީ މި މައްސަލައަށް ވަކޮ ގޮތެއް ނިންމުމަށް ހޯމަ ދުވަހު ޝަރީއަތެއް ބޭއްވުމަށް ނިންމާފައެވެ. އަންގާރަ ދުވަހު އިންތިޚާބު ބާއްވާނެ ކަމެއް ނުވަތަ ނޫން ކަމެއް ކަށަވަރު ވާނީ ހޯމަ ދުވަހު ކޯޓުގެ ބައްދަލުވުމަށް ފަހުއެވެ.\n-ޚިޔާލު ފާޅުކުރައްވާ!- "ކޯޓުގައި އޮތް މައްސަލައެއްގެ ސަބަބުން ސިއެރާ ލިއޯންގެ ރިޔާސީ އިންތިޚާބަށް ބުރޫއަރައިފި"


ޑޮލަރު ތިޔާގިވީ މިސަރުކާރާއެކު ހެއްޔެވެ؟ — Ihavandhoo.com\nޑޮލަރު ތިޔާގިވީ މިސަރުކާރާއެކު ހެއްޔެވެ؟\n26 އޮގަސްޓު 2014 1 މުޙައްމަދު ފިރާޟް\nއަމިއްލަފުދުންތެރިކަމަށް މާބޮޑު ސަމާލުކަމެއް މި ދިވެހިރާއްޖޭގެ އިޤްތިޞާދުގައި ދެވިފައި ނެތުމުގެ ސަބަބުން، ޒަމާނުން ސުރެން ދިވެހިންވެފައިވަނީ ބޭރު ފައިސާއަށް، ވަކިން ޚާއްޞަކޮށް އެމެރިކާ ޑޮލަރަށް ބަރޯސާވާންޖެހިފައިވާ ބަޔަކަށެވެ. ބަރޯސާވާންޖެހިފައިވާ މިންވަރަށް އިތުރު ބަދަލުތައް ގެނުވަނީ އެކި ދުވަސްވަރުގެ ސަރުކާރުތަކުން "ދިވެހިރާއްޖެއަށް ކުރިމަތިވެފައިވާ އަދި ކުރިމަތިވަމުން އަންނަ ޑޮލަރު" ގެ މައްސަލައަށް ހައްލުކުރަން އެކަށައެޅޭ ސިޔާސަތުތަކުންނެވެ. ނުވަތަ އެ ސިޔާސަތުގެ ދޯހަޅި ކަމުންނެވެ. އިމްޕޯޓު މުދަލަށް ދިވެހިންގެ ދިރިއުޅުން ހިމުން ކުރެވިފައިވާ މިޒަމާނުގައިވެސް އެންމެ ގިނައިން "ޑޮލަރު" ގެ ބޭނުން ދިވެހިން ކުރަނީ ބޭސްފަރުވާއާއި ވިޔަފާރީގެ މުޢާމަލާތްތަކުގައެވެ. ކުރުކޮށް ދަންނަވާނަމަ، ޑޮލަރާއި ނުލައި އިމްޕޯޓު މުދައު ވިއްކުމަކީ ނުވާނެކަމެކެވެ. ދަތުރުފަތުރާއި އަދި ބޭރު ޤައުމުތަކުގައި ޗުއްޓީ ހޭދަކުރުމަށް ކުރާ ޚަރަދުގެ ބޮޑުބަޔަކީވެސް ޑޮލަރާއި ނުލައި ފަރުޖައްސާނުލެވޭ ކަމަކަށްވުމުން، ދިވެހިން މިއަދުވެސް މިވަނީ ޑޮލަރަށް ބޭނުންވެފައެވެ. އަދި ޤާނޫނީ ގޮތުން އުފެދެމުން އަންނަ ސަރުކާރު ތަކުން މި މައްސަލައަށް އަވަސް ހައްލެން ގެންނާނެ ކަމުގައި ދިވެހިރައްޔިތުން ދެކި އެ އުއްމީދުތައްދިރުވައި ކުރި ދިގު އިންތިޒާރަށް ނިމުން ގެނުވީ މިސަރުކާރުން ހެއްޔެވެ؟ ނަޝީދުގެ ވެރިކަމުން އުފެދުނު ވަހީދުވެ ވެރިކަން ޓާރމު ހަމަވެ، ޑިމޮކުރަސީއާއި އެއްގޮތަށް ދިވެހިރައްޔިތުން އާއެކޭ ބުނި ޔާމިނުގެ ސަރުކާރުން ހެއްޔެވެ؟\nސިޔާސީ ރޭހުގައި ސިޔާސީ ކެންޑިޑޭޓުން ތަފާތު ގޮތްގޮތަށް ވަޢުދުތައްވެ "ޢިޤްތިޞާދު ކުރިއަރުވައެވެ". ރައްޔިތުންނަށް ހުވަފެންތައް ދައްކުވައި ހުރިހާ ކަމެއްވެސް "މެކުހަށް" ޖަހައެވެ. ކަންތައް ނުކުރެވުމުން، އިދިކޮޅު ސިޔާސީ ޕާޓީގެ ބޮލުގައި އެކަންތައް އަޅުވައެވެ. މިއީ ސިޔާސީ މައިދާނުގައި ކަން ހިނގަމުންދާ ގޮތެވެ.އަދި މިފަރާތްތަކުން، މާރަނގަޅުގޮތް ހޯދައިދޭނެ ވާހަކަތައް ވައިގައި ޙިއްޕާލުމަށްފަހު މިހާރުގެ ގޮތް "ކަޑަ" ކަމަށް ރައްޔިތުން ލައްވާބުނުވުމަށް މަސައްކަތްކުރެއެވެ. މިގޮތުން ނަޝީދުގެ ވެރިކަމުގައި ޓެކުހުގެ ނިޒާމުން ދިވެހިރާއްޖޭގެ ޢިގްތިޞާދު ފައްކާކުރުމަށް އަމާޒު ހިފިއިރު، ޑޮލަރުގެ ހަމަ އަގު އެ ސަރުކާރުން ދިވެހި ރައްޔިތުންނަށް އޮޅުއްފިލުވައިދިން 12.75 ން 15.42 ގެ ބޭންޑަކީ ދިވެހިރާއްޖޭގެ ރައްޔިތުން ނަށް ކުރިމަތި ކުރުވި ކެހިވެރި ބޭންޑެކެވެ. މިބަދަލަކީ ކުރީގެ ރައީސް މައުމޫންގެ ދިގު 30 އަހަރުގައި ޑޮލަރުގެ އަގު ހިފެހެއްޓިފައި އޮތުމުން އެކަމާ ހިތްޕުޅާނުވެ، ނަޝީދު ގެންނެވި ބަދަލެއްތޯ ސުވާލުކުރަންޖެހެއެވެ؟ މި ބަދަލުގެ ސަބަބުން، ޑޮލަރު ފަހާ ދިވެހިފައިސާ ދުވަންޖެހޭ މިންވަރު އިތުރުކުރުވައި، ދިވެހިފައިސާގެ އަގު ވެއްޓުނެވެ. ޑޮލަރުގެ ކިއޫތައް ބޭންކުތަކުގައި ޖެހި، ޑޮލަރުގެ "ތަދު" ދިވެހިންނަށް ކުރިމަތި ކުރުވިއެވެ. ކަޅު ބާޒާރުގައި ޑޮލަރުގެ އަގު އަރައި، ޑޮލަރުގެ ހަމަ އަގު އޮޅި، ތަކެތީގެ އަގުބޮޑުކޮންގެން އެކަމުގެ ފޮނިމީރުކަން ދިވެހި ވިޔަފާރިތައް ހިފިއެވެ. ރައްޔިތުންނަށް ލިބުނީ ހައްތާވެސް ނިކަމެތި ކަމެކެވެ. އާޚިރު ނަތީޖާއަކީ، ކަޅުބާޒާރުގައި ޑޮލަރުގެ އަގު 18 ރުފިޔާއާއި ހަމައަށް އަރައިގެން ދިއުމެވެ.\nދެން އުފެދޭސުވާލަކީ، ކުރީގެ ވެރިކަންތަކުގައި ހައްލުނުކުރެވުނު ނުވަތަ ހައްލުކުރަން ސަމާލުކަން ނުދެވުނު "ޑޮލަރުގެ ތާށިކަން" މި ސަރުކާރުން އެހާމެ ކުޑަ ދުވަސްކޮޅެއްގެ ތެރޭގައި ހައްލުކުރެއްވުމުން ފެންމަތިވާ ސުވާލެވެ. މިހާރުގެ ރައީސް ޢަބުދުﷲ ޔާމީން ޢަބުދުލް ޤައްޔަމޫކަނީ ޢިޤްތިޞާދީ މާހިރެއްކަމަށް ވެރިކަން ކުރާ ޕީ.ޕީ.އެމް އިން ބުނަމުން އަންނަ އިރު، އިދިކޮޅު އެމް.ޑީ.ޕީ އިން އެކަމަށް މަލާމާތް ރައްދުކުރެއެވެ. ނަމަވެސް، ހަޤީޤަތަކީ، މިއަދު މިރާއްޖޭގައި ޑޮލަރުގެ ތާށިކަން އެއްވެސް ވަރަކަށް ނެތް ކަމެކެވެ. ހެނދުނު ހެނދުނާ ބޭންކުތަކުގެ ކައިރިން ފެނުނު ޑޮލަރުގެ ކިއުތައް ނެތި ހިނގައްޖެއެވެ. ކަޅު ބާޒާރުގައި ޑޮލަރުގެ އަގު ވެއްޓި ދިވެހިފައިސާގެ އަގު މައްޗަށް ޖެހިލައިފިއެވެ. ވިޔަފާރިތަކަށް ބޭނުންވާ ޑޮލަރު ބޭންކުތަކުން ވިއްކޭނޭ އިންތިޒާމު ހަމަޖެހިއްޖެއެވެ. ބޭސްފަރުވާއަށް ދާ ފަރާތްތަކަށް އަވަސްކަމާއެކު، ބޭންކު ތަކުން ޑޮލަރު ދޫކުރުމުގެ އިންތިޒާމު ހަމަޖެހިއްޖެއެވެ. ދިވެހިން ރާއްޖެއިން ބޭރަށް ދަތުރުކުރާ ކޮންމެ ޓިކެޓަކަށް 500 ޑޮލަރު، ޤައުމީ ބޭންކުން ، ކިއު ޖެހުމަކާއި ނުލައި ވިއްކާ އިންތިޒާމުވެސް ހަމަޖެހިއްޖެއެވެ. ކުރީގެ ހާލަތަށް ބަލާއިރު، 200 ޑޮލަރު ބޭންކު ރޭޓަށް ގަންނަށް ބޭނުން ނަމަ، ކުރީ ދުވަހުގެ މެންދަމު ޑޮލަރު ކިއުއަށް އަރަން ޖެހެއެވެ. ކޮންމެ އައި.ޑީ ކާޑަށް މަހަކަށް އެންމެ 200 ޑޮލަރެވެ. ޑޮލަރުގެ މައްސަލައަށް ހައްލުގެނެވުނީ، މިހާރެގެ ރައީސް ޔާމިނުގެ ސަރުކާރުން އިޤްތިޞާދީ ކަންތައްތަކުގައި ގެންގުޅުއްވާ ހަރުދަނާ ސިޔާސަތުގެ ސަބަބުންކަން ކަށަވަރެވެ.\nމި ސަރުކާރުގެ ގިނަ ސިޔާސަތުތައް ޑޮލަރުގެ މައްސަލައަށް ހައްލުހޯދުމަށް އަމާޒު ހިފިއެވެ. އެގޮތުން ބަލާއިރު، އެސް.ޓީ.އޯ ފަދަ ސަރުކާރު ޙިއްޞާވާ ބޮޑެތި ކުންފުނިތަކަށް ސީދާ މޯލްޑިވެސް މަނިޓަރީ އޮތޯރިޓީ މެދުވެރިކޮށް ވިޔަފާރިއަށް ބޭނުންވާ ޑޮލަރު ވިއްކޭނެ އިންތިޒާމު ހަމަޖެހިގެން ދިއުންވީ، ކުދި ވިޔަފާރިތަކަށާއި އާންމު ފަރާތްތައް ބޭނުންވާނެ ޑޮލަރު، ރާއްޖޭގެ ޑޮލަރުގެ މާކެޓުގައި އިތުރުކުރުވި ކަމަކަށެވެ. އެހެނީ، އެސް.ޓީ.އޯ ފަދަ ކުންފުނިތައް ޑޮލަރަށް ބޮޑު ޑިމާންޑެއް އަބަދުވެސް އުފައްދައެވެ. ރިސޯޓުތަކުގެ މުވައްޒަފުންގެ މުސާރައާއި ސާރވިސް ޗާޖު ސީދާ ޑޮލަރުން ދިނުމަށް ސަރުކާރުން ބާރުއެޅިއެވެ. ނަތީޖާއަކަށްވީ، ޑޮލަރުގެ ސަރކިއުލޭޝަންތައް އާންމު ދިރިއުޅުމާއި ވިޔަފާރީގައި އިތުރުވެގެން ދިއުމެވެ. ކުދި ވިޔަފާރިތަކާއި ، ހޮޓާ ތަކާއި ، ރެސްޓޯރަންޓު ތަކުގެ ބިލްތައް ޑޮލަރުން ދިވެހިން ދައްކަން ފެށުމެވެ.\nމާލީ ނިޒާމުގެ ތެރެއިން ބޭންކުތަކުގެ އިންޓްރަސްޓު ރޭޓުތައް ބޮޑުކޮށް، ރެގިއުލޭޓުކޮށް މޮނިޓަރުކުރުމާއިއެކު ކޭޝް ރިޒާރވް ރޭޝިއޯ އިތުރަށް ވަރުގަދަ ކުރުމުގެ ނަތީޖާއަކީ، ރައްކާކުރުމަށް ދިވެހިން ސަމާލުކަން ދިނުމެވެ. އެހެންކަމުން، އިޤްތިޞާދުގައި ފައިސާ ދައުރުވާ މިންވަރު ހިފެހެއްޓި، އަގު ތައް ކޮންޓުރޯލް ކުރުމަށް މަގުފަހިކުރުވައެވެ. ހަމަ މިއާއި އެކު، ދިވެހިރާއްޖޭގެ އިޤްތިޞާދަކީ މައިގަޑުގޮތެއްގައި އުފެއްދުންތައް ދުނިޔޭގެ ބާޒާރަށް ނެރޭ އިޤްތިޞާދަކަށް ނުވިނަމަވެސް، އަގުތައް ކޮންޓުރޯލް ކުރުވެމުގެ ނަތީޖާއަކީ، ބޭރު ފަރާތްތަކުން، މި ޤައުމުގެ އުފެއްދުންތަކާއި ޙިދުމަތްތަކަށް ޝައުޤުވެރިކަން ފާޅުކުރެއްވުމުގެ ސަބަބުން ދިވެހި ރުފިޔާގެ ޑިމާންޑު ބޮޑުވެ އަގު އެރުމެވެ. ކުރީއަހަރު ތަކުގައި ކަރަންޓު އެކައުންޓު ޑެޕިސިޓު ވެފައިހުރުމުން، ޑޮލަރުގެ އަގަށް ހެޔޮ ބަލަދު ގެނުވަން ސަރުކާރުތަކަށް އުނދަގޫވިއެވެ. ނަމަވެސް، 2013 ވަނަ އަހަރު 1 މިލިއަން ޓޫރިސްޓު ގެ އަމާޒު ރާއްޖެ ހިފައި ، ފަތުރުވެރިކަމުގެ އެކްސްޕޯޓުން ހޯދާ ނަފާ އެތައް ގުނައަކަށް އިތުރުކުރުވާ އަދި މަސްވެރިކަމާއި އެހެހެނިހެން އުފެއްދުންތަކުގެ އެކްސްޕޯޓު އިތުރު ކުރުވިއެވެ. 2013 ޖޫން އާއި އަޅާ ބަލާއިރު 2014 ޖޫން ގައި މަސްވެރިކަމުގެ އެކްސްޕޯޓު 33 އިންސައްތަ ކުރިއަރައިފައިވެއެވެ. ނަތީޖާ އަކީ، ކަރަންޓު އެކައުންޓު ޑެޕިސިޓު ކުޑަވެ. ބޭރު ޤައުމުތަކުން، ދިވެހިރާއްޖޭގެ ފައިސާއަށް ބޭނުންވާ މިންވަރު އިތުރުވުމެވެ. މިހުރިހާ ކަމަކުން ރާއްޖޭގެ އިޤްތިޞާދީ ދުވެލި 4.5 އިންސައްގައިގެ ކުރިއެރުމެއް ހޯދިއެވެ. ނަމަވެސް، އަގުތައް ކުޑަކޮށް މައްޗަށް ޖެހިލާފައިވެއެވެ.\nރައީސް ޔާމީނުގެ ސަރުކާރުން ގެދޮރު އިމާރާތްކުރުމުގެ ދާއިރާއަށާއި އަދި ރާއްޖޭގެ ޙިއްޞާގެ ބަޒާރު ފުޅާ ކުރެއްވުމަށް ކުރެއްވި މަސައްކަތްތައްވެސް ޑޮލަރުގެ އަގަށް އަވަސް ހެޔޮ ބަދަލެއް ގެނުވުމަށް މަގުފަހިކުރުވިއެވެ. ރައީސް ޔާމީނުގެ ސަރުކާރުގައި ގެންގުޅުއްވާ ޓީ-ބިލް ވިއްކުމުގެ ސިޔާސަތުގެ ސަބަބުންވެސް މިދެންނެވި ޑޮލަރުގެ މައްސަލައަށް އަވަސް ހައްލެއް ލިބުމަށް މަގުފަހި ކުރުވައެވެ.\nހުޅުމާލެ ބުރިޖުގެ މަޝްރޫޢާއި އަދި އައި-ހެވަން – އިހަވަންދިއްޕޮޅުގެ ޕޮރޮޖެކްޓުތަކަށް ބޭރުގެ އިންވެސްޓަރުންގެ ތަރުހީބު ލިބި، ދިވެހިރާއްޖެ އަށް އިޤްތިޞާދީ ހަމަޖެހުން ގެންނެވުމަށާއި އަދި ހަމައެހެންމެ، ދިވެހިރާއްޖޭގެ އިޤްތިޞާދު ފަތުރުވެރިކަމަށް ބަރޯސާވާ ބަރޯސާވުން ނިމުމަކަށް ގެނައުމަށް ސަރުކާރުން އިސްވެ މަސައްކަތްކުރާނެ ކަމަށް ރައީސް ޔާމިނު ވިދާޅުވެފައިވުމުން، އެމަނިކުފާނުގެ އިޤްތިޞާދީ ތަޞައްވުރާއި ވިސްނުން އަޅުގަނޑުމެންނަށް ކުރަހާލެވެއެވެ. ކަނޑުގައި ކުރަހާލެވޭ ހުސްރޮނގުތަކަށްނުވެ، ރައީސްޔާމިނުގެ ސަރުކާރުން އިޤްތިޞާދީ ސިޔާސަތައް ތަންފީޒުކުރަމުންދާ މަންޒަރު އަޅުގަނޑުމެންނަށް ފެނެއެވެ. ވުމާއެކު، އަވަސްބަދަލެއް "ޑޮލަރުގެ މައްސަލަ" އަށް ރައީސް ޔާމިނުގެ ސަރުކާރުން ގެނުވާނެކަމަށް ކުރިންވެސް ގިނަ ދިވެހިން އުއްމީދު ކުރިގޮތަށް އެކަންތައް މި އަދު މިވަނީ ވެފައެވެ. މިއަދު ސަރުކާރުވެފައި މިވަނީ ނަތިޖާ ހާޞިލްކުރަން އެގޭ ، ނަތީޖާ އަވަސް ކަމާއި އެކު ހާޞިލްކުރާ ސަރުކާރަކަށެވެ.\nޖުމުލަ ގޮތެއްގައި، ޑޮލަރުގެ އަގު ހިފެހިއްޓި، ދިވެހިފައިސާގެ އަގު ކުރިއެރުވޭނީ، ދިވެހި ފައިސާއަށް އިތުބާރުއުފައްދައި، ޑިމާންޑެއް ދުނިޔޭގެ ބާޒާރުގައިވެސް އުފެއްދިގެންެނެވެ. އަދި މިކަމަށް ކުރަންހުރި މަސައްކަތްތައް ގިނަ ގުނައެވެ. ރާއްޖޭގެ ޕްރައިވަޓު ސެކްޓަރު ކުރިއަރުވައި ހަރުދަނާ ކުރަންޖެހެއެވެ. ރައްޔިތުން ސަރުކާރަށް ބަރޯސާވާ މިންވަރު ކުޑަ ކުރަންޖެހެއެވެ. "ޑޮލަރުގެ މައްސަލައަށް ގެނުވި އަވަސް ހައްލާއެކު" ރައީސް ޔާމީނު މިއަދުވެފައިމިވަނީ ޢިޤްތިޞާދީ މާހިރަކަށެވެ.\nނޯޓް: މީ ދުވަސް.އެމްވީ އަށް މުހައްމަދު ފިރާޒް ލިއުއްވާފައިވާ ލިޔުމެކެވެ.\n– 27 އޮގަސްޓު 2014 1 0


Ramadan Mahu Hedhey Baeh Goasthah (1): Keumaa Gulhey Baeh Goasthah ރަމަޟާން މަހުގައި ހެދޭ ބައެއް ގޯސްތައް (1) : ކެއުމާ ގުޅޭ ބައެއް ގޯސްތައް – Ilm Ramadan Mahu Hedhey Baeh Goasthah (1): Keumaa Gulhey Baeh Goasthah\nރަމަޟާން މަހުގައި ހެދޭ ބައެއް ގޯސްތައް (1) : ކެއުމާ ގުޅޭ ބައެއް ގޯސްތައް\nކާތަކަކެއްޗަށް ބޮޑު އިސްކަމެއް ބެހެއްޓުން.\nރަމަޟާން މަހަކީ އަޅުކަމުގެ މޫސުމެކެވެ. ކެއުމުގެ މޫސުމެއް ނޫނެވެ. ފައިދާ ހުރި ކާނާ އެކުލެވޭނޭހެން، އެހެން މަސްމަހުގައި ވެސް ކައްކާ ފަދައިން ކައްކައި ކެއުންތައް ތައްޔާރު ކޮށްފައި ރޭގަނޑު ދެއިރެއްގައި ކައިފައި ރޯދަ އަށް ހުންނަ ނަމަ ބަދިގޭގައި އުޅޭ ފަރާތްތަކަށް ވެސް މިމާތް މަހުގެ އަޅުކަމުގައި ގިނަވަގުތު އުޅެވޭނެއެވެ. އަދި ހަށިގަނޑަށްވެސް މާ ފައިދާ ކުރާނެއެވެ.\nމާ ކުރިން ހާރު ކެއުން.\nހާރު ކެއުން ލަސްކުރުމަށް ދީން ބާރުއަޅައެވެ. ބައެއްފަހަރު ވާގޮތަކީ، ތަރާވީޙް ނަމާދު ފަހުން ބޮޑު ކެއުމެއް ކާލާފައި ދެން އެހިސާބުން ހާރު ކެވުނީ ކަމަށް ބަލާފައި ބަރުހެލި ކަމާއެކު ނިދާލަނީއެވެ. އަދި ހާރުގަޑީގައި އެއްވެސް އެއްޗެއް ނުކައި އެބަރަކާތްތެރި ކެއުން ދޫކޮށްލަނީއެވެ. އޭގެ ބަދަލުގައި ހާރު ދަމުގައި ތެދުވެ ކޮންމެވެސް ވަރަކަށް ރޭ އަޅުކަން ކޮށްފައި ފައިދާހުރި ކެއުމެއް ހާރު ގަޑީގައި ކާލާނަމަ ދީނީ އަދި މާއްދީ އެތައް ފައިދާތަކެއް ލިބިގެންދާނެއެވެ. އަދި ކަދުރަކީ ހާރުގަޑީގައި ކެއުމަށް ވަރަށް ރަނގަޅު ކާނާގެ ބާވަތެއް ކަމަށް އަހަރެމެންގެ ނަބިއްޔާ ވަނީ އަންގަވާ ދެއްވާފައެވެ.\nނޭނގި ކެއުމުން ރޯދަ ގެއްލޭނެ ކަމަށް ހީކުރުން.\nމިއީ ރޯދަ ގެއްލޭ ކަމެއް ނޫނެވެ. ރޯދަ ގެއްލޭނީ ގަސްތުގައި ކޭނަމައެވެ. ކީރިތި ރަސޫލާ صلى الله عليه وسلم ހަދީސް ކުރެއްވިއެވެ. إِذَا نَسِيَ أَحَدُكُمْ، فَأكَلَ، أَوْ شَرِبَ، فَلْيُتِمَّ صَوْمَهُ، فَإنَّمَا أطْعَمَهُ اللهُ وَسَقَاهُ (رواه البخاري(6669) ومسلم(1155)) މާނައީ: “ރޯދައަށް ހުރި މީހަކު ހަނދާންނެތިގެން އެއްޗެއް ކައިބޮއި ހަދައިފިނަމަ، ފަހެ އެ މީހެއްގެ ރޯދަ ފުރިހަމަ ކުރާ ހުށިކަމެވެ. ފަހެ، ހަމަކަށަވަރުން، އެއީ އެ މީހަކަށް މާތް ﷲ ދެއްވި ކެއުމެއް ނުވަތަ ބުއިމެކެވެ..”\nކައްކާ މީހާ ކާތަކެތީގެ ރަހަބެލުމުން ރޯދަ ގެއްލޭނެ ކަމަށް ހީކުރުން.\nރޯދަ ގެއްލޭނީ ގަސްތުގައި ކުރާ ކަމަކުން އެއްޗެއް ކެއުމުންނެވެ. ކައްކާ މީހަކު ކާތަކެތީގެ ރަހަ ރަނގަޅު ކުރުމަށް ޙާޖަތް ޖެހޭ ހިނދު، އޭގެއިން ރަހަ ބަލާލާއި އެ ދިރުވާ ނުލައި އަނގަ ދޮވެލުމަކުން އޭނާގެ ރޯދައެއް ނުގެއްލޭނެއެވެ.\nމަޣްރިބު ނަމާދުގެ ބަންގި ގޮވާ ނިމެންދެން އެއްވެސް އެއްޗެއް ނުކެވޭނެ ކަމަށް ޤަބޫލު ކުރެވުން.\nއިރުއޮއްސުމާއެކު ރޯދައަށް ހުރިމީހާ ކެއުން ހުއްދަނާނެއެވެ. މަޣްރިބު ނަމާދު ބަންގި ގޮވާނީ އިރު އޮއްސުމުންނެވެ. އެހެންކަމުން ބަންގި ގޮވަން ފެށުމާއެކު ރޯދަ ވީލާލެވޭނެއެވެ. އަދި ކެއިން ބުއިމާއި، ރޯދައަށް ހުންނައިރު ކުރުން ޙަރާމްވާ އެހެން ކަންކަން ވެސް ބަންގި ގޮވުމުގެ ފަހުން ކުރުން ހުއްދަވާނެއެވެ.


Velana airport maraamaathah bandhukurumaa gulhigen Maldivian ge baeh flight thah cancel - One Online\nމޯލްޑިވިއަންގެ މަތިންދާ ބޯޓެއް ---\nވެލާނާ އެއާޕޯޓު މަރާމާތަށް ބަންދުކުރުމާ ގުޅިގެން މޯލްޑިވިއަންގެ ބައެއް ފުލައިޓުތައް ކެންސަލް\nވެލާނާ އިންޓަނޭޝަނަލް އެއާޕޯޓު ރަންވޭގެ މަރާމާތަށް ބަންދުކުރުމާ ގުޅިގެން މޯލްޑިވިއަންގެ މިރޭގެ ބައެއް ފުލައިޓުތައް ކެންސަލްކޮށްފިއެވެ.\nމިއަދު ހަވީރުވެސް ވެލާނާ އެއާޕޯޓު ވަނީ ހަވީރުގެ 3:55 އިން 4:15 އަށް ބަންދުކޮށްފައެވެ. މީގެ ސަބަބުން ގިނަ ފުލައިޓުތަކެއް ޑިލޭވެ، ޑައިވާޓުވެސް ކޮށްފައިވާ އިރު، އަނެއްކާވެސް މިރޭގެ 7:00 އިން 7:30 އަށް ވެލާނާ އެއާޕޯޓު ބަންދުކޮށްފައިވާ ކަމަށް އެމްއޭސީއެލުން މައުލޫމާތުދެއެވެ.\nއެމްއޭސީއެލުން ބުނީ އެއާޕޯޓު ބަންދުކުރީ ރަންވޭ ސާފުކުރުމަށް ކަމަށާއި މިކަމުގެ ސަބަބުން ފުލައިޓުތަކަށް ދިމާވާ ދަތިތައް ކުޑަކުރުމަށް މަސައްކަތް ކުރާނެ ކަމަށެވެ.\nމޯލްޑިވިއަން އިން މިރޭ ކުރި ޓުވީޓެއްގައި ބުނީ ވެލާނާ އެއާޕޯޓުގެ ރަންވޭ ބަންދުކުރުމާ ގުޅިގެން މިއަދަށް ޝެޑިއުލްކޮށްފައިވާ ހުރިހާ ފުލައިޓުތަކަށް ނެޖެއްސޭނެތީ ބައެއް ފުލައިޓުތައް ކެންސަލުކޮށްފައިވާ ކަމަށެވެ.\nމޯލްޑިވިއަން އިން ކެންސަލުކޮށްފައިވަނީ ދަރަވަންދޫ-އިފުރު ފުލައިޓާއި، ކޫއްޑޫ-ގަން ފުލައިޓާއި، ކައްދޫ އާއި ކާޑެއްދޫ ފުލައިޓާއި، ފުވައްމުލަކު ފުލައިޓުގެ އިތުރުން ޓްރެވެންޑުރަމްގެ ފުލައިޓުތަކެވެ. މި ފުލައިޓުތައް ރިޝެޑިއުލް ވުމުން އަންގާނެ ކަމަށް މޯލްޑިވިއަން އިން މައުލޫމާތުދެއެވެ.


ޑރ. މުއިއްޒު ފުލުހަށް ހާޒިރުވާން އަންގައިފި – Dhen.mv\nޑރ. މުއިއްޒު ފުލުހަށް ހާޒިރުވާން އަންގައިފި\nFebruary 22, 2020 - 5:44 pm\nކުރީގެ ހައުންސިންގ މިނިސްޓަރ އަދި ޕީޕީއެމުން މާލޭގެ މޭޔަރު ކަމަށް ވާދަ ކުރައްވާ ކެނޑިޑޭޓް ޑރ. މުޙައްމަދު މުއިއްޒު ފުލުހަށް ހާޒިރުވާން އަންގައިފިއެވެ.\nމިކަން ހާމަކުރަމުން ޕީޕީއެމް އިން ބުނެފައިވަނީ ޑރ. މުއިއްޒު ފުލުހަށް ހަޒިރުވާން އަންގާފައިވަނީ މިރޭ 20:00 އަށް ކަމަށެވެ. ނަމަވެސް ޑރ. މުއިއްޒު ފުލުސް އޮފީހަށް ހާޒިރުކުރަނީ ކޮން މައްސަލައަކާއި ގުޅިގެން ކަމެއް ޕީޕީއެމް އިން ހާމަކޮށްފައެއް ނުވެއެވެ.\nރައީސް ޔާމީންގެ ވެރިކަމުގައި ހައުސިން މިނިސްޓަރކަން ކުރެއްވި ޑރ. މުއިއްޒު ފުލުހަށް ހާޒިރުވާން އަންގާފައިވާއިރު، ނޫމަޑި ރިސޯޓްސް އެންޑް ރެސިޑެންސް އޭޖީ (ނޫމަޑި) އަށް ދައުލަތުން ބަދަލު ދޭން ޖެހުނު މައްސަލައާ ގުޅިގެން މުއިއްޒުގެ މައްސަލައެއް ތަހުގީގު ކުރުމަށް ފުލުހަށް ހުށަހަޅާފައިވާ ކަމަށް ފިނޭންސް މިނިސްޓަރު އިބްރާހިމް އަމީރު ދާދިފަހުން ވަނީ ވިދާޅުވެފައެވެ.\nނޫމަޑި މައްސަލައިގައި މީގެ ކުރިން ޑރ. މުއިއްޒު ވަނީ ރައްޔިތުންގެ މަޖިލިހުގެ މާލިއްޔަތު ކޮމިޓީއަށް ވެސް ހާޒިރު ކޮށްފައެވ. އަދި އެކޮމިޓީއަށް ދޮގު މައުލޫމާތު ދެއްވިކަމަށް ބުނެ އެމައްސަލަވެސް ފުލުސް އޮފީހަށް ހުށަހަޅަން މާލިއްޔަތު ކޮމިޓީން ފާސްކޮށްފައިވެއެވެ.


Balanvee Massalathah Kithanme Haaves Gina!\nބަލަންވީ މައްސަލަތައް ކިތަންމެހާ ވެސް ގިނަ!\n4 މަސް,2ހަފްތާ,4ދުވަސް, 13 ގަޑި, 41 މިނެޓް, 20 ސިކުންތު ކުރިން 4430މަރިޔަމް އިސްއާދާ\nދިވެހިރާއްޖެއަށް ޕާޓީ ސިސްޓަމް ތަޢާރަފްވެ މިހާ ހިސާބަށް އައިއިރު ސިޔާސީ މަޞްރަހުގައި ކުޅެފައި ހުރި ފިލުމުތައް ކިތަންމެ ވެސް ގިނައެވެ. ނަމަވެސް އޭގެ ތެރއިން ބައެއް ފިލުމުތަކުގެ ވާހަކަ ދައްކާ އޭގެ މައްސަލަ ބަލަން ނިންމުމަކީ އެންމެ އިންސާފުވެރި ގޮތްބާ އޭ ހަމަ ހިތަށް އަރައެވެ. އާދެ! އަޅުގަޑު މިހެން ދަންނަވާލީމާ ބައެއް ބޭފުޅުން ހިތްޕުޅަށް އަރާ ވަޑައިގެންފާނެ މި މަންޖެ މި ދައްކަނީ ކޮން ފިލްމެއްގެ ވާހަކަ އެއް ބާއެވެ. އަޅުގަޑު މި ދައްކަނީ ރާއްޖޭގެ ސިޔާސީ މަޞްރަހުގައި ކޮށްފައި ހުރި އެކި އެކި މުޒާހަރާ ތަކާ އަދި ހންގާފައި ހުރި އެކި ޖަރީމާތަކުގެ ވާހަކައެވެ.\nމި ހާހިސާބުން އަނެއްކާ ވެސް ތިޔަ ބޭފުޅުން ހިތްޕުޅަށް އަރާ ވަޑައިގެންފާނެ ކީއްވެ ބާ އޭ މި މަންޖެ މި ވާހަކަ މި ދައްކަނީއެވެ. އާދެ އޭގެ ޖަވާބު އަޅުގަޑު މި ދެނީއެވެ. ހަތެއް ފެބްރުއަރީ 2012 ގައި ފުލުހުންނާއި ސިފައިން ދެއްކި ނުކިޔަމަންތެރިކަން ބަލަންޖެހޭ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު މިވަނީ ވިދާޅުވެފައެވެ. ނަޝީދު މިހެން ވިދާޅުވެފައި އެމްޑީޕީ ޒުވާނުންގެ ކޮންގުރެސްގައި ވާހަކަ ދައްކަވަމުންނެވެ.\nފުލުހުންނާއި ސިފައިން ނުކިޔަމަންތެރިކަން ދައްކައި ހިނގި ހަމަނުޖެހުންތަކުގައި ނަޝީދުގެ ވެރިކަން “ބަޣާވާތަކުން” ވައްޓާލީ ކަމަށް ރައީސް ނަޝީދާއި އެމްޑީޕީން އަބަދުވެސް ތުހުމަތުކުރާއިރު، އޭރު އެމްޑީޕީ ސަރުކާރަށް އެންމެ ބޮޑަށް ފާޑުވިދާޅުވެ، މުޒާހަރާތަކުގައި އިސްކޮށް ހަރަކާތްތެރިވި އެއް ބޭފުޅަކީ އެދުވަހުގެ ވާހަކަތައް ދައްކައިގެން ގެއްލޭނީ ޤައުމުގެ މަޞްލަހަތު ކަމަށް ވިދާޅުވި މިއަދުގެ ހޯމް މިނިސްޓަރެވެ.\nހަތެއް ފެބްރުއަރީގެ “ބަޣާވާތް” އަލުން ތަހުގީގު ކުރައްވަން ޖެހޭނެ ކަމަށް ގަބޫލުކުރައްވަންތޯ ބައިވެރިއަކު ސުވާލުކުރުމުން ނަޝީދު ވިދާޅުވީ، އެދުވަހުގެ ކަންތައްތަކަކީ އަމުރެއް ނުކިޔަމަންތެރިވުން ކަމަށާއި އެކަން ނުބަލައިފިނަމަ އެއީ ނުރައްކަލެއް ކަމަށެވެ. އަދި އެއީ ދައުލަތަކަށް ރަނގަޅެއް ވާނެ ކަމެއް ނޫން ކަމަށް ވެސް ނަޝީދު ވިދާޅުވެފައިވެއެވެ. ކަންތައްތައް މިހާ ހިސާބަށް ދިއުމުން، ރާއްޖޭގައި ސިޔާސީ ޕާޓިތައް ތަޢާރަފުވިފަހުން ހިނގި މިފަދަ ހާދިސާތަކުގެ ތެރެއިން ހަމައެކަނި އެދުވަހު ފުލުހުން ނުކިޔަމަންތެރިވީ ސަބަބު ބަލާ ތަހުގީގުކުރަން މިއުޅެނީ ކީއްވެ ކަމާމެދު ސުވާލު އުފެދެއެވެ.\nއެ ދުވަހު ފުލުހުންނާ ސިފައިން ނަޝީދުގެ އަމުރުތަކަށް ބޯ ނުލެނބި ސަބަބު ނަޝީދުއަށް އެނގިވަޑައި ނުގެންނެވި ނަމަވެސް ބޮލެކޭ ކިޔާފައި މީދާ ކޭ އޮނބެއް ނެތް ކޮންމެ މީހަކަށް އެނގޭނެއެވެ. އަދި އޭގެ ޖަވާބު އެ ދެ މުއައްސަސާތަކުގެ މުވައްޒަފުން ވަނީ މީގެ މާ ކުރިން ދެއްވާފައި ވެސް މެއެވެ. އެއީ ތަކުރާރުކޮށް އެ ބޭފުޅުންނަށް ޤާނޫނީ އިމުން ބޭރުން ކުރަމުން ގެންދިޔަ އަމުރުތަކާ ދިވެހި ރައްޔިތުންނަށް އަނިޔާވެރިވުމަށް ދިން އޯދަރުތަކުގެ ސަބަބުންނެވެ. މީގައި ދެން ބަލާ ތަހުގިގު ކުރަންޏާ ކުރަން ޖެހޭނީ ނަޝިދު އެފަދަ އޯޑަރުތައް ދެއްވި ސަބަބެކެވެ.\nދެން އޮތް ކަމަކީ، ހަތެއް ފެބްރުއަރީގެ ކަންކަން ތަހުގީގު ކުރާ ކަމުގައި ވަނީ ނަމަ، އަށެއް ފެބްރުއަރީގައި ފުލުހުންގެ މުދަލަށާ އިމާރާތްތަކަށް އެމްޑީޕީ ސަޕޯޓަރުން ދިން2މިލިއަނު ރުފިޔާގެ ގެއްލުންވެސް ތަހުގީގުކުރަން ނުޖެހޭ އެއްވެސް ސަބަބެއް ނެތެވެ. ބަލަން ޖެހޭނީއަކީ ހުސް އެކަނި ތިމާއަށް ފައިދާވާ ކަންކަމެއް ނޫނެވެ.\nހަތެއް ފެބްރުއަރީގައި ފުލުހުން ނުކިޔަމަންތެރިވީ ކަމަށް ބުނެ އެ މައްސަލަ ބަލަން ގޮވާލިއިރު، ވެރިކަމުގައި ހުންނެވިވެރިއަކު ހިބަރު ވަދެއް އެއްލައިގެން ވެރިކަމުން ދުރުކުރަން ކުރި މަސައްކަތް އަދި މާ ބޮޑަށް ތަހުގީގުކުރަން ޖެހެއެވެ. އަދި އެ މައްސަލައިގައި ހުކުމްކުރި މީހުންނާ މައްސަލައިގެ ތަހުގީގު ހިނގަމުން ދިޔަ މީސްމީހުން މިނިވަން ކުރި ސަރުކާރަކުގެ މައްސަލަވެސް ބަލަން ޖެހެއެވެ. ބަޣާވާތާ ދެކޮޅުކަމަށް ބުނާ ބަޔަކު ހިންގަން މަސައްކަތް ކުރި ބަޣާވާތަކީ ނުބަލާ ދޫކޮށްލާ ވަރުގެ ކަމެއް ނޫނެވެ. އެފަދަ ކަމެއް ތަކުރާރު ވެދާނެ ކަމަށްޓަކައި ވެސް އެ ކަން ބަލަން ޖެހެއެވެ. ޖަލުގައި ތިއްބެވި ސިޔާސީ ނުވަ ބޭފުޅަކު މިނިވަންކުރުމަށް އަމުރުކޮށް ސުޕްރީމް ކޯޓުން އަމުރު ނެރުނުއިރު ދިވެހިން މި ފަހުގައި ދުށް އެންމެ ހައިރާން ކުރުވަނިވި ޙުކުމް، އެކެއް ފެބްރުއަރީ 2017 ގައި ސުޕްރީމު ކޯޓުން ނެރުމަށާއި އަދި އެކެއް ފެބްރުއަރީ ގެންނަން ބަޔަކު ވަރަށް ބޮޑެތި ޚަރަދުތަކެއް ކޮށްފައިވެއެވެ.\nރާއްޖޭގައި އުފެދިފައި އޮތް ޤާނޫނީ ސަރުކާރު ވައްޓާލަން ދުރާލާ ބަޔަކު ތައްޔާރު ވިއިރު، އެކެއް ފެބުރުއަރީގައި ސަރުކާރު ވައްޓާލަން އުޅުނުކަމުގެ ދައުވާ ކުރި އުއްތަމަ ފަނޑިޔާރު އަބްދުﷲ ސައީށާއި، ފަނޑިޔާރު އަލީ ހަމީދަށް ހުކުމްކޮށް ހުކުމް ތަންފީޒު ކުރަމުން ދެއެވެ. ނަމަވެސް ޑީޖޭއޭ ގެ ކުރީގެ ވެރިޔާ ހަސަން ސައީދު އަށާއި، ކުރީގެ ރައީސް މައުމޫން އަބްދުލް ޤައްޔޫމަށާއި، ދިއްގަރު ދާއިރާގެ މެމްބަރ ފާރިސް މައުމޫނަށާއި، ކުރީގެ ކޮމިޝަނަރ އޮފް ޕޮލިސް އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒު، މައްޗަންގޮޅީ ދެކުނު ދާއިރާ ކުރީގެ މެމްބަރު އަބްދުﷲ ސިނާނަށާއި، ދަނގެތީ ދާއިރާގެ ކުރީ މެމްބަރ އިލްޙާމް އަޙުމަދަށާއި، ކުރީގެ ސީޕީ އަޙުމަދު އަރީފަށާއި، ޔުމްނާ މައުމޫނުގެ ފިރިކަލުން އަހުމަދު ނަދީމްގެ އިތުރުން ވިލާ ޝިޕިންގެ އެމްޑީ އަދި ޤާސިމްގެ ދޮށީ ދަރިކަލުން އަހުމަދު ސިޔާދު ގާސިމުގެ މައްސަލަ ބަލަން ޖެހެއެވެ. ޤައުމުގައި އެފަދަ ކަމެއް ތަކުރާރު ވިޔަ ނުދިނުމަށެވެ.\nދެން އޮތީ މޭޑޭގެ ވާހަކައެވެ. 2015 ވަނަ އަހަރުގެ މައި މަހުގެ އެއް ވަނަ ދުވަހު އޭރުގައި ޤަނޫނީ ގޮތުން އުފެދިފައި އޮތް ސަރުކާރާ ދެކޮޅަށް ކުރި މުޒާހަރާގެ އިސްކޮށް ލީޑު ކުރެއްވި ބޭފުޅުންގެ މައްސަލަ ބަލަން ނުޖެހޭތޯ މިއީ ހަމަ ކޮށް ނުލާ ދޫކޮށްލާ ވަރުގެ ސުވާލެއް ނޫނެވެ. ހަތެއް ފެބުރުއަރީގައި ފުލުހުން ނުކިޔަމަން ތެރިވީ މައްސަލަ ބަލަން ގޮވާ އެމައްސަލަ ނުބެލާނަމަ މިއުޓިނީއެއް ކަމަށް ސިފަކޮށް ސަލާމަތީ ބާރުތައް މިއުޓިނިސް ހާލަތުގައި ބެހެއްޓުންމަކީ ބަލައިގަނެވޭނެ ކަމެއް ނޫންކަމަށް ނަޝިދު ވިދާޅުވެފައިވާއިރު، މެއި ޑޭގައި ފުލުހުންނަށް މިހާރުގެ ހޯމު މިނިސްޓަރު އިމްރާނު އަބްދުﷲ އިންޒާރުދިން މައްސަލަ ވެސް ބަލަން ޖެހޭނެ ކަމަށް އަޅގަޑުގެ ސިކުނޑި ޤަބޫލުކުރޭ.\nޤައުމާ ދީނާ ރައްޔިތުންގެ ހައްގުގައި ނުކުމެ ތިބި ޤައުމުގެ ދިފާޢީ ބާރަށް އިންޒާރު ދިނުމަކީ ޤާނޫނީ ކުށެކެވެ. އެހެންކަމުން ކުށުން ފުރިގެން ހުރި މިއަދުގެ ހޯމު މިނިސްޓަރުގެ އެ މައްސަލަ ބަލާ އެދުވަހު ހިންގި ޖަރީމާތައްވެސް ބަލަން ޖެހެއެވެ. ޤައުމުގައި އެފަދަ ކަމެއް ތަކުރާރު ވިޔަ ނުދިނުމަށްޓަކައެވެ.\nދެން މިއޮތީ މި ސަރުކާރުން ހިމާޔަތް ކުރި ސާމަރާ ދޫނިގެ ވާހަކައެވެ. އަހަން މި ބުނެވުނީ ކީކޭ ހެއްޔެވެ. ސާމަރާ ދޫންޏެއް ނޫން، ބޮޑު ބާޣީ އެއް އެހެންނީނތޯއެވެ. ހ.ހާޖަރާގޭ އަބްދުﷲ ލުޠުފީ ފިލުވައިގެން ދިވެހި ރައްޔިތުންގެ ފައިސާއިން ޚަރަދުކޮށް ދިވެހި އެމްބަސީއެއްގައި ފިލުވައިގެން ގެންގުޅުމަކީ އެއީ ޖަރީމާއަކަށް ނުވާ ނަމަ ދެން އެވާނީ ކޮންކަހަލަ ކަމަކަށްތޯއެވެ؟ އެވާނީ އަޅުކަމަކަށް ތޯއެވެ؟\nފެބްރުއަރީ އެކެއްގައި ސުޕްރީމް ކޯޓުން ނެރުނު އަމުރުގައި ގައިދީންތަކެއް ދޫކޮށްލަން ބުނެފައި އޮތުމާއި ނޮވެމްބަރު ތިނެއްގައި ދިވެހިންތަކެއް އިސްވެ ތިބެ ތަމަޅަ ޓައިގަރުން ރާއްޖެ އަރާ ހިންގި އުދުވާނާއި މާބޮޑު ތަފާތެއް ނެތްއިރު، އެ އުދުވާނީ ހަމަލާގައި ރާއްޖޭގައި ނަވާރަ ދިވެއްސަކު ޝަހީދުކޮށްލި އެ ޣައްދާރު ކަލޭގެ ދިވެހި އެމްބަސީގައި ބަހައްޓާއިގެން އެތައް ދުވަހެއް ވީއިރު އެކަން ދިވެހި ސަރުކާރުން ސިއްރުކޮށްގެން އުޅުނު މައްސަލަވެސް ބަލަން ޖެހެއެވެ. ދެން އަންނަ އެއްވެސް ސަރުކާރަކުން އެފަދަ ކަމެއް ތަކުރާރު ކުރިޔަ ނުދިނުމަށެވެ. އެހެންކަމުން ކަންކަން ތަކުރާރު ވިޔަ ނުދިނުމަށް އިހުގައި ހިނގާފައި ހުރި ކަންކަން ދިރާސާކޮށް މައްސަލަތައް ބަލާކަމުގައިވަނީ ވަކި ޓެރިޓަރީއަކުން އެ މައްސަލަތައް ނުބަލާ ހުރިހާ މައްސަލަތައް ވެސް ބަލާށެވެ. ހަތެއް ފެބުރުއަރިގައި ފުލުހުން ނުކިޔަމަންތެރިވީ އެއީ ކުރަމުން އައީ ޣައިރު ޤާނޫނީ އަމުރުތަކަކަށް ވުމުންނެވެ. މަންޒަރު ވަރަށް ސާފެވެ.\nއެހެންކަމުން އަމިއްލަފުޅު ސޯޓު ވަލަކުން ނަމަވެސް ބާރަށް އައްސަވައިގެން ހުންނަވާ އެ މައްސަލަ ބައްލަވަން އަމުރު ކުރައްވާށެވެ. އެހެނީ ސޯޓު ބޭލުމުން ދެން ފެންނަ މަންޒަރު މާ ރީތި ނުވާނެތީއެވެ. ކަންކަން ބަލަން ގޮވާލާއިރު، ހަމަހަމާ އާ އިންސާފުން ކަންކަން ބަލަން ގޮވާލާށެވެ. ބޮޑު ކެކުރި އިތުރަށް ބޮޑު ކުރައްވަން މަސައްކަތް ނުކުރައްވާށެވެ. ތިމާގެ އަންބޮޑި ބޮޑުކޮށް ބާއްވަން މަސައްކަތް ނުކުރާށެވެ. މި ސަރުކާރު އައި ފަހުން ބަޑުލާން ފަށައިފި އެހެން ނޫންތޯއެވެ. އެހެންކަމުން ބަޑު އަޅާ ތަކެތި މަދު ކުރާށެވެ. ކެވޭ ވަރު އެނގޭނީ ބިތު ފަންގި ނަގާލި ދުވަހަކުންނެވެ.\nހަތެއް ފެބްރުއަރީ އެކެއް ފެބްރުއަރީގެ އަމުރު ނޮވެމްބަރު3މޭޑޭ


Kuda kuda Hanaa hithuge bodu operation eh kuran jehifai, aailaa ah eheetherikan beynun vey!\nހިތުގެ ބޮޑު އޮޕަރޭޝަނެއް ކުރަން ޖެހިފައިވާ ތިން މަހުގެ ހަނާ--\nކުޑަކުޑަ ހަނާ ހިތުގެ ބޮޑު އޮޕަރޭޝަނެއް ކުރަން ޖެހިފައި، އާއިލާ އަށް އެހީތެރިކަން ބޭނުންވޭ\nއުމުރުން އެންމެ ތިން މަހުގެ ހަނާ އުފަންވީ ހިތުގެ މައްސަލައަކާ އެކުގަ އެވެ. އެ ތުއްތު ކުއްޖާގެ ހިތް އޮންނަނީ ހަށިގަނޑުގެ ނުބައި ފަޅީގަ އެވެ. އާއްމު އިންސާނެއްގެ ހިތް އޮންނަން ޖެހެނީ ހަށިގަނޑުގެ ވައަތް ފަޅީގަ އެވެ. އެކަމަކު ހަނާގެ ހިތް އޮތީ ކަނާއަތް ފަޅީގަ އެވެ.\n"އުފެދެންވާ ގޮތަކަށް ނޫން އުފެދިފައި އިންނަނީ އޭނާގެ ހިތް. ކުޑަ ފަޅި އިންނަ ތަނަށް ބޮޑުފަޅި އަދި ބޮޑު ފަޅި އިންނަ ތަނަށް ކުޑަ ފަޅި އިންނަނީ. ކްރޮސްކޮށް އިންނަ ނާރު އިންނަނީ ހަމައެކަނި ސީދަލަށް. ޑޮކްޓަރުން ބުނީ އޭނާ ބޮޑު ވަމުން އަންނަ ވަރަކަށް ގޮހޮރު މައްސަލަ ދިމާވަމުންނޭ އަންނާނީ. އެއީ ނުސާފު ލެ އާއި ސާފު ލޭ އެޅޭތީ،" ހަނާގެ ހާލަތު ސީއެންއެމް އަށް ހަނާގެ މަންމަ ހައްވާ އަލީ ކިޔައިދެމުން ދިޔަ އެވެ.\nއެ މައްސަލަ ހައްލު ކުރެވެން އޮތީ ހަމައެކަނި އޮޕަރޭޝަނެއް ކޮށްގެންނެވެ. އެއީ ހަރަދު ބޮޑު އަދި މަސައްކަތް ވެސް ބޮޑު އޮޕަރޭޝަނަކެވެ. ޑޮކްޓަރުން ބުނެފައި ވަނީ ހަނާގެ އުމުރުން ތިން މަހާ ފަސް މަހާ ދެމެދުގެ މުއްދަތެއްގެ ތެރޭގައި ހިތާ ގުޅިފައިވާ އެ ބޮޑު އޮޕަރޭޝަން ކުރަން ޖެހޭނެ ކަމަށެވެ. އެކަމަކު އެކަން ކުރެވެން އޮތީ ހަނާގެ ބަރުދަން ފަސް ކިލޯ އަށް އިތުރުވުމުންނެވެ.\n"ހަނާއަށް ތިން މަސް އެފުރުނީ. އަޅުގަނޑުމެންނަށް އަދި ބަރުދަން އެހާވަރަކަށް ބަރެއް ނުކުރެވޭ. މިހާރު ހުރީ ހަތަރު ކިލޯ. ފަސް ކިލޯ ބޭނުންވާ ކަމަށް ބުނީ. އެއްބައި މީހުން އެދުނީމަ ކޮށްދެޔޯ. އެކަމަކު ޑޮކްޓަރު ބުނީ ފަސް ކިލޯ ހަމަވީމައޭ ރަނގަޅުވާނީ،" ހަނާގެ މަންމަ ބުންޏެވެ.\nއަށް ގަޑިއިރަށް ދިގުދެމިގެންދާ އެ އޮޕަރޭޝަން ކުރެވޭނެ ވަސީލަތްތަކެއް ރާއްޖެއަކު ނެތެވެ. އެ އޮޕަރޭޝަން ކުރުމަށް ރާއްޖެއިން ބޭރަށް ދިއުމަށް އާސަންދަ ލިބުނު ނަމަވެސް އެކަމަށްޓަކައި ކުރަން ޖެހޭ އެހެނިހެން ހަރަދުތައް ކުރެވޭނެ ތަނަވަސްކަމެއް ހަނާގެ އާއިލާއަކު ނެތެވެ. ހިތުގެ މައްސަލައިގެ އިތުރުން ހަނާގެ އިތުރު ސިއްހީ މައްސަލަތަކެއް އުޅޭ ކަމަށް ބެލެވޭތީ މިހާރު ދަނީ ޓެސްޓުތަކެއް ވެސް ހަދަމުންނެވެ.\n"އިތުރު ރިޕޯޓެއް ވާނީ ބޭރަށް ފޮނުވާފައި. އެ ރިޕޯޓު ލިބުމުން އިނގޭނީ ދެން ހުރި ކަންތައްތައް. ޑޮކްޓަރު ބުނެފައި އިންނަނީ އޭނާގެ ހަށިގަނޑުގައި ވަކި ބައްޔެއް އުޅޭ ކަމަށް ބެލެވޭތީވެ ހަދާ ރިޕޯޓެއް ކަމަށް. އަދި ދެ ހަފްތާ ވާނެ ކަމަށް ބުނީ ރިޕޯޓު ލިބެން،" ހަނާގެ މަންމަ ކިޔައިދިނެވެ. ހަނާގެ އާއިލާއިން އެދެނީ އެ ތުއްތު ކުއްޖާގެ އޮޕަރޭޝަން ކުރަން ރާއްޖޭން ބޭރަށް ދާއިރު، އެކި ފަރާތްތަކުގެ އެހީތެރިކަމަށެވެ.\nއެކައުންޓު ނަމްބަރު: 7730000266303 (ހުސައިން މުހައްމަދު - ހަނާގެ ބައްޕަ)\nނަމްބަރު: 7211328 - ހުސައިން މުހައްމަދު


Azima ah kuraa dhauvaa kuriah gendhiumaa medhu anna mahu gotheh nimmanee | Mihaaru\nއާޒިމާ އަށް ކުރާ ދައުވާ ކުރިއަށް ގެންދިއުމާ މެދު އަންނަ މަހު ގޮތެއް ނިންމަނީ\nއާޒިމާ: އޭނާގެ މައްޗަށް ކުރާ ދައުވާ ކުރިއަށް ގެންދިއުމާ މެދު އަންނަ މަހު ގޮތެއް ނިންމަން ވަނީ ހަމަޖައްސާފައި -- ފޮޓޯ/މިހާރު\n20 އޮކްޓޯބަރ 2020 - 13:45\nއާޒިމާގެ މައްޗަށް މަނީ ލޯންޑްރިން އަށް މަގުފަހިކޮށް ދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ ކުރަނީ ކުރީގެ ރައީސް އަބްދުﷲ ޔާމީނާ އެކު އެންޓި ކޮރަޕްޝަން ކޮމިޝަން (އޭސީސީ) އާ އެކު ހެދި އެސްކްރޯ އެކައުންޓްގެ މައްސަލައިގަ އެވެ.\nއެ މައްސަލައިގައި މިއަދު ބޭއްވި އަޑުއެހުމުގައި ޝަރީއަތުގެ ކުރީގެ ހުށަހެޅުންތަކާ މެދު ދެ ފަރާތުން ވާހަކަ ދައްކައި، ނިމުމުން އެ މައްސަލަ ބައްލަވާ ގާޒީ ހަސަން ސައީދު ވިދާޅުވީ، އެ ހުށަހެޅުންތަކާ މެދު ގޮތް ނިންމުމާއި އެ ދައުވާ ކުރިއަށް ގެންދިއުމާ މެދު ގޮތެއް ނިންމުން އަންނަ މަހުގެ ނުވަ ވަނަ ދުވަހު ބާއްވަވާނެ ކަމަށެވެ. ޖިނާއީ އިޖުރައާތުގެ ގާނޫނު އޮންނަ ގޮތުން ޝަރީއަތުގެ އަސްލު އަޑުއެހުންތައް ފަށައިގަންނާނީ ދައުވާ ކުރިއަށް ގެންދެވޭނެ ކަމަށް ނިންމުމުންނެވެ.\nއާޒިމާގެ ވަކީލުން ވިދާޅުވީ، އާޒިމާގެ މައްޗަށް ދައުވާ ކޮށްފައިވަނީ ޕްރޮސެކިއުޓާ ޖެނެރަލް އައިޝަތު ބިޝާމްގެ ބައިވެރިވުން އޮވެގެން ކަމަށެވެ. އަދި އެކަމަށް ދައުލަތުން އެއްބަސްވެފައިވާ ކަމަށާއި އެކަމަކު އެ މައްސަލައަކީ ބިޝާމްގެ މަސްލަހަތު ހިމެނޭ ކަމެއް ކަމަށް ވަކީލުން ވިދާޅުވި އެވެ. އެގޮތުން މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތަށް މަގުފަހިވީ ރައީސް އޮފީހުގެ ލީގަލް އެފެއާޒް މިނިސްޓަރަކަށް ހުންނަވައިގެން ބިޝާމް އަމަލުކުރި ގޮތުން ކަމަށާއި ޚިޔާނާތާ ގުޅޭ ރިޕޯޓުތައް އޮޑިޓާ ޖެނެރަލް ނެރުމުން އެކަމުގައި އަޅަންޖެހޭ ފިޔަވަޅުތައް ބިޝާމް އަޅުއްވާފައި ނުވާ ކަމަށް ވަކީލުން ވިދާޅުވި އެވެ.\nއޭރުގެ އޮޑިޓާ ޖެނެރަލް ނިޔާޒް އިބްރާހިމް މަގާމުން ވަކިވާ ގޮތަށް ގާނޫނު އިސްލާހު ކުރަން ސަރުކާރުގެ ފަރާތުން މަޖިލީހަށް ބިލް ފޮނުއްވުމުގައި ވެސް ބިޝާމް ބައިވެރިވެވަޑައިގެންފައިވާ ކަމަށާއި އެއީ އެމްއެމްޕީއާރުސީގެ މައްސަލައިގައި ބިޝާމްގެ މަސްލަހަތު އޮތް ކަމަށް ބުނެވޭނެ ސަބަބެއް ކަމަށް އާޒިމާގެ ވަކީލުން ވިދާޅުވި އެވެ. އެ ހާލަތުގައި ބިޝާމަށް ބައިވެރިވެގެން އާޒިމާގެ މައްޗަށް ދައުވާ ކޮށްފައި އޮތް އޮތުމަކީ އެ ދައުވާ ބާތިލް ކުރަންޖެހޭ ސަބަބެއް ކަމަށް ވެސް ވަކީލުން ވިދާޅުވި އެވެ.\nރައްދުގައި ދައުލަތުން ބުނިގޮތުގައި، އާޒިމާގެ މައްޗަށް ދައުވާކުރާ މައްސަލާގައި ބިޝާމްގެ މަސްލަހަތު ފުށުއަރާ ކަމެއް ނެތެވެ. ޕްރޮސެކިއުޓާ ޖެނެރަލްގެ މަގާމަށް ހުސައިން ޝަމީމް އައްޔަން ކުރެއްވި ފަހުން އެ މައްސަލަ ރިވިއު ކުރަން އާޒިމާގެ ފަރާތުން ހުށަހެޅުއްވުމުން އެ ނިންމުން ބަދަލު ނުކުރަން ނިންމާފައިވާ ކަމަށް ދައުލަތުން ބުންޏެވެ. އާޒިމާގެ މައްޗަށް ދައުވާކުރަނީ ކުރީގެ ރައީސް ޔާމީންގެ އެކައުންޓަށް ޖަމާވި އެއް މިލިއަން ޑޮލަރާ ގުޅިގެން ކަމަށް ވެފައި އެ މައްސަލައިގައި އެ މަނިކުފާނު ޖަލަށްލާން ހުކުމް ކޮށްފައި އޮތުމަކީ ގާނޫނާ ޚިލާފު ކަމެއް އާޒިމާގެ މައްސަލައިގައި ނެތްކަން ހާމަވާ ކަމެއް ކަމަށް ދައުލަތުން ބުންޏެވެ.\nދައުވާ ކުރުމުގައި ތަފާތުކުރި ކަމަށް ބުނެ އާޒިމާގެ ފަރާތުން ހުށަހަޅާފައިވާ ނުކުތާއާ ގުޅިގެން ދައުލަތުން ބުނީ އެމްއެމްޕީއާރުސީގެ މައްސަލައިގައި ގިނަ ބަޔަކަށް ތުހުމަތު ކުރެވޭ ކަމަށާއި ތަހުގީގު އަދިވެސް ކުރިއަށް ދާ ކަމަށެވެ. އެންމެންގެ މައްޗަށް އެއްފަހަރާ ދައުވާ ނުކުރުމަކީ ތަފާތު ކުރުމަކަށް ނުވާނެ ކަމަށާއި ދައުވާ އުފުލަމުން ދަނީ ތަހުގީގު ނިމެމުންދާ މިންވަރަކުން ކަމަށް ދައުލަތުން ބުންޏެވެ.\nއާޒިމާ ވިދާޅުވީ މަދަނީ މިންގަނޑުން ބަލާއިރު މައްސަލަ ކުރިއަށް ނުގެންދެވޭނެ ކަމަށެވެ. ޔާމީންގެ މައްޗަށް ސާބިތުވި މަނީ ލޯންޑްރިންގެ ދައުވާގައި އާޒިމާ ކުރެއްވި އަމަލެއް ނޯންނާނެ ކަމަށް އޭނާ ވިދާޅުވި އެވެ. އެސްކްރޯ އެކައުންޓު ހަދަން އޭސީސީ އަށް ލަފާ ދެއްވީ އޭނާ ކަމަށް ދައުލަތުން ބުންޏަސް، އޭނާއަކީ އޭސީސީއަށް ލަފާ ދެވޭނެ ބޭފުޅެއް ނޫން ކަމަށް އާޒިމާ ވިދާޅުވި އެވެ. އޭސީސީގެ އޭރުގެ ރައީސް ހަސަން ލުތުފީގެ ބަޔާނުން އެކަން އެގޮތަށް ނުހިނގާ ކަން އެނގޭ ކަމަށް އާޒިމާ ވިދާޅުވި އެވެ.\nރައްދުގައި ދައުލަތުން ބުނީ މަނީ ލޯންޑްރިން އަށް އާޒިމާ މަގުފަހިކޮށް ދިން ގޮތް ދައުވާގައި ހިމަނާފައިވާނެ ކަމަށާއި އެ ދައުވާ ސާބިތުވާނެ މިންވަރުގެ ހެކި ހުށަހަޅާފައިވާނެ ކަމަށެވެ.\nމަނީ ލޯންޑްރިންގެ ކުށުގައި ޔާމީންގެ މައްޗަށް ފަސް އަހަރުގެ ޖަލު ހުކުމެއް ކްރިމިނަލް ކޯޓުން މިދިޔަ އަހަރު ވަނީ އިއްވައިފަ އެވެ. އެ ހުކުމުގެ އިސްތިއުނާފް ޝަރީއަތް މިހާރު އޮތީ ހައި ކޯޓުގަ އެވެ.\nދަޢުވާނުކުރަށް ނިންމާ ސަޅިވާނެ؟\nމިޟީހުންނާޖެހިފަ ދައުލަތް ބަލިވަނީ އާއްމުކޮށް..މިޔޮށް ބޮޑުދައުލަތަށް އާޒިމާ އެއީ ކާކުތޯ؟\nޑީލެއް ހަދާފަ ދޫކޮއްލާ\nއާޒިމާ ގޮވައިގެން ކޯޓަށް ދިޔައީ ދައުލަތުން. އެއީ ބިޝާމު ކުރި ކަމެއްނޫން.. ދައުލަތަށް ވުރެ އާޒިމާވެސް ބިޝާމުވެސް ބޮޑެއް ނުވާނެ ..\nހުސްވެސް ގޭމް. ރައްޔިތުން އަދުންނޭއްޅުވޭނެ 2023 ގަ އިނގޭތޯ. ވައުދުވީ އިންސާފު ހޯދަން. ޔާމީނު އެކަނިޖަލަށްލައިގެން އިންސާފު ނުލިބޭނެ.\nގޮތަށްނިންމަންނިންމަން އުޅޭތާވެސް މިއޮށް އުމުރުހުސްވަނީ.\nއާޒިމާ ކުއްލިޔަކަށް ބަލި މީހަކަށް ވީ ގައުމުގަ ހުރިހާ ނުބަޔެއްހަދަން ހިތްވަރުދީ ވާގިދީފަ..މީނަޔަށްވެސް އަދަބު ލިބެންޖެހޭ..އަހަރުމް ތާކުން ފޯއްކިބަެއް ނެގީމަ އަންނަނީ ޖަލު ހުކުމެއް..މީނަވެސް ޖަލުގޮޅި ތަހައްމަލު ކުރަންޖެހޭނޭ.\nމަހީކުރީ "ބޮޑު ނަގުލުންދާށި" އޭ ބުނި ކަމަށެވެ.


September 01, 2017 19\nދިވެހި ބައެއް ހައްޖުވެރިން "ގެއްލިގެން" ހޯދަނީ\nދިވެހި ބައެއް ހައްޖާޖީން މުޒްދަލިފާ އިން މިނާއަށް ދިޔަ މަގުމަތީ ގްރޫޕާ ވަކިވެ، އެނބުރި އަންނަން ނޭނގިގެން އެ މީހުން ހޯދަން ފަށައިފި އެވެ.\nހާލުގައި ޖެހުނު މީހުންނާ ކޯޕަރޭޝަނުން ހަވާލުވެއްޖެ\nމި އަހަރު ރާއްޖޭން ހައްޖަށް ދާ ފުރަތަމަ ގުރޫޕް، މިއަދު ފުރައިފި އެވެ.\nހައްޖަށް ދާ ބައެއް މީހުން ވިސާ ދައްކަން ޖެހޭނެ\nސައޫދީ އަރަބިއާ އިން ވިސާ ފީ އަށް ގެނައި ބަދަލަށް އަމަލުކުރަން ފަށާފައިވާތީ، ރާއްޖެ އިން ވެސް މި އަހަރު އަލަށް ދާ މީހުން ފިޔަވައި އެންމެންގެ އަތުން ވިސާ ފީގެ ގޮތުގައި 8،000ރ. ނަގާނެ އެވެ.\nހައްޖުވެރިންގެ ސިއްހީ ކަންކަން ބެލުން އައިޖީއެމްއެޗަށް\nMay 04, 2017 47\nބަޔަކު އުޅެނީ ހައްޖު ކޯޕަރޭޝަން ނައްތާލަން: ޝަހީމް\nހައްޖަށް މީހުން ގެންދާ ގުރޫޕުތަކުގެ ނުފޫޒު ދަށުވެފައި ތިބި ފަރާތްތަކުން އަންނަނީ ސަރުކާރުން އުފައްދާފައިވާ ކުންފުނި، ހައްޖު ކޯޕަރޭޝަން ނައްތާލަން މަސައްކަތް ކުރަމުން ކަމަށް...\nހައްޖު ކޯޕަރޭޝަންގެ ނަމުގައި ކުރީގެ ރައީސް މުހައްމަދު ވަހީދުގެ ޚާއްސަ ގަރާރަކުން 2013 ގައި ކުންފުންޏެއް އުފެއްދެވީ ހައްޖަށް މީހުން ގެންދިއުމުގައި ކުރިމަތިވަމުން ދިޔަ ބޮޑެތި...\nMarch 05, 2017 15\nއެޑްމިޓްކޮށްފައި ތިބި މީހުންނަށް ޒަމްޒަމް ފެން\nއައިޖީއެމްއެޗްގައި އެޑްމިޓްކޮށްފައި ތިބި ބަލި މީހުންނަށް މޯލްޑިވްސް ހައްޖު ކޯޕަރޭޝަން (އެމްއެޗްސީ)ގެ ފަރާތުން ޒަމްޒަމް ފެން މިއަދު ހަދިޔާކޮށްފި އެވެ.\nތިން ހަރަމަށް ކުރާ އުމްރާ ދަތުރަށް ހުޅުވާލައިފި


SunOnline: Japan ge boduvazeeru isthiufaa dhevvanee\nޖަޕާންގެ ބޮޑުވަޒީރު އިސްތިއުފާ ދެއްވަނީ\nރުގިއްޔާ މުހައްމަދު މޫސާ 03 Sep 2021, 10:48\nޖަޕާންގެ ބޮޑުވަޒީރު ޔޮޝިހިދޭ ސުގާ -- ފޮޓޯ: ގެޓީ\nޖަޕާނުގެ ބޮޑުވަޒީރު ޔޮޝިހިދޭ ސުގާ ދެން ވެރިކަމަށް ވާދަ ނުކުރައްވާނެ ކަމަށާއި މަގާމުން އިސްތިއުފާ ދެއްވާނެ ކަމަށް ވިދާޅުވެއްޖެއެވެ.\nސުގާ ރައީސްކަން ކުރައްވާ ލިބެރަލް ޑިމޮކްރެޓިކް ޕާޓީ (އެލްޑީޕީ)ގެ އިސް މެމްބަރަކު ވިދާޅުވީ، މިއަދު ޕާޓީން ބޭއްވި ބައްދަލުވުމެއްގައި ސުގާ ވަނީ އޭނާ މިވަގުތު ބޭނުންފުޅު ވަނީ ކޮވިޑް-19އާ ގުޅުން ހުރި ފިޔަވަޅުތަކަށް އިސްކަން ދެއްވަން ކަމަށް ވިދާޅުވެފައެވެ.\n"މިއަދު ބޭއްވި އެގްޒެކެޓިވް ބައްދަލުވުމެއްގައި ސުގާ ވަނީ ކޮރޯނާވައިރަހާ ދެކޮޅަށް އަޅާ ފިޔަވަޅުތަކަށް އިސްކަން ދެއްވަން ބޭނުންފުޅުވާ ކަމަށާއި އަލުން ލީޑާޝިޕަށް ވާދަ ނުކުރައްވާނެ ކަމަށް ވިދާޅުވެފަ،" އެލްޑީޕީގެ ސެކްރެޓަރީ ޖެނެރަލް ޓޮޝިހިރޯ ނިކައި ވިދާޅުވިއެވެ.\nޖަޕާންގެ ވެރިކަން ކުރާ އެލްޑީޕީއަށް ރައީސަކު ހޮވުމަށް މި މަހުގެ 29ގައި އިންތިހާބެއް ބާއްވާނެއެވެ. އަދި އެއީ ޕާލިމެންޓުގެ އަގުލަބިއްޔަތު އޮންނަ ޕާޓީ ކަމުން، ދެން ޕާޓީގެ ރައީސަކަށް ހޮވޭ ބޭފުޅަކު ބޮޑުވަޒީރުކަމަށް އައްޔަން ކުރުމުގެ ފުރުސަތު ވަރަށް ބޮޑެވެ.\nޖަޕާނުގައި ކޮވިޑް ފެތުރި، މީގެ ކުރިން އެއްވެސް އިރެއްގައި ގައުމުގެ ހާލަތު ގޯސް ނުވާ މިންވަރަކަށް މިހާރު ވަނީ ގޯސްވެފައެވެ. އަދި އެގައުމުގައި މިހާރުވެސް ކުއްލި ހާލަތު އިއުލާންކޮށްފައި އޮތް އިރު، ވެކްސިން ޕްރޮގްރާމް ކުރިއަށްދާ ސްޕީޑު ލަސްވުމުން ގިނަ ބަޔަކު ވަނީ ނުރުހުން ފާޅުކޮށްފައެވެ.\nމީގެ އިތުރުން ކޮވިޑް ފެތުރެމުން ދަނިކޮށް ޖަޕާނުގައި އޮލިމްޕިކް ގޭމްސް ބޭއްވުމުން ސަރުކާރަށް ފާޑު ކިޔުންތައް އަމާޒުވިއެވެ.\nއެއާއެކު ސުގާއަށް ތާއިދު އޮތް މިންވަރު ވަނީ ވަރަށް ބޮޑަށް ދަށަށް ގޮސްފައެވެ. އެގޮތުން އެގައުމުގެ ނޫހަކުން ދާދި ފަހުން ހިޔާލު ހޯދުމަށް ނެގި ވޯޓަކުން ދެއްކި ގޮތުގައި ސުގާއަށް ތާއިދު ކުރަނީ މިހާރު އާބާދީގެ އެންމެ 34 ޕަސެންޓެވެ.\nޖަޕާންގެ ބޮޑުވަޒީރުކަމާ ސުގާ ހަވާލުވެވަޑައިގެންނެވީ ސެޕްޓެމްބަރު 14ގައެވެ. އެއީ އެމަގާމުގައި ކުރިން ހުންނެވި ޝިންޒޯ އަބޭ އިސްތިއުފާ ދެއްވުމުންނެވެ.\nއަބޭ އިސްތިއުފާ ދެއްވީ އޭނާގެ ހާލުކޮޅު ގޯސްވުމުންނެވެ.


Mohamed Shafiu: لا اله الا الله محمد رسول الله ގެ މާނަ\nلا اله الا الله محمد رسول الله ގެ މާނަ\nފުރިހަމަ މުއުމިނަކަށްވެ އިސްލާމަކަށް ވެވޭނީ މި ދެ ކަލިމައިގެ މާނަ ދަސްކޮށް ހިތުގެ އަޑީން ޤަބޫލުކޮށް، ދުލުން ކިޔައި އެ ދެ ކަލިމައިން އެދެވޭ މުރާދެއް ތިމާގެ ޢަމަލުތަކުން ގެނެސް ގަނެގެންނެވެ. ވީއިރު މިދެ ކަލިމައިގެ މާނަ އެންމެން އުނގެނުން ލާޒިމުއެވެ.\nلا اله الا الله ގެ މާނައީ:\nﷲ ނޫން އެހެން އެއްވެސް އިލާހަކު ނުވެއެވެ. އެބަހީ ﷲ ތަޢާލާ މެނުވީ އަޅުކަން އެފަރާތަކަށް ކުރުން ހައްޤު ވެގެންވާ އެހެން އެއްވެސް އިލާހަކު ނުވެއެވެ.\nއާދެ، ﷲ ތަޢާލާ ފިޔަވައި އިންސާނުން އަޅުކަން ކުރާ ހުރިހައި ތަކެއްޗަކީ އަޅުކަން ކުރުން ޙައްޤު ނޫން ތަކެތިކަމުގައި ބުނެ އިޤްރާރު ވަނީއެވެ. މީސްތަކުން އަޅުކަންކުރާ ބުދުތަކާއި، ހިލަތަކާއި، ގަސްގަހާ ގެއްސާއި، އިރުހަނދާއި، ތަރިތަކާއި، އަލިފާނާއި، ކޯރުތަކާއި، ޒިޔާރަތްތަކާއި، ޤަބުރުތަކާއި، މަގާމުތަކާއި އަދި މިނޫންވެސް އަޅުކަން ކުރުމުގެ ގޮތުން ފަރާތްތަކަށް އަދަބުވެރިވެ ކިޔަމަންތެރިވާ ހުރިހާ ފަރާތްތަކެއް ބާތިލް ކުރީއެވެ. އަދި އަޅުކަން ކުރުން ޙައްޤު ވަނީ ހަމައެކަނި ﷲ ތަޢާލާއަށް ކަމުގައި ބުނެ އިޤްރާރު ވީއެވެ.\nمحمد رسول اللهގެ މާނައީ:\nމުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ ރަސޫލާއެވެ. އެބަހީ މުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ ޙަޟްރަތުން ފޮނުއްވާފައިވާ ރަސޫލާއެވެ.\nމިކަލިމައިން އެދެވޭ މުރާދަކީ މުޙައްމަދު ޞައްލަﷲ ޢަލައިހި ވަސައްލަމައީ ﷲ ތަޢާލާގެ އަމުރުފުޅުތައް މީސްތަކުންނަށް ބަޔާންކޮށްދެއްވުމަށް ފޮނުއްވި ރަސޫލާ ކަމުގައި ޤަބޫލުކުރުމެވެ. އަޅުކަންކުރާނޭ ގޮތާއި އަދިވެސް ދީނުގެ ހުރިހާ ކަމެއް މީސްތަކުންނަށް ދަސްކޮށް ދެއްވުމަށް ފޮނުއްވި ރަސޫލާ ކަމުގައި ޤަބޫލުކޮށް އިޤްރާރު ވުމެވެ. ވީމާ، އެއްވެސް ބާވަތެއްގެ އަޅުކަމެއް ކުރަން ރަސޫލުﷲ ޞައްލަﷲ ޢަލައިހި ވަސައްލަމަ ދައްކަވާފައިވާ ގޮތާ ޚިލާފައަށް ނުކުރުމެވެ. އަދި، ﷲ ތަޢާލާގެ ޙަޟްރަތުން ރަސޫލުﷲ ޞައްލަﷲ ޢަލައިހި ވަސައްލަމަ ގެންނެވި ހުރިހާ ކަމަކަށް ކިޔަމަންތެރިވެ އެކަންކަން ކުރުމެވެ. ރަސޫލުﷲ ޞައްލަﷲ ޢަލައިހި ވަސައްލަމަ ނަހީ ކުރެއްވި ހުރިހާ ކަމަކުން ދުރުވެގަތުމެވެ.\nފުރިހަމަ މުއުމިނަކަށްވެ މުސްލިމަކު ކަމުގައި ބެލެވޭނީ މިބަޔާންވެދިޔަ ގޮތުގެ މަތިން ޢަމަލު ކުރީމައެވެ.\nلا اله الا الله , محمد رسول اللهގެ މާނައަކީ މިއީއެވެ.\n(1) ފުރިހަމަ މުއުމިނަކަށް ވެވޭނީ ކިހިނަކުން ހެއްޔެވެ؟\n(2) لا اله الا اللهގެ މާނައަކީ ކޮބައި ހެއްޔެވެ؟\n(3) محمد رسول اللهގެ މަނައަކީ ކޮބައި ހެއްޔެވެ؟\n(4) މުޙައްމަދު ޞައްލަﷲ ޢަލައިހި ވަސައްލަމައަކީ ކާކުހެއްޔެވެ؟\nPosted by Mohamed Shafiu at 4:05 AM\nLabels: ބަކުރުބެ, އަބޫބަކްރު އިބްރާހިމް ޢަލީ, ޢަޤީދާ, ޝަހާދަތުގެ މާނަ


Umurun 115 aharuge meehaa bunanee sirrakee hushashibai vumaai roa bis kamah\nއުމުރުން 115 އަހަރުގެ މީހާ ބުނަނީ ސިއްރަކީ ހުސްހަށިބައި ވުމާއި ރޯ ބިސް ކަމަށް\nޔޫރަޕްގައި ހުރި އެންމެ މުސްކުޅި މީހާ، މޮރާނޯ\nޔޫރަޕްގައި ހުރި އެންމެ މުސްކުޅި މީހާގެ އުމުރުން 115 އަހަރުވީ އެވެ. އެމާ މޮރާނޯ ނަމަކަށް ކިޔާ މި އަންހެނާ އަކީ މުޅި ދުނިޔެ އަށް ބަލާއިރު ފަސް ވަނަ އަށް އެންމެ މުސްކުޅި މީހާ ކަމަށް ރެކޯޑް ކުރެވިފައިވެ އެވެ. އޭނާ ބުނަނީ މިހާ ގިނަ ދުވަހު ދުނިޔޭގައި ހުރެވޭ ފަދަ ސިއްހަތެއް ލިބުމުގެ ސިއްރަކީ އުމުރުގެ ބޮޑު ބައި ހުސްހަށިބައިކޮށް ހުރުމާއި ކޮންމެ ދުވަހަ ރޯ ބިސް ބުއިން ކަމަށެވެ.\nނިއު ޔޯކް ޓައިމްސް އަށް ދީފައިވާ އިންޓަވިއުއެއްގައި މޮރާނޯ ބުނެފައި ވަނީ އޭނާ ކޮންމެ ދުވަހަކު ކުކުޅު ބިސް ރޮލައި ބޯ ކަމަށާއި ތިން ބިސް ބޯލަން ކަމަށެވެ. މިގޮތަށް ކޮންމެ ދުވަހަކު ބިސް ބޯން ފެށީ ޓީން އޭގް ދުވަސްވަރު 1910 ހިސާބުގައި ކަމަށް ބުނެފައިިވެ އެވެ. މިކަން ފެށީ ހީމޮގްލޮބިން ދަށްވާތީ ޑޮކްޓަރުގެ ލަފާގެ މަތިން ކަމަށް މޮރާނޯ ބުނެ އެވެ.\nމޮރާނޯ ވަނީ ކައިވެންޏެއް ކޮށްފަ އެވެ. އޭނާގެ ކައިވެނި 1938 ގައި ރޫޅުނު ފަހުން ދުވަހަކު ވެސް މީހަކާ ނުއިނދެ އުމުރުގެ ބޮޑު ބައި ހޭދަކޮށްފައި ވަނީ ހުށަހަށިބައިކޮށެވެ. މޮރާނޯ ބުނަނީ މިއީ ވެސް އުމުރު ދިގުވުމުގެ ސިއްރެއް ކަމަށެވެ.\n"އެހެން މީހަކު އަހަރެންގެ ކަންކަން ކޮންޓްރޯލްކުރަން ދޫކޮށްލާކަށް ބޭނުމެއް ނޫން،" މޮރާނޯ ބުނެފައިވެ އެވެ.\nއޭނާ ބުނަނީ ކައިވެންޏަށް ވަރަށް ގިނަ މީހުން ހުށަހެޅި ކަމަށާއި އެކަމަކު އެކަނި އުޅެން ބޭނުންވާތީ ކައިވެންޏެއް ބޭނުން ނުވީ ކަމަށެވެ. އިޓަލީ އަށް އުފަން މި މީހާ މިހާރު ވެސް އުޅެނީ ވަރަށް ކުޑަ އެޕާޓްމަންޓެއްގައި ވަރަށް އެކަނިވެރި ގޮތަކަށެވެ.\nމި މީހާގެ ސިއްހަތު އާދައިގެ ގޮތެއްގައި ރަނގަޅެވެ. ގެއިން ބޭރަށް ނިކުމެ އުޅުން ވަރަށް މަދެވެ. ސިއްހީ ބޭނުމެއްގައި ހޮސްޕިޓަލަށް ދިއުމުގެ ބަދަލުގައި ޑޮކްޓަރުން ގެންނަނީ ގެޔަށެވެ. އޭނާގެ ރޯ ބިހާއި އެހެން ކާނާތައް ވެސް ގެޔަށް ގެނުވަނީ އެވެ.\nމޮރާނޯ އުފަންވެފައި ވަނީ 1899 ވަނަ އަހަރުގެ ނޮވެމްބަރު މަހުގެ 22 ވަނަ ދުވަހު އެވެ. ދިގު އުމުރުގެ ސިއްރަކީ ހުސްހަށިބައި ވުމާއި ރޯބިސް ކަަމަށް އޭނާ ބުންޏަސް މިއީ އުމުރު ދިގު މީހުންގެ އާއިލާއަކަށް ނިސްބަތްވާ މީހެކެވެ. މޮރާނޯގެ ދައްތައެއް 102 އަހަރު ދުނިޔޭގައި ހުއްޓެވެ. އެ އާއިލާގެ އެހެން މީހަކު 100 އަހަރާ ގާތްކުރާ އުމުރެއްގައި ވެސް މަރުވި އެވެ.\nސައުތު ކޮރެއާއިން ކޮވިޑް ވެކްސިނަށް އޯޑަރުދީފި


Typhoon In-fa aa eku China ge viyafaari hub huttumakah! | ThePress\nޗައިނާ ސަރަހައްދުގައި އުފެދިފައިވާ ތޫފާން އިން-ފާ އާ ގުޅިގެން، ރައްކާތެރި ކަމުގެ ފިޔަވަޅެއްގެ ގޮތުން، ޗައިނާގެ ވިޔަފާރި ހަބު ކަމުގައިވާ ޝަންހާއީގެ ދަތުރުފަތުރުގެ ހިދުމަތް ހުއްޓުމަކަށް ގެނެސް، ހަރަކާތްތައް މަޑުޖައްސާލައިފިއެވެ.\nޗައިނާގެ އިރުމަތީ ސަރަހައްދުތަކަށް ގަދަ ވަޔާއެކު ބޯކޮށް ވާރޭވެހެމުން ދާއިރު، ޝަންހާއީގައި އޮންނަ، ބައިނަލްއަގުވާމީ2އެއާޕޯޓްގެ އޮޕަރޭޝަންތައް ވަނީ މެދުކަނޑާލާފައެވެ. މީގެ އިތުރުން ބޭރު ތެރޭގައި ހުރިހާ ޒާތެއްގެ ހަރަކާތްތައް ހިންގުންވެސް ވަނީ މަނާ ކޮށްފައެވެ.\nހަބަރު ލިބޭ ގޮތުގައި، ޗައިނާ ގަޑިން މިއަދު މެންދުރު 12:30 ގައި، ތޫފާން އިން-ފާ ވަނީ، ޖޯޝާން ސިޓީއަށް އަރާފައެވެ. އިރުމަތީ އައްސޭރިފަށުގެ ޝޯޝިއާންގް ޕްރޮވިންސްގައި އޮންނަ ޖޯޝާން ސިޓީއަކީ، ޗައިނާގެ އިރުމަތި ބިތުގެ މައި ބަނދަރެކެވެ.\nތޫފާން އިން-ފާއާ ކުރިމަތިލާން ޗައިނާއަށް ޖެހިފައި މިވަނީ، އެ ގައުމުގެ މެދު ތެރޭ ހިސާބުތަކަށް މޫސުމީ ގަދަ ވިއްސާރަކޮށް، 58 މީހެއްގެ ފުރާނަ ގެއްލިފައި ވާ ދަނޑިވަޅެއްގައެވެ.\nވިޔަފާރި މައި ހަބެއްގެ ގޮތުގައި ޗައިނާގެ ވައިގެ އުދުހުންތަކާ ކަނޑުދަތުރު ފަތުރުގެ ރޫޓިންއަށް ބުރޫ އަރާފައި ވާއިރު، މިކަމުގެ ސަބަބުން ބައިނަލްއަގުވާމީ ވިޔަފާރިއަށް ކުރާނެ ސީދާ އަސަރުތަކާ ބެހޭ މާ ބޮޑު ތަފްސީލެއް އަދި ނުލިބެއެވެ. ނަމަވެސް، ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު ބައިނަލްއަގުވާމީ ދަތުރުތައް ހިސާބަކަށް މަޑުޖެހިފައި ވާ މި ދަނޑިވަޅުގައި، ތޫފާނުގެ ސަބަބުން ދަތުރުތައް ހުއްޓާލުމުން، އިތުރު މަޑުޖެހުމެއް، އެކްސްޕޯޓްތަކަށް އަންނާނެ ކަމަށް ބެލެވެއެވެ.\nވިޔަފާރި މޫސުން ލައިފްސްޓައިލް ޗައިނާ


Euro qualification: Romania balikoh Spain in eh vanaigai hama...\nޔޫރޯ ކޮލިފިކޭޝަން: ރޯމޭނިއާ ބަލިކޮށް ސްޕެއިން އިން އެއް ވަނައިގައި ހަމަޖެހިލައިފި\nމި މެޗު ސްޕެއިން އިން ކާމިޔާބުކުރީ 2-1 ގެ ނަތީޖާ އަކުން\nކ. މާލެ |6ސެޕްޓެންބަރ 2019 | ހުކުރު 11:06 | 2,365\nސާޖިއޯ ރާމޯސް - ގޫގުލް\nޔޫރޯ ކޮލިފިކޭޝަންގައި ރޮމޭނިއާ އަދި ސްޕެއިން ބައްދަލުކުރި މެޗު ސްޕެއިން އިން ކާމިޔާބުކޮށްފިއެވެ.\nރޮމޭނިއާގައި ކުޅުނު މި މެޗު ސްޕެއިން އިން ކާމިޔާބުކުރީ 2-1 ގެ ނަތީޖާ އަކުންނެވެ.\nމެޗު ފަށައިގެން ބޯޅަ ކޮންޓްރޯލްކޮށް މޮޅަށް ކުޅެފައިވަނީ ސްޕެއިންއިންނެވެ. އެގޮތުން ސްޕެއިން އިން ވަނީ ރޮމޭނިއާގެ ހާފަށް ބާރު ބޮޑު ކޮށްފައެވެ. މެޗުގެ 30 ވަނަ މިނެޓުގައި ސްޕެއިން އިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ލިބުނު ޕެނަލްޓީއަކުން ކެޕްޓަން ސާޖިއޯ ރާމޯސްއެވެ.\nމި ލަނޑާއެކު ރޮމޭނިއާ އިން ވަނީ އެޓީމުގެ ކުޅުން ރަނގަޅު ކޮށް ސްޕެއިންގެ ގޯލަށް ހަމަލާ އުފައްދަން މަސައްކަތް ކޮށްފައެވެ.\nމެޗުގެ ފުރަތަމަ ހާފު ނިމިގެން ދިޔައީ 1-0 ގެ ނަތީޖާ އަކުން ސްޕެއިން ކުރީގައި އޮވެގެންނެވެ.\nމެޗުގެ ދެވަނަ ހާފުގެ ކުރީ ކޮޅު ސްޕެއިން އިން ވަނީ ލަނޑު ޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ އަލްކަސާއެވެ.\nމި ލަނޑާއެކ ރޮމޭނިއާއިން ވަނީ އެޓީމުގެ ކުޅުން އިތުރަށް ވަރުގަދަ ކޮށްފައެވެ. އެގޮތުން މެޗުގެ 60 ވަނަ މިނެޓުގައި ރޮމޭނިއާއިން ވަނީ ލަނޑު ޖަހާ ލީޑުގެ ފަރަގު ކުޑަ ކޮށްފައެވެ. މި ލަނޑު އެޓީމަށް ކާމިޔާބު ކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެންއެރި އެންޑޯންއެވެ.\nމި ނަތީޖާއާއި އެކު ސްޕެއިން އޮތީ 15 ޕޮއިންޓާއިއެކު ގްރޫޕް އެފްގެ އެއްވަނައިގައެވެ. އަދި ރޮމޭނިއާ އޮތީ ހަތް ޕޮއިންޓާއެކު ހަތަރު ވަނައިގައެވެ. ގްރޫޕް އެފްގެ ދެވަނައިގައި 10 ޕޮއިންޓާއިއެކު ސްވިޑެން އޮތް އިރު ތިންވަނައިގައި ނޯރވޭ އޮތީ 8 ޕޮއިންޓާއެކު އެވެ.


ޅ. ނައިފަރު ބިޒްނަސް ސެންޓަރުގެ އޮފީސް އިމާރާތް ފޮޅައި ސާފުކޮށްދޭނެ ފަރާތެއް ހޯދުމަށް\nމި މިނިސްޓްރީން ކުރި ނަންބަރު: (IUL)101- AF/1/2016/77 (26 އޭޕްރިލް 2016) އިޢުލާނަށް އެކަށީގެންވާވަރަށް އަންދާސީހިސާބު ހުށަހަޅާފައިނުވާތީ އެ އިޢުލާން ބާޠިލުކޮށް، ފޮޅައި ސާފުކޮށްދޭނެ ފަރާތެއް ހޯދުމަށް ތިންވަނަ ފަހަރަށް އިޢުލާންކުރަމެވެ.\nމި މިނިސްޓްރީގެ ދަށުން ޤާއިމުކޮށްފައިވާ ޅ. ނައިފަރު ބިޒްނަސް ސެންޓަރުގެ އޮފީހުގެ އިމާރާތް ފޮޅައި ސާފުކޮށްދޭނެ ފަރާތެއް ބޭނުންވާތީ، މި މަސައްކަތް ކުރުމަށް އެދޭ ފަރާތްތަކަށް އަންދާސީހިސާބު ހުށަހެޅުމުގެ ފުރުޞަތު ހުޅުވާލަމެވެ. މިކަމާ ބެހޭ ތަފުސީލު ތިރީގައި މިވަނީއެވެ.\nއޮފީހުގެ އެޑްރެސް: ފާދިއްޕޮޅު އަތޮޅުގެ / ޅ. ނައިފަރު\nމަސައްކަތްކުރަންޖެހޭ ގަޑިތައް: ހެނދުނު 08:00 ން މެންދުރު 12:00 (މަޝްވަރާކުރުމަށްފަހު ދެ ފަރާތުން އެއްބަސްވާގޮތަށް ގަޑިތައް ބަދަލުކުރެވިދާނެ)\nމަސައްކަތުގެ މުއްދަތު: 31 ޑިސެމްބަރ 2016 ގެ ނިޔަލަށް\n- އޮފީސް ހުޅުވާ ގަޑިއަށް އައިސް އޮފީހުގެ އެތެރެ ކުނިކަހައި ފޮޅައި ސާފުކުރުން\n- އޮފީހުގެ ފާޚާނަ ސާފުކުރުން\n- ހަފުތާއަކު ތިން ދުވަހު އޮފީހުގެ އެތެރޭގައި މޮޕްލުން\n- ކުނި ވަށިގަނޑުތައް ހުސްކޮށް ކުނިއުކާލުން\n1. ހުރިހާ އަގެއް ހުންނަންވާނީ ދިވެހި ރުފިޔާއިންނެވެ.\n2. އަގު ހުށަހަޅާނީ ދުވާލަކަށް ޖެހޭ އަގެވެ.\nމާރކްސް ދެވޭގޮތުގެ ތަފުސީލު:\nބިޑަށް މާރކްސް ދެވެނީ ތިރީގައިވާ ގޮތަށެވެ.\nހުށަހަޅާފައިވާ އަގަށްދޭ މާކްސް\nމާކްސްދެވޭނީ އެންމެ ކުޑަ އަގަކީ ބެންޗްމާކެކަމުގައި ބަލައިގެން ކްރައިޓީރިއާއަށް އެލޮކޭޓް ކުރެވިފައިވާ % ހުރިހާ އަގުތަކެއްގެ މެދުގައި ބަހާލައިގެންނެވެ.\nވަޒީފާއަށް މީހުން ހޮވުމުގައި މި ދާއިރާއިން މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\nބިޑް އިވެލުޝަނަށްފަހު އެއްވެސް ޝަކުވާއެއް ވާނަމަ މި މިނިސްޓްރީއަށް ސިޓީއަކުން ހުށަހެޅުމުން އެފަރާތަކަށް ޖަވާބުދެވޭނެއެވެ.\nއަންދާސީހިސާބު 2016 މޭ 26 ވަނަ ދުވަހުގެ 12:00 ގެ ކުރިން ޅ. ނައިފަރު ބިޒްނަސް ސެންޓަރަށް ހުށަހަޅަންވާނެއެވެ. އަދި ކަނޑައަޅާފައިވާ ވަގުތު ފާއިތުވުމުން ހުށަހަޅާ އަންދާސީހިސާބުތައް ބަލައިނުގަނެވޭނެ ވާހަކަވެސް ދަންނަވަމެވެ.\nއަންދާސީހިސާބުތައް ހުށަހަޅަންވާނީ މިނިސްޓްރީން އަންދާސީހިސާބު ހުށަހަޅަން ކަނޑައަޅާފައިވާ ފޯމާއެކުއެވެ. މިގޮތުން ފޯމު ހުށަނާޅާ ފަރާތްތަކުގެ އަންދާސީހިސާބުތައް ބަލައިނުގަނެވޭނެއެވެ. އަދި އަންދާސީހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި އިޢުލާން ނަންބަރު ލިޔެވިފައި އޮންނަންވާނެއެވެ. އަދި ތިރީގައިވާގޮތަށް އެޑްރެސްކުރެވިފައި އޮންނަންވާނެއެވެ.\nއަންދާސީހިސާބު ހުށަހަޅާފޯމު ޅ.ނައިފަރު ބިޒްނަސް ސެންޓަރުން ލިބޭނެއެވެ. އަދި މި މިނިސްޓްރީގެ ވެބްސައިޓުންވެސް ލިބެންހުންނާނެއެވެ. މިކަމާ ބެހޭގޮތުން އިތުރު މަޢުލޫމާތު ހޯއްދެވުމަށް 6620351 އަށް ގުޅުއްވުން އެދެމެވެ.\n08 ޝަޢުބާން 1437\n16 މޭ 2016\nޕަބްލިޝްކުރި ތާރީޚު: 16 މޭ 2016\nސުންގަޑި: 26 މޭ 2016 1200


Vaccine Furihama Kohfaiva Masaiykaiytherin Ge Quarantine7Dhuvahah Kurukohfi - Vaguthu\nވެކްސިން ފުރިހަމަ ކޮށްފައިވާ މަސައްކަތްތެރިންގެ ކަރަންޓީން ހަތްދުވަހަށް ކުރުކޮށްފި\n4 ހަފްތާ ކުރިން ( ޖުލައި 8, 2021 )\nދެކުނު އޭޝިއާ ގައުމުތަކުން ރާއްޖެއަށް ދަތުރުކުރާ ވާކް ޕާމިޓް އޮންނަ ބިދޭސީންގެ ތެރެއިން ވެކްސިން ދެޑޯޒް ފުރިހަމަކޮށްފައިވާ މީހުންގެ ކަރަންޓީނު މުއްދަތު ހަތް ދުވަހަށް ކުރުކޮށްފި އެވެ.\nމިދިޔަ އަންގާރަ ދުވަހުން ފެށިގެން ދެކުނު އޭޝިއާ ގައުމުތަކުން އަންނަ ވޯކް ޕާމިޓް ހޯލްޑަރުންނަށް ޕީސީއާރް ނައްސި ނަތީޖާއެއް ހުށަހަޅައިގެން ރާއްޖެ އެތެރެވެވޭނެ އެވެ. ނަމަވެސް އެފަދަ މީހުން ރާއްޖެއަށް އައިސް، އެޗްޕީއޭއިން ކަނޑައަޅާފައިވާ ތަނެއްގައި ނުވަތަ އެޗްޕީއޭ އިން ހުއްދަ ދީފައިވާ ވަޒީފާ ދޭފަރާތުގެ ތަނެއްގައި ކަރަންޓީނު މުއްދަތެއް ފުރިހަމަ ކުރަން ޖެހެ އެވެ.\nރޭ އާއްމު ކުރި އުސޫލު ބުނާ ގޮތުން ވެކްސިން ނުޖަހާ މީހުންގެ ކަރަންޓީނު މުއްދަތަކީ 14 ދުވަހެވެ. ނަމަވެސް ދުނިޔޭގެ ސިއްހަތު ޖަމިއްޔާ (ޑަބްލިޔުއެޗްއޯ)އިން ބޭނުންކުރަން ހުއްދަ ދީފައިވާ ވެކްސިންގެ ޑޯޒް ފުރިހަމަކޮށްފައިވާ ނަމަ ކަރަންޓީނު ވާން ޖެހެނީ ހަތް ދުވަހެވެ.\nކަރަންޓީނުން ދޫކޮށްލަނީ 72 ގަޑިއިރު ތެރޭގައި ހަދާ ޕީސީއާރު ޓެސްޓާއި އަދި ކަރަންޓީނުން ދޫކޮށްލުމުގެ ގޮތުން ހަދާ ޕީސީއާރް ޓެސްޓް ނައްސި ވުމުންނެވެ.\nއެކަކަށް ވުރެ ގިނަ މީހުން އެއްތަނެއްގައި ކަރަންޓީނު ވެގެން ތިއްބާ އޭގެ ތެރެއިން މީހަކު ފައްސިވެއްޖެ ނަމަ ކަރަންޓީން މުއްދަތު އިތުރުވާނެ ކަމަށް އުސޫލުގައި ބުނެފައި ވެއެވެ. އެޗްޕީއޭއިން ވަނީ ވެކްސިން ޑޯޒް ފުރިހަމަކޮށްފައިވާ ކަން ކަށަވަރު ކުރަން ރަސްމީ ލިޔެކިޔުން ހުށަހަޅަން އަންގާފަ އެވެ.\nދެކުނު އޭޝިއާ ގައުމުތަކުން އަންނަ ވާކް ޕާމިޓް ހޯލްޑަރުންނާ ގުޅިގެން އެޗްޕީއޭއިން ކުރި އިއުލާނުގައި ބުނީ އެ މީހުންނަށް ކަރަންޓީނު ވެވޭނީ އެޗްޕީއޭއިން ހުއްދަ ދީފައިވާ ގެސްޓްހައުސް ނުވަތަ ހޮޓާތަކާއި އަމިއްލަ ކުންފުނިތަކާއި ރިސޯޓުތަކުގެ ކަރަންޓިނު ފެސިލިޓީތަކުގައި ކަމަށެވެ. އަމިއްލަ ތަންތަނަށް ހުއްދަ ދެނީ އެޗްޕީއޭއިން ކަނޑައަޅާ މިންގަނޑުތަކެއްގެ ތެރެއިންނެވެ.\nޖުލައި 8, 2021 09:16\n7 ދުވަސް ފަހުންވެސް ޖެހިދާނެ ދޯ .\n2 ޑޯޒް ޖަހާފަ ހުއްޓަސް .\nދެން އެމީހުން ފަރާތުން ނުޖެހޭނެބާ އެހެން މީހުންނަކަށް\nޖުލައި 8, 2021 11:27\nގެސްޓްހައުސްތަކުގަ މިހާ ރުވެސް ކަޜަންޓީނުވާމީހުން ބޭ ރަށްނުކުމެ އުޅެނީ. ޙާއްސަކޮށް ހުޅުމާލޭގަކަ ރަންޓީނުވާމީހުން ނުދާތަނެތް މޫދަށްއެ ރި ކުޅިވަ ރުކުޅުމުގަ އުޅެނީ މީވަ ރަށް ނު ރައްކާތެރިކަމެއް. ޢަނެއްކާވެސްމިއުޅެނީ އެތަށްބައެއްގެ ފު ރާނަ ނު ރައްކަލަކަށް ހުށައެޅެން.\nޖުލައި 8, 2021 12:24\nދެންކޮބާ 2ދޯޒް ޖަ ހައިގެން ކަރަންޓީނުގައި ތިބިމީ ހުންނަށް އޮތަ އުފަލަކީ


Hamala thakakee findi amaleh, mi thibee Lanka aa eku: Raees | Mihaaru\nހަމަލާ ދިން އެއް ފައްޅި ކަމަށްވާ ސެއިންޓް އެންތަނީސް ޝްރައިން ކައިރީގައި ފުލުުހުން ފޯރިމަރަނީ. -- ފޮޓޯ: އޭއެފްޕީ\nހަމަލާތަކަކީ ފިނޑި އަމަލެއް، މިތިބީ ލަންކާއާ އެކު:ރައީސް\n21 އެޕްރީލް 2019 - 13:015comments\nސްރީ ލަންކާގައި މިއަދު ދިން ބޮމުގެ ހަމަލާތަކަކީ ފިނޑި އަމަލެއްގެ ގޮތުގައި ސިފަކުރައްވައި، އެ ހަމަލާގެ ޝިކާރައަކަށް ވި އާއިލާތަކަށް ރައީސް އިބްރާހީމް މުހައްމަދު ސޯލިހު ތައުޒިޔާ ވިދާޅުވެއްޖެ އެވެ.\nސްރީ ލަންކާގެ ކްރިސްޓިއަނުން އީސްޓަ ސަންޑޭ ފާހަގަކުރަމުން ދަނިކޮށް ދެ ފައްޅިއެއްގަ އާއި ކޮލަމްބޯގެ އެކި ތަންތަނުގައި އެއްޗެހިތަކެއް ގޮއްވާލައިގެން މިއަދު ދިން ހަމަލާތަކުގައި މަރުވި މީހުންގެ އަދަދު މިހާރު ވަނީ 160 އަށް އަރާފަ އެވެ. އެތައް ސަތޭކަ ބަޔަކު ޒަހަމްވެފައި ވާތީ މަރުވި މީހުންގެ އަދަދު އިތުރުވާނެ ކަމަށް ބެލެވެ އެވެ.\nމިއީ ލަންކާގައި މިހާތަނަށް ދިން ޓެރަރިސްޓް އެންމެ ބޮޑު ހަމަލާތަކެވެ.\nރައީސް އިބްރާހީމް މުހައްމަދު ސޯލިހް ކުރެއްވި ޓްވީޓެއްގައި ވިދާޅުވީ "ޓެރަރިޒަމްގެ ފިނޑި މި އަމަލުގެ އަސަރު ކުރި އެންމެނަށް ހިތުގެ ފުންމިނުން ހަމްދަރުދީ ވެވަޑައިގަންނަވާ" ކަމަށެވެ.\nޓެރަރިޒަމާ ދެކޮޅަށް ކުރާ ހަނގުރާމައިގައި ލަންކާގެ ސަރުކާރާއި ރައްޔިތުންނަށް ރާއްޖޭގެ ތާއީދާއި މަދަދު ލިބޭނެ ކަމުގެ ޔަގީންކަން ވެސް، މިވަގުތު އިންޑިއާގައި ހުންނެވި، ރައީސް ދެއްވި އެވެ.\n"މިއަދު ހެނދުނު ސްރީ ލަންކާގައި ހިނގި ބިރުވެރި ހާދިސާތަކާ މެދު ހިތާމަކުރަން. ޓެރަރިޒަމްގެ މި ފިނޑި އަމަލުގެ އަސަރު ކުރި އެންމެނަށް އަޅުގަނޑުގެ ހިތުގެ ފުންމިނުން ހަމްދަރުދީވަން،" ރައީސްގެ ޓްވީޓްގައި ވެ އެވެ.\nކުރީގެ ރައީސް މުހައްމަދު ނަޝީދު ކުރެއްވި ޓްވީޓްގައި ވިދާޅުވީ ލަންކާގެ ހަމަލާތަކުގެ ސަބަބުން "ބިރުގަތް" ކަމަށެވެ.\n"މިކަމުގެ ފަހަތުގައި ކޮންމެ ފަދަ ގްރޫޕެއް ނުވަތަ ވިސްނުމެއް އޮތަސް އެމީހުންނަށް ހައްގުވަނީ އެހެން އެންމެންގެ ދެކޮޅުހެދުމާއި ދުރުވެގަތުމެވެ،" އަނިޔާ ލިބުނު މީހުންނަށް ހެޔޮ ދުއާކުރައްވަމުން، ނަޝީދުގެ ޓްވީޓްގައި ވިދާޅުވި އެވެ.\nލަންކާގެ ހަމަލާ ދުނިޔޭގެ ލީޑަރުން ގެންދަވަނީ ކުށްވެރިކުރައްވަމުންނެވެ. މިއީ ދުނިޔޭގެ ނިސްބަތުން ބެލި ނަމަވެސް އަނިޔާވެރިކަން ބޮޑު ހަމަލާތަކެކެވެ.\nލަންކާގެ އޮފިޝަލުން ގޮވާލަނީ ހަމަލާގެ ތުހުމަތު ވަކި ބައެއްގެ ބޮލުގައި އަޅުވައި އިތުރު ހަމަނުޖެހުންތަކެއް ނޫފެއްދުމަށެވެ.\nމިއަދު ދިން ހަމަލާއަކީ ލަންކާގެ ތާރީހުގައި އެންމެ ގިނަ މީހުން މަރުވި ޓެރަރިސްޓް ހަމަލާ އެވެ. މީގެ ކުރިން އެފަދަ ހަމަލާއެއްގައި އެންމެ ގިނަ މީހުން މަރުވެފައި ވަނީ 1996 ގަ އެވެ. ޖެނުއަަރީ 31، 1996 ގައި ކޮލަމްބޯ ސެންޓްރަލް ބޭންކަށް އަމާޒުކޮށް ދިން ހަމަލާގައި 91 މީހުން މަރުވެ 1،400 އަށް ވުރެ ގިނަ މީހުން ޒަހަމްވި އެވެ.\nއިތުރު ލިޔުންތައް ކުށްކުރުން ސްރީ ލަންކާ ޓެރަރިސްޓް ހަމަލާ ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ ލަންކާގައި ބޮން ގޮއްވި މައްސަލަ


October mahu inflation rate mahcchah - One Online\nދިވެހީންގެ ތަކެތީގެ މާރުކޭޓް --- ވަން ފޮޓޯ: މުހައްމަދު އައުޒަމް\nއޮކްޓޫބަރު މަހު އިންފްލޭޝަން ރޭޓު މައްޗަށް\n2018ވަނަ އަހަރުގެ އޮކްޓޫބަރު މަހާއި އަޅައިބަލާއިރު މި އަހަރުގެ އޮކްޓޫބަރު މަހު އިންފްލޭޝަން ރޭޓު 0.28 އިންސައްތަ މަތިވެއްޖެ އެވެ.\nނެޝަނަލް ބިއުރޯ އޮފް ސްޓެޓިސްޓިކްސް ގެ މިދިޔަ އޮކްޓޯބަރުމަހުގެ ކޮންސިއުމަރ ޕްރައިސް އިންޑެކްސް ރިޕޯޓުގައިވާ ގޮތުން އިންފްލޭޝަން ރޭޓު 0.28 އިންސައްތަ މަތިވެފައިވާއިރު މިއީ މިއަހަރުގެ ސެޕްޓެމްބަރު މަހާއި އަޅައިބަލާއިރު 0.05 އިންސައްތައިގެ މަތިވުމެކެވެ. ސެޕްޓެމްބަރު މަހު އިންފްލޭޝަން ރޭޓް ހުރީ 0.23 އިންސައްތައިގައެވެ.\nމަހުގެ އަގުތަކަށް އައި ބަދަލު ނުލައި އޮކްޓޯބަރު މަހުގެ އިންފްލޭޝަން ރޭޓު ހުރީ 0.43 އިންސައްތައިގައެވެ. މިއަދަދު ސެޕްޓެމްބަރު މަހު ހުރީ 0.27 އިންސައްތައިގައެވެ.\nއޮކްޓޫބަރުމަހު މައިގަނޑު ގޮތެއްގައި އަގުތައް މައްޗަށް ގޮސްފައިވާ ބައިތަކުގެ ތެރޭގައި ހިމެނެނީ ތަރުކާރީގެ ބައިންނާއި ފޯނުކޯލުގެ ހިދުމަތްތަކުގެ ބައިންނާއި، ކުލީގެ ބައިންނާއި، ފަރުނީޗަރު އަދި އެހެނިހެން މުވާސަލާތީ ހިދުމަތްތަކުގެ ބައިންނާއި، ބޯފެނުގެ ބައިގެ އިތުރުން ޒީނަތްތެރިވުމަށާއި އެހެނިހެން އަމިއްލަ ބޭނުމަށް ބޭނުންކުރާ ސާމާނުގެ ބައި އަދި އެއްގަމުގެ މަހުގެ ބައި ހިމެނެއެވެ.\nއޮކްޓޫބަރުމަހު މައިގަނޑު ގޮތެއްގައި އަގުތައް ދަށަށް ގޮސްފައިވާ ބާވަތްތަކުގެ ތެރޭގައި މަހުގެ ބަޔާއި މޭވާގެ ބަޔާއި ކިރާއި ކިރުން އުފައްދާ ބާވަތްތައް އަދި ބިހުގެ ބައި ހިމެނެއެވެ.\n2018 ގެ އޮކްޓޫބަރު މަހާއި އަޅައިބަލާއިރު 2019ގެ އޮކްޓޫބަރު މަހުގެ މުޅިރާއްޖޭގެ އިންފްލޭޝަން ރޭޓަކީ (%75.0 +) އެވެ.\n2018 ގެ އޮކްޓޫބަރު މަހާއި އަޅާބަލާއިރު 2019 ގެ އޮކްޓޫބަރު މަހުގެ މުޅިރާއްޖޭގެ އިންފްލޭޝަން ރޭޓަކީ %75.0 +އެވެ.\n2019 ގެ ސެޕްޓެންބަރު މަހާއި އަޅާބަލާއިރު 2019 ގެ އޮކްޓޫބަރު މަހުގެ މާލޭގެ އިންފްލޭޝަން ރޭޓަކީ %44.0 +އެވެ. އަދި އަތޮޅުތަކުގެ އިންފްލޭޝަން ރޭޓް ހުރީ %05.0 +ގައެވެ.\nއެން.ބީ.އެސްއިން ނެރެފައިވާ ރިޕޯޓުގައިވާ ކާބޯތަކެއްޗާއި ކުއްޔާއި މުއާސަލާތީ ހިދުމަތްތަކާއި އެހެނިހެން ހިދުމަތްތަކުގެ އޮކްޓޯބަރުމަހު ވަނީ މައްޗަށް ގޮސްފައެވެ. މީގެ ތެރޭގައި ތަރުކާރީގެ ބައިން 8.27 އިންސައްތަ، ފޯނުކޯލުގެ ހިދުމަތްތަކުން 2.95 އިންސައްތަ، ކުލިން 0.84 އިންސައްތަ، ފަރުނީޗަރު 0.64 އިންސައްތަ، މުވާސަލާތީ ހިދުމަތްތަކުން 0.66 އިންސައްތަ, ބޯފެނުން 0.64 އިންސައްތަ، އެއްގަމު މަހުން 0.51 އިންސައްތަ އަދި އެހެނިހެން ބާވަތްތަކުން 0.12 އިންސައްތަ އިތުރުވެފައި ވެއެވެ.\nހުސްވިމަހު ބާޒާރުގައި އަގުތައް ދަށަށް ގޮސްފައިވާ ތަކެތީގެ ތެރޭގައި މަހުގެ ބާވާތްތަކާއި މޭވާ އާއި ކިރު އަދި ކިރުން އުފައްދާ ބާވަތްތަކާއި ބިސް ހިމެނެއެވެ.\nގުޅޭ ޓެގު މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ މިނިސްޓްރީ އޮފް އިކޮނޮމިކް ޑިވެލޮޕްމަންޓް


މިސްކިތު މަސައްކަތުމީހެއްގެ މަޤާމް\nމަގާމް: މަސައްކަތު ( މިސްކިތު )\nމަހަކު -/ 3100 ރުފިޔާ\nމަހަކު -/ 1,000 ރުފިޔާ\nސަޕޯޓިންގް ކޯ އެލަވަންސް 1 ގެ ގޮތުގައި ދެވޭނީ މަހަކު 1200.00 ރުފިޔާއެވެ.\n1. ކޮންމެ ނަމާދުވަގުތެއްގެ 15 މިނެޓްކުރިންނާއި ނަމާދުގެ 15 މިނެޓް ފަހުން މިސްކިތް ފޮޅައި ސާފުކުރުން.\n2. މިސްކިތާއި މިސްކިތުގެ ގޯތިތެރެއާއި ވަށައިގެންވާ މަގުތައް ކުނިކެހުމަށް ކޮންމެދުވަހަކު2ގަޑިއިރާއި 30 މިނެޓް ހޭދަކުރުން.\n3. ފޮޅައިސާފުކުރުމަށް ބޭނުންވާ ތަކެތި ހުސްވުމުގެ ކުރިން އެތަކެތި ހޯދުމަށް އެދުން.\n4. ކޮންމެ3ދުވަހުން 1 ދުވަހު މުޅިމިސްކިތް ފޮޅައި ސާފުކުރުން.\n5. މިސްކިތުގެ ވަޅު ހަޑިވިޔަނުދީ ވަޅުދިޔަހިއްކައި ބެލެހެއްޓުން.\nނޯޓް: ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %35 ( ތިރީސް ފަހެއް ) އިންސައްތައަށްވުރެ މަތިވާން ޖެހޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 19 ސެޕްޓެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން، ކޮޅުމަޑުލު ވަންދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 19 ސެޕްޓެމްބަރ 2019 ވާ ބުރާސްފަތި ދުވަހާއި 29 ސެޕްޓެމްބަރ 2019 ވާ އާދިއްތަ ދުވަހާއި ދެމެދު، ކޮޅުމަޑުލު ވަންދޫ ކައުންސިލްގެ އިދާރާ ގައެވެ.


Neymar Ah Rape Ge Thuhumathu Koh Massala Balanee - Vaguthu\nނޭމާއަށް ރޭޕްގެ ތުހުމަތުކޮށް މައްސަލަ ބަލަނީ\n12 މަސް ކުރިން ( ޖޫން 2, 2019 )\nޕީއެސްޖީގެ ބްރެޒިލް ތަރި، ނޭމާ ޖޫނިއާ އާއި ދެކޮޅަށް އަންހެނަކު ހުށަހެޅި ރޭޕްގެ މައްސަލައެއް ބްރެޒިލްގެ ފުލުހުން ތަހުޤީޤު ކުރަން ފަށައިފިއެވެ.\nނަން ހާމަކުރަން ބޭނުން ނުވާ މި އަންހެން މީހާ ބުނެފައިވާގޮތުގައި، މީސްމީޑިއާ އިން އޭނާ އާއި ރަހުމަތްތެރިކަން އުފެދުނު ނޭމާ އޭނާ ރޭޕްކޮށްލީ މިދިޔަ މޭއި މަހުގެ 15 ވަނަ ދުވަހު ފްރާސްގެ ވެރިރަށް ޕެރިސްގައި އެ ދެމީހުން ބައްދަލުވި ދުވަހެއްގައެވެ.\nބްރެޒިލްގެ އިދާރާތަކަށް އެ އަންހެން މީހާ ދީފައިވާ ބަޔާނުގައި ވާގޮތުގައި، ނޭމާ އޭނާ ރޭޕްކޮށްލީ ޕެރިސްއަށް ކުރި ޒިޔާރަތެއްގައި އޭނާ ހުރި ހޮޓަލަށް މަސްތުގެ ހާލުގައި ހުރެގެން ގޮސް މޭއި 15 ދުވަހުގެ ރޭގެ ވަގުތެއްގައެވެ. އެގޮތުން އެންމެ ފުރަތަމަ ދިމާވުމުން ދެމީހުން ވާހަކަ ދައްކައި ހެދި ކަމަށާއި، ނަމަވެސް ވަކި ހިސާބަކުން ނޭމާގެ ހަރަކާތްތައް ބަދަލުވީ ކަމަށް އެ އަންހެން މީހާ ބުނެފައި ވެއެވެ.\nއެ ބަޔާނުގައި ބުނެފައިވާގޮތުގައި މަސްތުވެގެން ހުރެ ނޭމާ އޭނާގެ ނުރުހުމުގައި ކައިރިވެ އޭނާއަށް ޖިންސީ ގޯނާވެސް ކޮށްފައި ވެއެވެ. އެއަށްފަހު ހޮޓެލް ތެރޭގައި އޭނާ ރޭޕްކުރުމަށްފަހު ދިޔައީ ކަމަށް ބަޔާނުގައި އަންހެން މީހާ ބުނެފައި ވެއެވެ. އެ ހާދިސާ ހިނގިތާ ދެ ދުވަސްފަހު ޕެރިސް އިން ފުރައިގެން އައީ ކަމަށާއި، އެޤައުމުގެ އިދާރާތަކަށް މައްސަލަ ހުށަނޭޅީ ބީރައްޓެރި ޤައުމެއްގައި އެކަން ކުރަން ޖެހިލުންވުމުން ކަމަށް އަންހެން މީހާ ބުނެފައި ވެއެވެ.\nމި ތުހުމަތާއި އެކު އަންހެން މީހާ ބްރެޒިލްގެ ފުލުހުންނަށް މައްސަލަ ހުށަހެޅުމުން އެ މައްސަލަ މިހާރު ތަހުޤީޤު ކުރަން ފަށާފައި ވާއިރު، އެކަމާއި ގުޅިގެން އަދި ނޭމާގެ ފަރާތުން އެއްޗެއް ބުނެފައެއް ނުވެއެވެ.\nއަންހެނަކު ރޭޕްކުރި ކަމުގެ ތުހުމަތުތަކެއް ނޭމާއަށް ކޮށްފައިވާއިރު، ޑިސިޕްލިން މައްސަލަތަކެއްގެ ސަބަބުން ނޭމާ އަތުން ބްރެޒިލްގެ ގައުމީ ޓީމުގެ ކެޕްޓަން ބޭންޑްވެސް ދާދިފަހުން ވަނީ އަތުލާފައެވެ. މީގެ އިތުރުން ނޭމާގެ ކްލަބު ޕީއެސްޖީއާއި ރެނެސް ކުޅުނު މެޗުގައި ސަޕޯޓަރެއްގެ ގައިގައި ޖަހައިގެން ނޭމާ ސަސްޕެންޑްވެސް ކޮށްފައި ވެއެވެ.\n" ދަނޑު ބޭރުގައި ނޭމާގެ އަމަލުތައް ރަނގަޅު ކުރަން ޖެހޭ "\n"ނޭމާ މެޗަށް ނުކުތީވެސް ހާލަންޑަށް މަލާމާތް ކުރަން ތައްޔާރުވެގެން"\nބާސާގައި މެސީގެ މަގާމް ނެގޭނެ ފެންވަރު ހުރި ހަމައެކަނި ކުޅުންތެރިއަކީ ނޭމާ: ރިވާލްޑޯ\nޖޫން 7, 2019 01:12


ބޭންކް އޮފް މޯލްޑިވްސް ޕލކ.\nކޮންސަލްޓެންސީ ޚިދުމަތް ހޯދުމަށް\nބޭންކް އޮފް މޯލްޑިވްސް ޕލކގެ އެކްސްޓަރނަލް ނެޓްވާރކް ވަލްނަރަބިލިޓީ އެސެސްމަންޓް އަދި ޕެނެޓްރޭޝަން ޓެސްޓިންގއަށް ކޮންސަލްޓަންސީ ޚިދުމަތް ހޯދުމަށް ބީލަން ހުށަހެޅުމުގެ ދަޢުވަތު\nބޭންކް އޮފް މޯލްޑިވްސް ޕލކގެ ކުއާޓަރލީ ނެޓްވާރކް ސްކޭންގެ ކޮންސަލްޓަންސީ ޚިދުމަތް ދޭނެ ފަރާތެއް ހޯދަން ބޭނުންވެއެވެ. މި ޚިދުމަތް ދިނުމަށް ހުށަހަޅާ ފަރާތަކީ ޕޭމަންޓް ކާޑު އިންޑަސްޓްރީ ސެކިއުރިޓީ ސްޓޭންޑަޑްސް ކައުންސިލުން އެޕްރޫވްކޮށް އެޕްރޫވްޑް ސްކޭނިންގ ވެންޑަރއެއްގެ ގޮތުގައި ލިސްޓު ކުރެވިފައިވާ ފަރާތަކަށް ވާންޖެހޭނެއެވެ. މި ސްކޭން ފުރިހަމަ ކުރުމަށް ހަމަޖެހިފައިވަނީ އަހަރުގެތެރޭގައި ކުއާރޓަރތަކަށް ބަހާލައިގެންނެވެ.\nޕްރޮޕޯޒަލްތައް އިވެލުއޭޓް ކުރުމުގައި އިސްކަންދެވޭނީ ހުށަހަޅާ އަގާއި، ބޭންކުން ބޭނުންވާ ކަންތައްތައް ސާފުކޮށް އެނގޭ މިންވަރާއި ޓެކްނިކަލް އުސޫލުތައް އެނގޭ މިންވަރުގެ މައްޗަށެވެ. މީގެ އިތުރުން އިވެލުއޭޓް ކުރުމުގެ ބައިތަކުގައި އެކުލެވިފައިވާ އެހެނިހެން ކަންތައްތަކަށް ބެލޭނެއެވެ.\nވީމާ، މިކަމަށް ޝައުޤުވެރިވާ ރާއްޖޭގެ އަދި ރާއްޖެއިން ބޭރުގެ ހުރިހާ ފަރާތްތަކުން ބިޑް ޑޮކިއުމެންޓުގައިވާ ގޮތަށް ބީލަން ހުށަހެޅުއްވުން އެދެމެވެ. މި މަޝްރޫޢާ ގުޅޭ ބިޑް ޑޮކިއުމެންޓް މިބޭންކުގެ ވެބްސައިޓް (http://www.bankofmaldives.com.mv/news-and-media/advertisements/Pages/default.aspx) އިން ޑައުންލޯޑް ކުރެވޭނެއެވެ.\nމި މަސައްކަތާ ގުޅޭގޮތުން ކުރެވޭ މުޢާމަލާތްތަކާއި ސުވާލުތައް އަދި ޕްރޮޕޯޒަލް ހުށަހަޅުއްވާނީ ލިޔުމުން ބޭންކް އޮފް މޯލްޑިވްސް ޕލކގެ ހެޑް އޮފް އައި.ޓީ. އަށް އެޑްރެސްކުރައްވައި [email protected] އީމެއިލް އެޑްރެހަށެވެ. (އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3015350)\n09 ޖުމާދަލްއޫލާ 1435\n11 މާރިޗު 2014\nޕަބްލިޝްކުރި ތާރީޚު: 13 މާރިޗު 2014


ޔޯލަ ވާހަކަ: ދެމަފިރިންނާ ޢާއިލާގެ ގުޅުން ގޮއްވާލާ އެންމެ ބޮޑު ބޮން!\nއެކަމެއްގެ ހެކި ނުދެއްކޭނެ ކޮންމެ ވާހަކައަކީ އެމީހެއްގެ ޚިޔާލުގެ މައްޗަށް ދެކެވޭ ވާހަކައެކެވެ. އެމީހާ ޤަބޫލުކުރާގޮތުގެ މައްޗަށް ދެކެވޭ ވާހަކައެކެވެ. މިވެނި މީހަކު ބުނުމަކީ އަދި އެކަމެއް އެމީހާބުނި ގޮތަށް ހިނގާފައިވާކަމުގެ ދަލީލެއް ނޫނެވެ. ދަލީލަކަށްވާނީ އެކަމެއް ހިނގިކަމަށް ބުނާ މީހާ އޭނާ ދައްކާވާހައިގެ ތެދުކަން ސާބިތުކޮށްދިނުމުންނެވެ. ވީމާ ބުނިބުނީގެ މައްޗަށް ދެކެވޭ ކޮންމެ ވާހަކައަކީވެސް ހަމަ ޔޯލަވާހަކައެކެވެ.\nޔޯލަ ވާހަކަތައް އުފެދިގެން އަންނަނީ ޝައިޠޯނާގެ ކިބައިންނެވެ. ޝައިޠާނާ އަބަދުވެސް ބޭނުންވާނީ މީސްތަކުންގެ މެދުގައި ފިތުނަ ފަސާދަ އުފެއްދުމަށެވެ. ތަޅާފޮޅުވައި ލޭ އޮހުރުވުންތައް ގިނަވުމަށެވެ. ވީމާ ޔޯލަ ވާހަކަތައް ހިފައިގެން މީސްމިހުންގެ ގާތަށް ހިނގާ މީހާއަކީ ޝައިޠާނާގެ ބައިވެރިއެކެވެ. ޝައިޠާނާ ރޯކުރުވާ އަލިފާންގަނޑު ނިވުނަ ދިނުމަށްޓަކައި އެ އަލިފާންގަނޑަށް ދަރުއަޅައިދެމުން ހިނގާ މީހަކަށެވެ!\nމިކަމުގެ ވަރަށް ފުރިހަމަ މިސާލެއް ވެސް ބުނެދީފާނަމެވެ. ޔޯލަ ވާހަކަތައް އަޑުނާހާ، ޤަބޫލު ނުކުރާ ދެމަފިރިންގެ މެދުގައި މައްސަލަ ޖެހޭ އަދަދު ޢާންމުގޮތެއްގައި ވަރަށް ބޮޑުތަނުން މަދުވާނެއެވެ. އެއީ ޝައިޠޯނާއަށް އެދެމަފިރިންގެ ދެމެދަށް ވަނުމުގެ ފުރުޞަތު ނުލިބޭތީއެވެ. ޔޯލަ ވާހަކަތަކަށް ދެމަފިރިންގެ ދެމެދަށް ނުވަދެވޭތީއެވެ.\nވީމާ ދުނިޔެއާއި އާޚިރަތް ލިބިގަތުމަށްޓަކައިވެސް ޔޯލަވާހަކަތަކުން ސަލާމަތްވެގެން ތިބެން ޖެހެއެވެ. ގެއިން ވައްކަން ކޮށްފާނެތީ ގެތައް ތަޅުލައި ބަލަހައްޓާފަދައިން ޔޯލަ ވާހަކަތަކުންވެސް ގެދޮރު ސަލާމަތްކުރަން ޖެހެއެވެ. ކަންފަތްތަކަށް އުނގުރި ޖަހައި އެފަދަ ވާހަކަތައް އަޑު ނުއަހަން މަސައްކަތްކުރަންޖެހޭނެއެވެ. މާނައަކީ ޔޯލަ ވާހަކަ ދައްކަން ގެއަށް އަންނަ ކޮންމެ މީހަކަށް ވެސް ރަތްކާޑު ދައްކާށެވެ. އެފަދަ ވާހަތައްކަށް ތަރުޙީބު ނުދޭނެ ކަމާއި ބަލައި ނުގަންނާނެ ކަމަށް ސާފުބަހުން ބުނާށެވެ. އަދި އެފަދަ ވާހަކަތައް ދެއްކުމުން ސަލާމަތްވެގެން ތިމާވެސް ހުންނާށެވެ.\nގިނަ ޢާއިލާތައް ރޫޅެން އެންމެ ގިނައިން މެދުވެރިވާ ސަބަބަކީ ވެސް އަދި ޢާއިލީ ގުޅުންތައް ކެނޑިގެން ދިއުމުގައިވެސް މެދުވެރިވާ އެންމެ ބޮޑު ސަބަބަކީ ޔޯލަ ވާހަކަތަކެވެ. ޔޯލަކޮށްލައިގެން ދެކެވޭ ބައެއް ވާހަކަތަކަކީ ހުރިހާ ކަންކަމުގެ ހަލާކުކަމުގައި ބުނެވެނީ އެސަބަބަށްޓަކައެވެ. އެހެންކަމުން ބައެއް ޢިލްމުވެރިން ޔޯލަވާހަކަތައް ސިފަކުރައްވަނީ ފިތުނައިގެ ތަޅުދަނޑީގެ ގޮތުގައެވެ.\nޔޯލަ ވާހަކަތަކަކީ މިހައި ބިރުވެރި އަދި ނުރައްކައުތެރި ވާހަކަތަކެއްކަން އެންމެންނަށް އެނގޭއިރުވެސް އެކަމުގައި ކުރިމަތިވާ އެންމެ އަޖައިބުވާން ޖެހޭ ކަންތައް ބުނަން ހެއްޔެވެ؟ އެމީހަކާއިމެދު އެހެން މީހަކު ނުވަތަ ބައަކު ޔޯލަ ކޮށްގެން ވާހަކަ ދެއްކުމުން ކޮންމެ މީހަކުވެސް ރުޅިއައުދެއެވެ. ނަމަވެސް އެހެން މީހުންނާއިމެދު ދެކެވޭ ޔޯލަވާހަކަތައް އަޑުއަހައެވެ. އަދި އެމީހަކު އަމިއްލައަށްވެސް އެހެން މީހުންގެ ޔޯލަ ވާހަކަތައް ދައްކައެވެ. ވީމާ މިއީ ދެކޮޅު ޖެހޭ ގޮތަކަށް ހިނގަމުންދާ ކަމެއް ނޫނެވެ.\n- އިސްލާމި ތިލަފަތުގެ ދަރުސަކުން


ލަންކާގެ ބޮމުގެ ހަމަލާގައި ވިލާ ކޮލެޖުގެ ލެކްޗަރާއެއް ވަނީ ޒަހަމްވެފައި، ހާލު ސީރިއަސް - Suvaadheeb\nއާޓިކަލް ޕޯސްޓްކުރީ ސުވާދީބު 1 އަހަރު ކުރިން يناير 9, 2020 0577\nއިއްޔެ ސްރީލަންކާއަށް ދިން ބޮމުގެ ހަމަލާތަކުގައި ވިލާ ކޮލެޖުގެ ލެކްޗަރާއެއް ކަމުގައިވާ ޝާން ޖަޔަސަކޭރާ ޒަހަމްވެއްޖެއެވެ. އޭނާއަކީ ވިލާ ކޮލެޖުގެ ވިޒިޓިންގް ލެކްޗަރާއެކެވެ.\nއެ ކޮލެޖުގެ އެކައުންޓިން ފައިނެންސް މެނޭޖްމަންޓް ކިޔަވައި ދެމުންދާ ޝާންއަށް ހަމަލާއާ އަމާޒުވިއިރު، އޭނާ ހުރީ އާއިލާއެކު ޝަންގްރެއްލާ ހޮޓަލުގައެވެ. އެ ހޮޓަލުގައިވެސް ބޮން ގޮއްވާލިއެވެ. އެ ހާދިސާގައި އެ އާއިލާގެ ދެ މެންބަރަކު ވަނީ މަރުވެފައިވެއެވެ.\nޝާންގެ އާއިލާވެސް އެ ހަމަލާތަކުގެ ޝިކާރައަކަށްވިއިއެވެ. އެ ހަމަލާ އަމާޒުވުމުގެ ކުރިން އެ އާއިލާ ނަގާފައިވާ ފޮޓޯއެއް މީސް މީޑިއާއަށް ލާފައި ވެއެވެ. މީސް މީޑިއާއަށް ލާފައިވަ އެ ފޮޓޯގެ ކެޕްޝަންގައި ހެނދުނު ނާސްތާ ނަގަން ތިިބިކަމަށް ބުނެފައި ވެއެވެ. އެއިރު ލަންކާ ގަޑިން 8:17 ވަރު ވެދަނެއެވެ. އެ ހަމަލާ އަމާޒުވެފައި ވަނީ ފޮޓޯ މީސް މީޑިއާާގައި ހިއްސާ ކުރިތާ 30 ވަރަކަށް މިނިޓް ފަހުންނެެވެ.\nބޮމުގެ ހަމަލާ އަމާޒުވުމުގެ ކުރިން ޝާން އާއިލާއާއެކު ނާސްތާގައި – ފޮޓޯ: ފޭސްބުކް\nޝާން އާއި އޭނާގެ އާއިލާއަށް ހަމަލާއާ ކުރިމަތިވީ، ސައިބޯން ތިއްބާއެެވެ. އެ ހާދިސާގައި މަރުވީ ޝާންގެ އަންހެނުން ނިސާންގާ އާއި ޝާންގެ މައިދައިތަ ޝާންތާ މަޔަދުންނޭއެވެ.\nމީސް މީޑިއާގައި ޝާންގެ އާއިލާއަށް ހަމްދަރްދީ މެސެޖްތައް ކުރަމުން އަންނައިރު، ޝާންގެ ހާލު ވަރަށް ސީރިއަސްކަމަށް މައުލޫމަތު ލިބެއެވެ. އޭނާއަށް ފަރުވާާދެމުން ދަނީ އައިސީޔޫގައެވެ. އެހެން ނަމަވެސް އޭނާއަށް ލިބުނު ގެއްލުންތަކުގެ ތަފްސީލެއް ނޭގެއެެވެ.\nބޮމުގެ ހަމަލާ އަމާޒުވި އެ ހޮޓާ މިހާރު ވަނީ ވަގުތީ ގޮތުން ބަންދުކޮށްފައެވެ.\nއެ ބޮމުގެ ހަމަލާ އެންމެ ފުރަތަމަ ދީފައިވަނީ ލަންކާ ގަޑިން ހެނދުނު 08:45 ހާއިރުއެވެ. އެންމެ ފުރަތަމަ ހަމަލާދީފައި ވަނީ ފައްޅިއަކަށެވެ. އޭގެ ފަހުން ޝަންގްރިއްލާ ހޮޓެލް އާއި އިތުރު ދެ ހޮޓަލެއްގެ އިތުރުން، އިތުރު ފައްޅިތަކަށްވެސް ވަނީ ހަމަލާދީފައެވެ. މި ހަމަލާތަކުގައި 290 މީހުން މަރުވިއިރު، 500 އަށްވުރެ ގިނަ މީހުން ވަނީ ޒަހަމްވެފައެވެ.\nޝިމާ ފޯނުގެ މެސެންޖާއިން ކޮށްފައިވާ މުއާމަލާތްތައް ހޯދުމަށް ފޭސްބުކަށް ރިކުއިސްްޓް ކޮށްފި\nފަޒީލް ރިސޯޓަށް އެރީ ގިނަ އިރުތަކެއް ވަންދެން ފަތާފައިކަން އެނގޭ ފަދަ ނިޝާންތައް ފެންނަން ހުރި – ފުލުހުން\nސުވާދީބު4މަސް ކުރިން فبراير 20, 2020\nލަންކާގައި އުޅޭ ދިވެހިން ބޭރަށް ނުކުންނައިރު ޕާސްޕޯޓު ގެންގުޅެން އެދެފި


ރެކޯޑާއި ރަން ބޫޓަށް ވުރެ މުހިއްމީ ކްލަބް: ސަލާހު – އައްޑޫ އޮބްޒާވަރ\nރެކޯޑާއި ރަން ބޫޓަށް ވުރެ މުހިއްމީ ކްލަބް: ސަލާހު\nލިވަޕޫލް (އޭޕްރީލް 20) – މި ސީޒަނުގައި ލިވަޕޫލާ އެކު ގިނަ ރެކޯޑްތަކެއް މުގުރާލުމާއި ރަން ބޫޓު ހޯދުމަށް ވުރެ ބޮޑަށް އިސްކަންދޭނީ މުޅި ޓީމަށް ކާމިޔާބު ހޯދައިދިނުމަށް ކަމަށް ލިވަޕޫލަށް މި އަހަރު ތަފާތު މޮޅު ކުޅުމެއް ދައްކަމުން އަންނަ މިސްރުގެ މުހައްމަދު ސަލާހު ބުނެފި އެވެ.\nސަލާހު ވަނީ މި ސީޒަނުގައި 40 ގޯލު ޖަަހައިފަ އެވެ. އޭގެ ތެރެއިން 30 ގޯލު ޖެހީ އިނގިރޭސި ޕްރިމިއާ ލީގުގަ އެވެ. އޭނާ ވަނީ އިނގިރޭސި ޕްރިމިއާ ލީގުގެ އެއް ސީޒަނެއްގެ އެންމެ ގިނަ މެޗުގައި ލަނޑު ޖެހުމުގެ ރެކޯޑާއި މި ލީގުގައި އެންމެ ގިނަ ލަނޑު ޖެހި އެފްރިކާ އަށް ނިސްބަތްވާ ކުޅުންތެރިޔާގެ ރެކޯޑް ހަދައިފަ އެވެ.\nލީގުގައި އެއް ސީޒަނެއްގައި އެންމެ ގިނަ ލަނޑު ޖެހުމުގެ ރެކޯޑް މުގުރާލުމުގެ ފުރުސަތު ވެސް ސަލާހަށް އެބައޮތެވެ. ލީގުގައި ބާކީ ހަތަރު މެޗު އޮތްއިރު، އެ ރެކޯޑް މުގުރާލަން ސަލާހަށް ބޭނުންވަނީ އެންމެ ދެ ލަނޑެވެ. އަދި އެއް ސީޒަނެއްގައި ލިވަޕޫލަށް އެންމެ ގިނަ ލަނޑު ޖަހައިގެން އިއާން ރަޝް ހަދާފައި އޮތް ރެކޯޑަކީ ވެސް ސަލާހަށް މުގުރާލެވިދާނެ ރެކޯޑެއް ކަމަށް ގިނަ ބަޔަކު ގަބޫލުކުރެ އެވެ. ރަޝް ރެކޯޑް ހަދާފައި ވަނީ 47 ލަނޑު ޖަަހައިގެންނެވެ.\nއިނގިރޭސި ޕްރިމިއާ ލީގާއި ޔޫރަޕްގެ ރަން ބޫޓު ރޭހުގެ ކުރީގައި މި ވަގުތު އޮތީ ވެސް ސަލާހެވެ. އެކަމަކު މި ހުރިހާ ކަމަކަށް ވުރެން ބޮޑަށް އޭނާގެ ފޯކަސް ހުރީ ޗެމްޕިއަންސް ލީގުގައި ލިވަޕޫލަށް ކާމިޔާބު ހޯދައިދިނުމަށެވެ.\n“ރެކޯޑާއި ރަން ބޫޓު ވެސް މުހިއްމުވާނެ. އެކަމަކު އެ އަށް ވުރެ ބޮޑަށް އަހަރެން ބޭނުންވަނީ ލިވަޕޫލަށް ކާމިޔާބު ހޯދައިދޭން. މި ސީޒަނުގެ ޗެމްޕިއަންސް ލީގުގައި އަހަރެމެންނަށް އެކަން ކުރެވިދާނެ،” ސަލާހު ބުންޏެވެ.\nއޭނާ ބުނީ ސީޒަން ނިންމާލަން ބޭނުންވަނީ ރަނގަޅު ފޯމެއްގައި ކަމަށާއި ބާކީ އޮތް ކޮންމެ މެޗެއްގައި އަރާމްކުރުމެއް ނެތި ކުޅެން ބޭނުންވާ ކަމަށެވެ.\n“ލިވަޕޫލްގެ ނަމްބަރު އެކަކަށް ވާން ވެސް އަހަރެން ބޭނުން. އެއީ މި ފަދަ ތާރީހު މުއްސަނދި ކްލަބެއްގެ ރެކޯޑެއް އަަހަރެންގެ ނަމުގައި އޮތުމަކީ ލިބޭނެ ބޮޑު ޝަރަފެއް،” ސަލާހު ބުންޏެވެ.\nސަލާހު ބުނީ ޗެމްޕިއަންސް ލީގުގެ އިތުރުން ލިވަޕޫލުން އަމާޒުހިފާފައިވާ އަނެއް ކަމަކީ ލީގުގެ ދެ ވަަނަ މަގާމަށް އެރުން ކަމަށެވެ.


REPORT: Raees aa dhekolhu komme nimmumakee "baghaavaatheh"? | Mihaaru\nރައީސް އަބްދުﷲ ޔާމީން (ކ) އާއި އުއްތަމަ ފަނޑިޔާރު އަބްދުﷲ ސައީދު: ސަރުކާރު ވައްޓާލަން އުޅުއްވި ކަމުގެ ތުހުމަތަށް އުއްތަމަ ފަނޑިޔާރު ވަނީ ހައްޔަރުކޮށްފައި. -- ފޮޓޯ: ރައީސް އޮފީސް\n13 ފެބުރުއަރީ 2018 - 08:18 75 comments\nޝަރުއީ ދާއިރާގެ މިނިވަންކަމާ މެދު ސުވާލު އުފައްދައި އިދިކޮޅު ޕާޓީތަކުން އެތައް ފާޑެއް ކިޔަ އެވެ. ޚާއްސަކޮށް، ރައީސް އަބްދުﷲ ޔާމީންގެ ވެރިކަމުގެ ހަތަރު އަހަރުގެ ތެރޭގައި ކޯޓުތަކުން، އިދިކޮޅު ގިނަ ލީޑަރުންތަކެއް "ކަސްތޮޅު" އެޅުވި ގޮތުންނެވެ. ގާނޫނުއަސާސީއާ ޚިލާފަށް، ރައްޔިތުންގެ މަޖިލީހުގެ 12 މެމްބަރެއްގެ ގޮނޑި ގެއްލުވާލި މައްސަލަ އެވެ. މި ޝަކުވާތައް ކުރިއަސް، ރައީސް އަބްދުﷲ ޔާމީން ރައްޔިތުންނަށް ޔަގީންކަން ދެއްވީ، ޝަރުއީ ނިޒާމް ހިނގަނީ މިނިވަންކޮށް ކަމަށެވެ. ކޯޓުތަކުން ހުކުމެއް ނުވަތަ އަމުރެއް އަތުވެއްޖެ ނަމަ އެއަށް ތަބާއަވެވަޑައިގަންނަވާނެ ކަމެވެ.\nކޯޓުތަކަށް އެމަނިކުފާނު އެއްވެސް ނުފޫޒެއް ނުފޯރުއްވާއިރު، ޑިމޮކްރަސީގައި އޮންނަނީ ކޯޓުތަކުން ގޮތެއް ނިންމުމުން އެކަން ގަބޫލުކުރުން ކަމަށް ވެސް ރައީސް ތަކުރާރުކޮށް ވިދާޅުވެ އެވެ. އެކަމަކު، މި މަހު 1 ގައި، ސުޕްރީމް ކޯޓުން ނެރުނު އަމުރާ އެކު ރައީސް ޔާމީނަށް ލިބިވަޑައިގަތީ ކުއްލި ސިހުމެކެވެ. ކޯޓުތަކާ ގުޅޭ ގޮތުން އެހާތަނަށް ވިދާޅުވި ބަސްފުޅާއި އަމަލުފުޅު ދިމައެއް ނުވި އެވެ. އިދިކޮޅު ސިޔާސީ ލީޑަރުންތަކެއް ދޫކޮށްލަން ސުޕްރީމް ކޯޓުން ކުރީ ރައީސް ޔާމީނަށް ގަބޫލުކުރެއްވޭ ފަދަ ހުކުމަކަށް ނުވި އެވެ؛ އެ ހުކުމާ އެކު ކަން ވެގެން ދިޔަ ގޮތް މި ގައުމުގައި މިއޮތީ ފެންނާށެވެ.\nHallu nuvaa kankan nimmaanee courtun, Eyee democracy: Raees\nއެންމެ މަތީ ކޯޓުގެ ފަސް ފަނޑިޔާރުންގެ އިއްތިފާގުން ނެރުއްވި އަމުރާ މެދު ސުވާލު އުފައްދާނެ ޖާގަ ގާނޫނުއަސާސީގައި ދީފައި ނުވިއަސް އެ އަމުރު ސަރުކާރުން ތަންފީޒެއް ނުކުރި އެވެ. ގާނޫނުއަސާސީގެ ތަރުތީބު ގެއްލި ދައުލަތް ހިންގުން ހުއްޓިދާނެ ކަމުގެ ބަހަނާތަކާ އެކުގަ އެވެ.\nކޯޓު އަމުރު ތަންފީޒު ނުކުރެއްވީ ކީއްވެކަން ރައްޔިތުންނަށް ހާމަކޮށްދޭން ރައީސް ވިދާޅުވި ސަބަބުތައް\nއެއަށް ފަހު ދެން ފެނިގެން ދިޔައީ، އިިދިކޮޅު ފަރާތްތަކުން ބުނާ ގޮތުގައި، ގާނޫނުއަސާސީގެ ބާރު ކަނޑުވާލުމުގެ އަމަލުތަކެކެވެ. ސަރުކާރުން ބޭނުންވާ ވަކި ކަންތައްތަކެއް ހާސިލްކުރަން ކުއްލި ނުރައްކަލުގެ ހާލަތު އިއުލާންކޮށް، ހައްގުތަކެއް ހިފެހެއްޓީ އެވެ. ސުޕްރީމް ކޯޓުގެ ދޮރު ވައްޓާލައިގެން ސަލާމަތީ ޚިދުމަތްތަކުން ވަދެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކުރީ އެވެ. މި ދެ ބޭފުޅުންނާ އެކު ކުރީގެ ރައީސް މައުމޫން އަބްދުލްގައްޔޫމް ވެސް ހައްޔަރުކުރީ އެވެ. މި އެންމެންނަށް ވެސް ރައީސް ކުރައްވަނީ "ބަޣާވަތުގެ" ތުހުމަތެވެ.\nވެރިކަން ވައްޓާލަން "ބަޣާވާތެއް" ގެންނަވަން އުޅުއްވީ މި ބޭފުޅުން އިސްކޮށް ތިއްބަވައިގެން ކަމަށް ސަރުކާރުން ތުހުމަތުކުރޭ.\nދެ ބާރުން ވެސް ކުރީ "ބަޣާވާތް"؟\nސުޕްރީމް ކޯޓު އެކަންޏެއް ނޫނެވެ؛ އެމަނިކުފާނުގެ ކޮންޓްރޯލް ރައްޔިތުންގެ މަޖިލީހުން ގެއްލުމުން ވެސް މެމްބަރުންނަށް ކުރެއްވީ "ބަޣާވާތު"ގެ ތުހުމަތެވެ. މެމްބަރުންނަށް ރިޝްވަތު ދީގެންނާއި މެމްބަރުން ރިޝްވަތު ހިފައިގެން ސަރުކާރު ވައްޓާލަން އުޅުމެވެ.\nMiee gennan ulhunu emme nurakkaatheri bagaavaay: Raees\nރައްޔިތުންގެ މަޖިލީހާ މެދު މި ތުހުމަތު ކުރެއްވީ، ރައްޔިތުންގެ މަޖިލީހުގެ މިނިވަންކަން ނިގުޅައިގަނެ، ހިތުހުރި ގޮތަކަށް ބިލްތައް ފާސްކުރުން ހުއްޓުވަން އިދިކޮޅު ފަރާތްތަކުން ކުރި މަސައްކަތާ ޕީޕީއެމްގެ ގިނަ އަދަދެއްގެ މެމްބަރުންތަކެއް ގުޅިވަޑައިގަތުމުންނެވެ. މަޖިލީހުގެ ރައީސް އަބްދުﷲ މަސީހް މަގާމުން ދުރުކުރަން 12 މެމްބަރަކު އިދިކޮޅު ފަރާތްތަކާ ގުޅިވަޑައިގަތެވެ. ނަތީޖާއަކަށް ވީ، ސުޕްރީމް ކޯޓުން ހުކުމެއް ނެރެ، ޕީޕީއެމުން ބޭނުންވާ ގޮތަކަށް އެ ހުކުމް މާނަކޮށްގެން އިލެކްޝަންސް ކޮމިޝަން ލައްވައި މި މެމްބަރުންގެ ގޮނޑި ގެއްލުވާލުމެވެ.\nޖުމްހޫރީ ޕާޓީގެ ޑެޕިއުޓީ ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް ވިދާޅުވީ ރައީސް ޔާމީންގެ މެޖޯރިޓީ ގެއްލުމުން ނުވަތަ އެމަނިކުފާނާ ދެކޮޅަށް ގާނޫނީ އިމުގެ ތެރެއިން ކުރާ ކޮންމެ ކަމެއް ވެސް ސިފަކުރައްވަނީ "ބަޣާވާތެއް"ގެ ގޮތުގައި ކަަމަށެވެ.\nPPM in vaki vumakee bagaavaatheh noon, adhaa kuree zimma: memberun\nއެއާ އެކު ރިޔާޒް ކުރިމަތި ކުރެއްވީ ސުވާލުތަކެކެވެ. އޭނާ ވިދާޅުވި ގޮތުގައި މަޖިލީހުގެ ޕީޕީއެމް މެމްބަރުންނަށް ބޮޑެތި އަދަދުތަކުން ކުރީގެ ނައިބު ރައީސް އަހްމަދު އަދީބު ދެއްވީ "އަޅުގަނޑުގެ ފައިސާ ކަަމަށް" ރައީސް ވިދާޅުވުން މައްސަލައަކަށް ނުވަނީ ހެއްޔެވެ؟ މެމްބަރުންނަށް ރިޝްވަތުގެ ގޮތުގައި ފައިސާ ދެއްވަނީ ވަކި މަންފާއެއް ހޯދަން ނުވަތަ ވަކި ނަތީޖާއެއް ނެރެން ނޫންތޯ ވެސް ރިޔާޒް ސުވާލު އުފެއްދެވި އެވެ.\n"ކާކުތޯ ރައީސް ޔާމީނަށް ކަމުދަނީ؟ ކޮން މުއައްސަސާއެއްތޯ ކަމުދަނީ؟ ސަރުކާރުން މި ހިންގަނީ ސިޔާސީ ބޭފުޅުން ފްރޭމްކުރުމާއި ނުހައްގުން ހުކުމް އިއްވުމާއި ގާނޫނަކަށް ބެލުމެއް ނެތި ބޭނުންވާ ކަމެއް ކުރުން. އެމަނިކުފާނު ބޭނުންފުޅު ނުވާ ގޮތަކަށް އެއްވެސް މީހަކު އަދި މުއައްސަސާއަކުން ކަމެއް ކޮށްފިއްޔާ އެ ވަނީ ބަޣާވާތަކަށް. ހުކުމާ އެކު ފަނޑިޔާރުން ވެސް އެމަނިކުފާނަށް ކަމަކު ނުދޭ،" ރިޔާޒް ވިދާޅުވި އެވެ.\n"ރައްޔިތުން އިންތިހާބުކޮށްފައިވާ މެމްބަރުންތަކެއްގެ ގޮނޑި ގާނޫނުއަސާސީއާ ޚިލާފަށް ގެއްލުވާލައިގެން މަޖިލީހަށް ނުވަދެވޭ ގޮތް ހަދައިގެން އުޅޭތާ ހަ މަހަށް ވުރެ ގިނަ ވެއްޖެ. ގާނޫނާ ޚިލާފު އެ އަމަލު ނުވޭ ބަޣާވާތަކަށް،؟"\nއިދިކޮޅު ފަރާތްތަކުން ބުނާ ގޮތުގައި، މި ސަރުކާރުން "ގާނޫނުއަސާސީގެ ބާރު ކަނޑުވާލައި ވެރިކަމުގެ ސައްހަކަން ގެއްލުވާލައިފި" އެވެ. އެ މީހުން ދެކޭ ގޮތުގައި، ތިން ބާރު ވަކިކޮށްފައި އޮތް ނިޒާމުގައި ރައްޔިތުންގެ މަޖިލީހާއި ކޯޓުތަކުގެ ބާރު ނަންގަވައިގެން ރައީސް ޔާމީން މިހާރު ކުރައްވަމުން ގެންދަވަނީ މިލިޓަރީ ވެރިކަމެކެވެ. އެމަނިކުފާނަށް މިހާރު ވެރިކަން ދަމަހައްޓައިދެނީ، ސިފައިންނާއި ފުލުހުން ކަމަށާއި ސުޕްރީމް ކޯޓުގެ ތެރެއަށް ސިފައިންނާއި ފުލުހުން ފޮނުވައިގެން ހިންގި އަމަލުތައް ވެސް ގާނޫނުއަސާސީއާ ޚިލާފު ކަމަށް އިދިކޮޅުން ބުނެ އެވެ.\nމަޖިލިހުގެ ރިޔާސަތާއި އިދާރީ މޭޒުގެ ވަށައިގެން ސިފައިން އެތުރިގެން: ޖަލްސާތައް ފަށާނެ ދުވަހެއް ނޭނގޭ.\nއެ މީހުންގެ ކަންބޮޑުވުމަކީ ނެތް ހާލަތެއް އުފަން ކުރުވައިގެން ކޯޓުތަކުގެ ބާރު ރައީސް ނެންގެވުމެވެ. އެއާއެކު، ރައްޔިތުންގެ މަޖިލީސް ހުއްޓުވާފައި ބޭއްވުމެވެ. އިދިކޮޅަށް އަޣުލަބިއްޔަތު ލިބުމުން މަޖިލީހުގެ ފުރިހަމަ ކޮންޓްރޯލް ނަގަން ވެސް ސަރުކާރުން ބޭނުންކުރީ ސިފައިންނާއި ފުލުހުންނެވެ.\nރައްޔިތުންގެ މަޖިލީހުގެ މި ދައުރުގެ ފުރަތަމަ ޖަލްސާ ބާއްވަން ޖެހޭ ކަމަށް މަޖިލީހުގެ ގަވާއިދުގައި ބުނާ މުއްދަތު ފަހަނާޅައި ހިނގައްޖެ އެވެ. އެއީ ރައީސް ޔާމީން ރިޔާސީ ބަޔާން އިއްވެވުމުގެ ޖަލްސާ އެވެ.\nއިދިކޮޅު މެމްބަރުން ވިދާޅުވާ ގޮތުގައި މަޖިލީސް ނުފަށައި ލަސްކުރަނީ ޕީޕީއެމަށް މަޖިލީހުގެ އަޣުލަބިއްޔަތު ގެއްލިފައި އޮތުމުންނެވެ. މަޖިލީހުގެ ޖަލްސާ ފަށާނީ، އިދިކޮޅު ގިނަ މެމްބަރުންތަކެއް ޖަލަށް ލައިގެން، ސަރުކާރު ފަޅި އަށް މަޖިލީހުގެ ކޮންޓްރޯލް ލިބުމުން ކަމަށް މެމްބަރުން ތުހުމަތު ކުރެ އެވެ.\n"މެމްބަރު އިލްހާމް އާއި ސިނާން އާއި މުސްތޮފާ ފަދަ ބޭފުޅުންތަކެއް ޖަލަށް ލައިގެން މަޖިލީހުގެ ކޮންޓްރޯލް ނަގަން ސަރުކާރުގެ ވިސްނުން ހުރީ. މިހާރު އެ ފެންނަނީ އެ މަންޒަރު. މެމްބަރުން ފަހަތުން ދުވެ، އެ ވަރު ނުވެގެން އަނބިދަރިން ވެސް ހައްޔަރުކުރަމުން އެދަނީ،" އިދިކޮޅު މެމްބަރަކު ވިދާޅުވި އެވެ.\nމަޖިލިސް މެމްބަރުން ބެހިގެންވާ ގޮތް.\nރިޔާޒް ވިދާޅުވި ގޮތުގައި ޣައިރު ގާނޫނީ އަމުރުތަކަށް ތަބާވެ، ގާނޫނާ ޚިލާފު ވެރިކަމެއް ދަމަހައްޓަން ފުލުހުންނާއި ސިފައިން ހިންގާ އަމަލުތައް ބެލޭނެ ދުވަހެއް އަންނާނެ އެވެ. އޭގެ ކުރިން، ހުވަޔާ އެއްގޮތަށް ސަލާމަތީ ޚިދުމަތްތަކުން ގާނޫނުއަސާސީ ނަގަހައްޓައި ދަމަހައްޓަން ޖެހޭ ކަމަށް ވެސް އޭނާ ވިދާޅުވި އެވެ.\n"ރައީސް ޔާމީން ގާނޫނާ ޚިލާފަށް މި ކުރައްވާ ކަންކަން ނިމި މިކަންކަން ބެލޭނެ ދުވަހެއް އަންނާނެ،" ރިޔާޒް ވިދާޅުވި އެވެ.\n"ރައީސް ޔާމީނަކީ ގާނޫނު ނަގަހައްޓަވާ ވެރިއެއް"\nއިދިކޮޅު ޕާޓީތަކުން ރައީސް ޔާމީނާއި ސަރުކާރުގެ އަމަލުތަކާ ގުޅޭ ގޮތުން ކުރާ ހުރިހާ ތުހުމަތެއް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހްމަދު ނިހާން ދޮގުކުރައްވަ އެވެ.\nސިޔާސީ އިދިކޮޅު ފަރާތްތަކުން ދެ ފަނޑިޔާރަކަށް ރިޝްވަތު ދީގެން ގެންނަން އުޅުނީ "މާސިންގާ ބަޣާވާތެއް" ކަމަށް ނިހާން ވިދާޅުވި އެވެ. ސުޕްރީމް ކޯޓުގެ ހުކުމް ތަންފީޒުނުކުރަން ޖެހޭ އެއްވެސް ހާލަތެއް އޮވެގެން ނުވާނެ ކަމަށް ގާނޫނުއަސާސީގައި އޮންނަ ކަމަށް އެއްބަސްވެވަޑައިގެންނެވި ނަމަވެސް ނިހާން ސުވާލު އުފެއްދެވީ ހުކުމާ ދޭތެރޭގަ އެވެ. އެ ހުކުމަކީ "ސަރުކާރު ވައްޓާލަން ރޭވި ނުރައްކާތެރި ބަޣާވާތެއް ކަން ދުވާލުގެ އަލި ފެންނަ ފަދައިން އެނގޭ"އިރު އެ ތަންފީޒުކޮށް ދައުލަތް ހުއްޓުވާލަން ޖާގަ ދޭންވީ ސަބަބެއް ނެތް ކަމަށް ވިދާޅުވި އެވެ.\nކުއްލި ނުރައްކަލުގެ ހާލަތު އިއުލާންކުރައްވައި، ރައީސް ޔާމީން ގައުމާ މުހާތަބު ކުރައްވަން ބޭއްވި ހަފުލާގައި ވަޒީރުންނާއި ސަރުކާރުގެ އިސް ވެރިން ބައިވެރިވެ ވަޑައިގަންނަވަނީ.-- ފޮޓޯ: ރައީސް އޮފީސް\n"އެ ބަޣާވާތް ސަރުކާރުން ހުއްޓުވާލީ. ސިފައިން ނެރެގެން ވެސް ފުލުހުން ނެރެގެން ވެސް ހުއްޓުވާނެ. ދުނިޔޭގެ އެއްވެސް ގައުމެއްގައި އާރުލާ ވެރިއެއް ހުރި ނަމަ ހަމަ މިގޮތަށް ކަންކަން ކުރާނެ. އެހެންވީމާ ރައީސް ޔާމީންގެ ނިންމެވުމަކީ ދިވެހި ދައުލަތް ނަގައި ދެމެހެއްޓުން،" ނިހާން ވިދާޅުވި އެވެ.\nއޭނާ ވިދާޅުވި ގޮތުގައި ގައުމަކީ "ބޯޅައެއްހެން ތަޅަން އޮތް ތަނެއް ނޫނެ"ވެ. މަލްޓި ޕާޓީ ޑިމޮކްރަސީއަކަށް ވިއަސް ފަސް އަހަރުގެ ދައުރު ފުރިހަމަކުރުމުގެ ފުރުސަތު ވެރިކަން ކުރާ ރައީސަށް އޮންނަން ޖެހޭނެ ކަމަށް ނިހާން ވިދާޅުވި އެވެ.\n"އެ ސަބަބާ ހުރެ އަޅުގަނޑުމެން ރައީސް ޔާމީންގެ ވެރިކަން ދިފާއުކޮށްދޭނެ،" އޭނާ ވިދާޅުވި އެވެ.\nވެރިކަމުގެ މެދުތެރެއިން ސަރުކާރު ބަދަލުވުމުން ދެން ކުރިމަތިވާ ހާލަތު ވެސް ފެނިފައިވާ ކަމަށާއި ކޮންމެ ދުވަހަކީ ސަރުކާރަށް ޖެއްސުންކުރާ ނުވަތަ ވައްޓާލަން ޖެހޭ ދުވަހަކަށް ވެގެން ނުވާނެ ކަމަށް ވެސް ނިހާން ވިދާޅުވި އެވެ.\nދިވެހި ދައުލަތް ނަގަހައްޓައި ދެމެހެއްޓުމުގެ ޒިންމާ އޮތީ، ނިހާން ވިދާޅުވި ގޮތުގައި، ސުޕްރީމް ކޯޓުގެ އަތްމަތީގައެއް ނޫނެވެ. ހުރިހާ ބާރުތަކުގެ ތެރެއިން ވެސް ދައުލަތުގެ އެންމެ އިސް ވެރިއަކީ ރައީސުލްޖުމްހޫރިއްޔާ ކަމަށް އޭނާ ވިދާޅުވި އެވެ. އެއާއެކު، ގާނޫނުއަސާސީގައި އޮންނަނީ، އެއް ބާރުން އަނެއް ބާރުގެ މައްޗަށް ނުފޫޒު ނުފޯރުވަން ކަން ވެސް ފާހަގަކުރެއްވި އެވެ.\n"އެއީ ލިޔެވިފައި އޮތް ރަނގަޅު ގޮތް. އެކަމަކު އެހެންތޯ ސުޕްރީމް ކޯޓުން އަމަލުކުރީ؟ ކުއްލިއަކަށް މާސިންގާ ބޮޑު ބަޣާވާތެއް ގެންނަން މިއުޅުނީ،" އޭނާ ވިދާޅުވި އެވެ.\nނިހާން ވިދާޅުވި ގޮތުގައި ކޮންމެ ގުނަނެއް މެދުވެރިކޮށްގެން ނަމަވެސް ސަރުކާރު ވައްޓާލުމަކީ ބަޣާވާތެކެވެ. ރައްޔިތުންގެ މަޖިލީހުގެ މެމްބަރުންތަކެއް ވެސް ބޭނުންވީ ރައީސް ނޭވޭލެވޭވަރު ކުރިޔަ ނުދީ ދައުލަތް ހިންގުން ހުއްޓުމަކަށް ގެންނަން ކަމަށް ވިދާޅުވި އެވެ.\n"ވައުދުތައް ހަގީގަތަކަށް ހެދުމަށް ސަރުކާރުން ކުރި މަސައްކަތުގެ ނަތީޖާ އެ އޮތީ ފެންނަން. އިދިކޮޅު ފަރާތްތަކުން ބޭނުންވާ ކަންތައްތަކެއް ފުރިހަމަ ނުވުމުން، މަޖިލީހުގެ މެމްބަރުން ގެނެވުނު ގޮތަކަށް ހޯދައިގެން ސަރުކާރު ވައްޓާލާކަށް ނުޖެހޭ. އެއީ އެއް ނަމްބަރު ބަޣާވާތެއް،" އޭނާ ވިދާޅުވި އެވެ.\n"އެކަމަކު އެއީ ބަޣާވާތްފުޅަކަށް ނުވެ ހިނގައިދާނެ. އެއީ އިއްޒަތްތެރި ބަޣާވާތެއް. އަޅުގަނޑު ހަމަ ތާއީދު ރައީސް ޔާމީން ވިދާޅުވި ވާހަކަފުޅާ، ފަހުން ގެންނަން އުޅުނީ އިއްޒަތާއި ކަރާމާތް ލިބިފައިވާ އަދި ލިބެމުންދާ ބޭފުޅުންތަކެއް ގެނައި ބަޣާވާތެއް."\nނިހާން ވިދާޅުވި ގޮތުގައި ސަރުކާރު ކޮޅުގައި މަޖިލީހުގެ ސާފު އަޣުލަބިއްޔަތު އޮތްއިރު ވެސް އިދިކޮޅު ފަރާތްތަކުން ދިޔައީ ޖެއްސުންކުރަމުންނެވެ. ޖަލްސާތައް ނުފަށާ ލަސްކުރަނީ އަޣުލަބިއްޔަތު ލިބެންދެން ކަމަށް ބުނާ ވާހަކަ އޭނާ ދޮގުކުރެއްވި އެވެ.\nއޭނާ ވިދާޅުވީ މަޖިލިސް ނުފަށާ ލަސްވަނީ، ގައުމުގައި ކުއްލި ނުރައްކަލުގެ ހާލަތު އިއުލާންކޮށްފައި އޮތުމުން ކަމަށެވެ.\nރައީސް ޔާމީން ވިދާޅުވާ ގޮތުން ނަމަ، އިދިކޮޅު ސިޔާސީ ލީޑަރުންނާ އެމަނިކުފާނުގެ ތަފާތަކީ "ގާނޫނު ނެގެހެއްޓެވުމެ"ވެ. އެކަމަކު، ކޮންމެ ސަބަބަކާ ހުރެ ނަމަވެސް، ސުޕްރީމް ކޯޓުގެ ހުކުމް ތަންފީޒުނުކުރައްވަން ނިންމަވައި އަމަލުކުރައްވާ ގޮތުން، އެ ބަސްފުޅާ މެދު ބަހުސްކުރާނެ ޖާގަ އެމަނިކުފާނު މިއޮތީ އުފަންކުރުވައިފަ އެވެ.\nއިތުރު ލިޔުންތައް ދިވެހި ސަރުކާރު ރައްޔިތުންގެ މަޖިލިސް ސުޕްރީމް ކޯޓް އިދިކޮޅު ފަރާތްތައް މަޖިލީހުގެ މެމްބަރުން މެމްބަރު އަބްދުﷲ ރިޔާޒް (ތިމަރަފުށި) ކުރީގެ މެމްބަރު އަހުމަދު ނިހާން ރާއްޖޭގެ ގާނޫނުއަސާސީ ރައީސް އަބްދުﷲ ޔާމީން ކުރީގެ އުއްތަމަ ފަނޑިޔާރު އަބްދުﷲ ސައީދު ކުރީގެ ފަނޑިޔާރު އަލީ ހަމީދު


!މަރުޙަބާ | arippe's blog\nމިއީ އަޅުގަނޑު އަޙުމަދު އަރީފްގެ އަމިއްލަ ބްލޮގެކެވެ. ލިޔުންތެރިކަމަކީ އަބަދުވެސް ޝައުގު ހުންނަ ކަމަކަށްވެފައި ލިބޭ ހުސްވަގުތުތަކުގައި ލިޔާ ބައެއް ލިޔުންތައް މިފަދަ ގޮތަކަށް ޝާއިޢުކޮށްލުމަކީ ކުރަން ބޭނުންވާ ކަމަކަށްވާތީ ބްލޮގެއް ހަދަން ޚިޔާލުކުރެވުނީއެވެ. އަދި މިއަދު އެކަން ޙަގީގަތަކަށްވެ ބްލޮގްގެ މަސައްކަތް ކުރިއަށްދާކަމީ އުފަލާ ހިތްހަމަޖެހުމާއެކު ފާހަގަ ކުރާކަމެކެވެ.\nބްލޮގުގައި ލިޔާ ލިޔުންތަކަށް ކިޔުންތެރިން ދެއްވާ ތަނަވަސް ޚިޔާލުފުޅުތަކަށް އަބަދުވެސް ޝުކުރުވެރިވަމެވެ. އަދި ކިޔާ އުފެއްދުންތެރި ފާޑުކިޔުންތަކަކީ އަޅުގަނޑަށް ލިބޭ ކުރިއެރުމަކަށް ނޫނީ ނުދެކެމެވެ. އަދި އެފަދަ ފާޑުކިޔުންތަކަށް އަބަދުވެސް އަޅުގަނޑު މަރުޙަބާ ކިޔާކަން މި ފުރުސަތުގައި ފާހަގަކޮށްލަމެވެ.\nމިއީ އަޅުގަނޑުގެ އަމިއްލަ ބްލޮގްނަމަވެސް އަޅުގަނޑުމެންގެ ތެރެއިން ފެންނަ ބައެއް ލިޔުންތައް މި ބްލޮގްގައި އަޅުގަނޑު ހިމަނާފައިވާނެއެވެ. ލިޔުމުގެ ބަވަތުން ވީހާވެސް ގިނަ ބަޔަކަށް އެލިޔުން ދައްކާ ފެތުރުމުގެ މަގްޞަދުގައެވެ. އަދި އެފަދަ ލިޔުންތަކުގައި ހަވާލާދީފައިވާނެއެވެ. އެހެން ކަމުން މިދެންނެވި ލިޔުންތައް ފިޔަވައި މި ބްލޮގުގައި ލިޔެފައިވާ ލިޔުންތަކަކީ އަޅުގަނޑުގެ އަމިއްލަ މިލްކެކެވެ.\nއަޅުގަނޑާ ކޮންޓެކްޓް ކޮށްލުމަށް:\n…ވަރަށް އަޕްޑޭޓް ނުވޭ\nސޮރީ މީ ހަމަ ކޮށްލި ސަމާސާއެއް…\nވަރަށް ރަނގަޅު ބޮލްގެއް..\nwndrful blog….keep it up


ހަރުބަސްތައް 7\n1 ދަރިފުޅާއެވެ. އަހަރެން މިބުނާ ބަސްތަކަށް ސަމާލުކަން ދޭށެވެ. މިއަމުރުފުޅުތައް ހަނދާން ނައްތާ ނުލާށެވެ.2އަހަރެން މިބުނާގޮތް ހަދައިފިނަމަ ކަލޯ ދިރި ހުންނާނެއެވެ. އަހަރެންގެ މި އިރުޝާދުތަކާއި ނަސޭހަތް ކަލޯގެ ލޮލުގެ ކޮއިހެން ރައްކާތެރިކޮށް ބަލަހައްޓާށެވެ.3މި ބަސްތައް ކަލޯގެ އަތުގެ އިނގިލިތަކުގައިއާއި ކަލޯގެ ހިތުގެ ފުންމިނުގައި ހަރުލައްވާށެވެ.\n4 ބުއްދިއަކީ ކަލޯގެ ދައްތަ ކަމުގައި ބަލާށެވެ. ހަމަވިސްނުމަކީ ކަލޯގެ އެންމެގާތް ރަޙުމަތްތެރިޔާ ކަމަށް ބަލާށެވެ.5މި ބަސްތައް ވަގުފިރިން ގެންގުޅޭ އަންހެނާގެ އަތްދަށުން ކަލޯ ސަލާމަތް ކޮށްދޭނެއެވެ. އަދި ހިލޭ އަންހެނާގެ ޝަހުވަތުގެ ބަސްތަކުން ސަލާމަތް ކޮށްދޭނެއެވެ.\n6 އަހަރެންގެ ގޭގެ ކުޑަދޮރުގެ ފަރުދާ ހިއްލާފައި އެއްފަހަރަކު ބޭރު ބެލީމެވެ.7އަހަންނަށް ފެނުނީ ހޭނުޖެހޭ ޒުވާނުންތަކެކެވެ. އޭގެ ތެރޭން އެކަކީ އަދި މާ މޮޔަ ސޮރެކެވެ. 8 އެ ވިޔާނުދާ އަންހެނާގެ ގޭދޮށުގައި އެސޮރު މުގޯލި އަޅަމުން ދިޔައެވެ.9އޭރު އިރުއޮއްސި އަނދިރި ވެއްޖެއެވެ. 10 އެ އަންހެނާ ހުރީ ކަސްބީންގެ ހެދުމުގައެވެ. ހިތުގައި އޮތީ އެންމެ މަގުސަދެކެވެ. 11 މީނާއަކީ އަޑުގަދަ ލަދުކުޑަ އަދި މުޅި މަގުމަތީގައި ގިނަވެގެން އުޅޭ އަންހެނެކެވެ. 12 ގޯޅިގޯޅި ކަންމަތީގައިއާއި ބާޒާރު މަތީ ފިރިހެނުން އަތުއަޅުވަން އުޅޭ އަންހެނެކެވެ.\n13 މިއަންހެނާ އައިސް އެސޮރުގެ ކަނދުރާއަށް އަތް މަހާފައި ދޮނެއް ނެގިއެވެ. އަދި ލަދެއްނެތި ބުންޏެވެ. 14 ”މިއަދު އަހަރެން ގުޅުންބަދަހި ކުރުމުގެ ޤުރުބާނީ ކަތިލައި ނަދުރުފުއްދުމަށް ތައްޔާރު ކުރި ޖާފަތުގެ ބާކީ ކާނާ ގޭގައި އެބަހުރި. * ތައުރާތުގައިވާ ގޮތުން އަންހެނާއަށް ގުރުބާނީއަށް ކަތިލާ މަސް ކެއުން ހުއްދަވާނީ ހައިޟުގެ ދުވަސް ނިމި ހަތް ދުވަސް ވުމުންނެވެ. އަދި އެ މަސްތައް ގުރުބާނީއަށް ހުށަހަޅާ ދުވަހު ކައި ނިންމަން ޖެހެއެވެ. 15 އަހަރެން މި ނުކުތީ ކަލޭ ބަލައިދާން. ނުކުތްތަނުން މިއޮތް ދިމާވީ. 16 އަހަރެންގެ އެނދުގައި އަޅާފައި ހުރީ މިޞްރުން ގެނަސްފައިވާ ކުލަގަދަ ބެޑްޝީޓްތަކެއް. 17 އެ ބެޑްޝީޓްތަކުގައި މީރު ވަސް ދުއްވަން މުއްރިއާއި އޫދުއާއި ފޮނިތޮށީގެ އަތަރު އުނގުޅާފައިވާނެ. 18 ގެއަށްގޮސް އެކަކުއަނެކެއްގެ އަތުތެރޭގައި ލޯބިކުޅައުމުގައި މުޅި ރޭގަނޑު ހޭދަކޮށްލަމާ ހިނގާ. 19 އަހަރެންގެ ފިރިމީހާވީ ދަތުރަކު ގޮސްފަ. އޭނާ ހުރީ ދުރު ހިސާބެއްގާ. 20 އޭނާ ދިޔައީ ގިނަ ފައިސާތަކެއް ހިފައިގެން. މަސް ދެބައި ނުވަނީހެއް ނާންނާނެ.“\n21 މި ފަދަ ފޮނި އެތައް ބަސްތަކަކުން އެ އަންހެނާ އެސޮރު ހައްލާލިއެވެ. 22 ހަމަ ވަގުތުން އެސޮރު އެއަންހެނާގެ ފަހަތުން ހިނގައިގަތެވެ. ކަތިލެވެންދާ ގެރިއެއް ފަދައިންނެވެ. މަޅިގަނޑަކާ ދިމާއަށް ދާ ފުއްލާއެއް ފަދައިންނެވެ. 23 ރުވާފައި ދޫކޮށްލި ތީރު އޭނާގެ ހިތަށް އަމާޒުވިއެވެ. މަޅިފައްޗަކާ ދިމާއަށް ދާ ދޫންޏެއް ފަދައިން އޭނާ ދިޔައެވެ. އޭނާގެ ދިރިއުޅުން ނުރައްކަލަށް ވެއްޓުނުކަމެއް އޭނާ ނުދެނެހުއްޓެވެ.\n24 މަގޭ ދަރިފުޅާއެވެ. މި ބުނިބަސްތައް ދަރިފުޅު ކަނުލައި އަހާށެވެ. 25 އެކަހަލަ އަންހެނެއްގެ މަތީން ހިތަށްވެސް ނާރުވާށެވެ. އެފަދަ އަންހެނެއްގެ ގޭދޮށު މަގަށްވެސް ނާރާށެވެ. 26 މިފަދަ އަންހެނުންގެ މަޅީގައި ޖެހި ގިނަ ބައެއްގެ ޙަޔާތް ބަރުބާދުވެ ގޮސްފައިވެއެވެ. 27 އެއަންހެނާގެ ގެއަށް ދާ މަގަކީ އެއްކޮޅަށް ދެވޭ މަގެކެވެ. އެއީ މަރާދިމާއަށް ދާން އޮންނަ ކުރު ރާސްތާއެކެވެ.\n*7:14 ތައުރާތުގައިވާ ގޮތުން އަންހެނާއަށް ގުރުބާނީއަށް ކަތިލާ މަސް ކެއުން ހުއްދަވާނީ ހައިޟުގެ ދުވަސް ނިމި ހަތް ދުވަސް ވުމުންނެވެ. އަދި އެ މަސްތައް ގުރުބާނީއަށް ހުށަހަޅާ ދުވަހު ކައި ނިންމަން ޖެހެއެވެ.


14 aharun dhasu ge League Champion kan Maziya ah\n14 އަހަރުން ދަށުގެ ލީގް ޗެމްޕިއަންކަން މާޒިޔާއަށް\nމާޒިޔާ މުބާރާތުގެ ޗެމްޕިއަންކަން ހޯދުމަށް ފަހު އުފާފާޅު ކުރަނީ -- ފޮޓޯ މާޒިޔާ\nފައިނަލުގައި، ހުޅުމާލޭ ސްޕޯޓްސް ސުކޫލްގެ މައްޗަށް 2-0 ގެ ނަތީޖާ އަކުން ކާމިޔާބު ހޯދައި ދިރާގް 14 އަހަރުން ދަށުގެ ޔޫތު ލީގް ޗެމްޕިއަން މާޒިޔާ ހޯދައިފި އެވެ.\nގައުމީ ފުޓްބޯޅަ ދަނޑުގައި ރޭ ކުޅުނު ފައިނަލު މެޗުގައި މާޒިޔާގެ ދެ ލަނޑުވެސް ކާމިޔާބު ކުރީ، މުހައްމަދު އިޔާން ހަސަން އެވެ. ފުރަތަމަ ލަނޑު އޭނާ ކާމިޔާބު ކުރީ، މެޗުގެ 33 ވަނަ މިނެޓްގަ އެވެ. ދެ ވަނަ ލަނޑު ކާމިޔާބު ކުރީ އޭގެ ތިން މިނެޓް ފަހުންނެވެ.\nމާޒިޔާ އާއި ހުޅުމާލޭ ސްޕޯޓްސް ސްކޫލް ފައިނަލުގެ ޖާގަ ހޯދީ، ލީގް އުސޫލުން ކުޅުނު ބުރުގެ އެއް ވަނަ އާއި ދެ ވަނަ ހޯދައިގެންނެވެ. މާޒިޔާ އެއް ވަނަ ހޯދީ ކުޅުނު ހަ މެޗުން ވެސް މޮޅުވެ 18 ޕޮއިންޓް ހޯދައިގެންނެވެ. ހުޅުމާލޭ ސްޕޯޓްްސް ސްކޫލް ވަނީ ފަސް މެޗުން މޮޅުވެފަ އެވެ.\nފައިނަލު މެޗުގައި މާޒިޔާގެ ދެ ލަނޑު ކާމިޔާބު ކުރި އިޔާން -- ފޮޓޯ: މާޒިޔާ\nމާޒިޔާ އަކީ ރަނގަޅު ޔޫތު ސިސްޓަމެއްގެ ތެރެއިން އެކެޑެމީ ހިންގަމުންދާ ކުލަބެކެވެ. މި އަހަރުގެ މުބާރާތުގެ ކުރިން މާޒިޔާގެ 14 އަހަރުން ދަށުގެ ޓީމުން ވަނީ، އަވަށްޓެރި އިންޑިއާގެ ޗެންނާއީގައި ބޭއްވި އިންޓަނޭޝަނަލް ކަޕް އޮފް ޖޯއީ މުބާރާތުގައި ވާދަ ކޮށް އެ މުބާރާތް ކާމިޔާބު ކޮށްފަ އެވެ.\nއެ މުބާރާތުގެ ޗެމްޕިއަންކަން މާޒިޔާއިން ހޯދީ، ފައިނަލުގައި ބެންގަލޫރުގެ ބެންގަލޯރ ފުޓްބޯޅަ އެކެޑެމީގެ ޓީމު ބަލި ކުރުމަށް ފަހު އެވެ.


Doctorunnai Teacherun Filun: Huttuvan Jehey Kameh Noonbaa?\nއިންޑިއާއިން ރާއްޖެއައި ޑޮކްޓަރުންގެ ޓީމެއް ފައިލް ފޮޓޯ\nޑޮކްޓަރުންނާއި ޓީޗަރުން ފިލުން: ހުއްޓުވަން ޖެހޭ ކަމެއް ނޫންބާ؟\n25 ފެބްރުއަރީ 2022 - 16:12:36\nފިލުމަކީ ރާއްޖޭގެ އާދަކާދައިގެ ތެރޭގައި ހިމެނޭ ކަމެއްކަމަށް ބުނެވިދާނެއެވެ. އެހެނީ އެއީ ރާއްޖޭގެ ވެރިކަމުގެ އެންމެ މަތީ ފަޑިން ފެށިގެން ޒަމާނުއްސުރެ އެއީ ކުރަމުން އަންނަ ކަމަކަށް ވާތީއެވެ. އެހެންކަމުން އެއީ ރާއްޖޭގެ ސަގާފަތުގެ ތެރޭ ހިމެނޭ ކަމެކޭވެސް ބުނެވިދާނެއެވެ.\nރާއްޖޭގެ ފަހުގެ ތާރީހަށް ބަލާއިރު ރައީސް އިބްރާހީމް ނާސިރު ގައުމު ދޫކުރައްވައި ސިންގަޕޫރަށް ވަޑައިގެންނެވި އެވެ. ވެރިކަމަށް އަތުވެދާނެ ބަދަލުތަކެއް ކުރީ ބައިގައި ވިސްނިވަޑައިގެން ނަމަވެސް ފިއްލެވީ އެވެ. ބައެއް ކަރަޕްޝަންގެ މައްސަލަތަކާއި އެނޫން ވެސް މައްސަލަތަކުގައި މިނިސްޓަރުން ވެސް ފިއްލަވާފައިވެއެވެ. ކުރީގެ ޓޫރިޒަމް މިނިސްޓަރު އަލީވަހީދު މިހާރު ވެސް ފެންނަނީ އެކަހަލަ ގޮތަކަށެވެ. ރާއްޖެއަށް ވަޑައިގަންނަވައިފިނަމަ ކުރިމަތިލާންޖެހޭ ކަންކަމުން އެހުންނެވީ ފިއްލަވައިގެންނެވެ.\nކުރީގެ ޓޫރިޒަމް މިނިސްޓަރު އަލީ ވަހީދު-\nއެކިއެކި ސަބަބުތަކާހުރެ މީހުން ފިލަމުން ދެ އެވެ. އޭގެ ތެރެއިން އެންމެ ބޮޑަށް ފާހަގަކޮށްލެވޭ އެއް ބަޔަކީ ބިދޭސީންނެވެ. ގޭގެއަށް ގެންނަ މަސއްކަތު މީހުންނާއި، ކުންފުނިތަކަށް ގެންނަ ބިދޭސީން ވެސް ފިލަނީ އެވެ. ކުރަން ޖެހޭ މަސައްކަތުގެ ގޮތުންނެވެ. ނުވަތަ މުސާރަ ކުޑަވެގެންނެވެ. ނުވަތަ އެނޫން ވެސް ސަބަބުތައް ހުރެދާނެއެވެ.\nމިގޮތަށް ފިލާ މީހުން، އެމީހުން ގެންގުޅޭ މީހުން ދެ ވަނަ ފަހަރަށް ވެސް އަތުލައިގެން ބައެއް ފަހަރު ގެނެސްފައި ހުރެއެވެ. އެހެން ނަމަވެސް ދެ ވަނަ ފަހަރަށް ވެސް ފިލަ އެވެ. އަދި ތިން ހަތަރު ފަހަރަށް ވެސް ގެންގުޅޭ މީހުންނަށް ލަނޑު ދީފައި ހުރެއެވެ.\nދެރަކަމަކީ މިގޮތަށް ފިލާމީހުންނާމެދު އެޅޭ ފިޔަވަޅެއް ނެތް ކަމެވެ. ނުވަތަ ފިޔަވަޅު އެއްވެސް ސަރުކާރަކުން ގަސްތުގައި ނާޅަނީ އެވެ. އެބައި މީހުންނާ ގުޅިގެން އޮޕަރޭޝަންތަކެއް ހިންގާ ބާރު ގަދަ ބައެއް އުޅުމަކީ ވެސް އެކަށީގެންވާ ކަމެކެވެ. އެނގޭ ކަމަކީ އެފަދަ މީހުން އަތުލައި ނުގަނެވޭ ކަމެވެ.\nދާދިފަހުން ސަރުކާރުން ބުނި ވާހަކައެކެވެ. މީހުން ގެންނަން ޑިޕޮޒިޓުގެ ގޮތުގައި ބެހެއްޓި އެތައް މިލިޔަން ރުފިޔާއެއް މީހުންނަށް ދިން ވާހަކައެވެ. އެމީހުންނަށް ފައިސާ ދިންއިރު އަސްލު މީހުން ތިބީ ކޮން ތަނެއްގައި ހެއްޔެވެ. ސަރުކާރުން ފޮނުވާލިކަމަށް ބުނަމުން އައީ މަގުމަތީގައި އުޅޭ މީހުންނެވެ. ރާއްޖޭން އެމީހުން ފޮނުވާލައިފައިވާނަމަ އެމީހުންނަށް ފައިސާ ދޭކަށް ނުޖެހޭނެ އެވެ. ޑިޕޮސިޓް ފައިސާ ބޭނުން ކުރަނީ އެމީހުންގެ ޓިކެޓްގެ ކަންކަން ހަމަޖައްސަން ކަމަށްވާތީ އެވެ.\nއެންމެ އާންމުކޮށް މިހާތަނަށް އަޑުއިވިފައި އޮންނަނީ ބިދޭސީން ފިލާ އަޑެވެ. އެހެން ނަމަވެސް ފަހަކަށް އައިސް ތޭރިތަކުގެ ބިއްދޮށުގައި ތިބޭ މީހުން ދޮރެއްނެތް ގާނޫނީ ދޮރާށިތަކުން ނުކުންނަތަން ފެންނަމުންދެއެވެ. އޭގެ ތެރޭގައި ހިމެނޭ އެންމެ ބޮޑު އިންސައްތަ ހިމެނެނީ މަސްތުވާ ތަކެތީގެ މައްސަލަ ތަކުގައެވެ. ކޮންމެ ވެސް ލިއުމެއް ނެތިގެން ނުވަތަ ކޮންމެ ވެސް ހެއްކެއް ނެތިގެން އަދަބަށް ފިލައިގެން ރާއްޖޭން ބޭރުގައި ނުވަތަ ރާއްޖޭގައި އުޅެމުން ދެއެވެ.\nއެހެން ނަމަވެސް މިހާރު އިވެމުންދާ އަޑުތަކަކީ އަދި މާ ހައިރާންވާ ކަހަލަ އަޑުތަކެކެވެ. ރާއްޖޭގެ ބަލި މީހުންނަށް ފަރުވާދީ، ދަރިވަރުން ތަރުބިއްޔަތު ކޮށްދޭން އަންނަ ހަކީމުންނާއި، އެދުރުން ފިލާ ވާހަކައެވެ. ފިލައި އޮޅުވާލުމަކީ އެދުރުގެއެއްގައި އުޅެފައި ހުރި ކޮންމެ މީހަކަށް ވެސް ގޯސްކަމެއް ކަން އެނގޭނެއެވެ. އެހެންވިއްޔާ ފިލަން އެ ޖެހެނީ ކީއްވެގެން ހެއްޔެވެ؟\nހެލްތު މިނިސްޓަރު އަހްމަދު ނަސީމް\n"އަޅުގަނޑަކަށް ނޭނގެ ކިހިނެއްކަމެއް ފިލައިގެން ދިޔައީ. އެތަނަށް ޑޮކްޓަރުން ފޮނުވާ އެކަހަލަ ކަންތައްތައް އަޅުގަނޑަށް އެބަ ކުރެވޭ. ދެން ހިފެހެއްޓެތޯ ބައްލަވައިދެއްވުމަކީ އަޅުގަނޑުގެ ވަރަށް ބޮޑު އެދުމެއް. ދެން އެ މީހުން ފިލައިގެން ދިއުމުގެ ކުރިން އަޅުގަނޑުމެންނަށް އެނގޭ ކަމަށް ވަނީ ވިއްޔާ އަޅުގަނޑުމެންނަށް ހުއްޓުވޭނެ ވެސްމެ އެއާޕޯޓާ ހަމައިން،" ހެލްތު މިނިސްޓަރާ ކުރެވުނު ޖަވާބުގައި މަޖިލީހުގެ ޖަލްސާގައި މިނިސްޓަރު އަހްމަދު ނަސީމް ވިދާޅުވިއެވެ.\nމިނިސްޓަރު ނަސީމް އިޝާރާތް ކުރެއްވީ ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލަށެވެ. ދާދި ފަހުން އެތަނަށް ފޮނުވި ފަސް ޑޮކްޓަރަކު ފިލިވާހަކަ އެވެ. އެކަން ހުއްޓުވުމަށް އެހޮސްޕިޓަލުން މަސައްކަތް ކުރަން ޖެހޭ ވާހަކަ އެވެ.\nޑޮކްޓަރަކަށް ފިލައިގެން ދެވޭނީ ލައްކަ ތަންތަން ހުރަސް ކޮށްފައެވެ. ލައްކަ ލިއުންތަކެއް ވެސް ލިބިގެންނެވެ. މިއީ ކުރިން އަޑު އިވޭ ވާހަކަ ތަކެއް ނޫނެވެ. އަދި ދިވެހީން އަޑު އަހަން ބޭނުންވާނެ ވާހަކަ ތަކެއް ވެސް ނޫނެވެ. އެހެން ނަމަވެސް މިހާރު މިއީ ކަން ހިނގަމުންދާ ގޮތެވެ.\nއެޑިއުކޭޝަން މިނިސްޓަރު ޑރ އައިޝަތު އަލީ\nއއ. މަތިވެރީގައި ކިޔަވައިދޭން ހުރި އިނގިރޭސި ޓީޗަރު ފިލީ މިދިޔަ އަހަރުގެ ނޮވެމްބަރު މެދުތެރޭގައެވެ. ފަހުން އެނގުނު ގޮތުގައި އޭނާ އައީ މާލެ އަށެވެ. ރަށުން ފިލައިގެންނެވެ.\nޕްރޮފެޝަނަލް މަގާމު ތަކަށް ގެނެވޭ މިފަދަ މީހުން ގެނެވޭ އިރު ތިންމަސްދުވަހުގެ ނޯޓިސް ދިނުމަށްވެސް އޮވެއެވެ. އެހެންނަމަވެސް ގެއަށް ގެންނަ ބިދޭސީ ލޭ ބަރުންގެ ވާހަކަ އެކަނި ދައްކާލާފައި ނިންމާލެވޭކަށް ނެތެވެ. ޑޮކްޓަރުންނާއި ޓީޗަރުންވެސް ލިސްޓަށް މިހާރު މިއޮތީ އިތުރުވެފައެވެ.\nއެޑިއުކޭޝަން މިނިސްޓްރީހެލްތު މިނިސްޓްރީހެލްތު މިނިސްޓްރީގެ ދާއިރާއިޖްތިމާއީމަސްތުވާތަކެތި\nމެދުފަންތީގެ ރައްޔިތަކަށް ވާނީ ކިހިނެއް!\nދިރުވާލައިގެން މަސްތުވާތަކެތި އެތެރެކުރަން މަސައްކަތްކޮށްފި\nޝަރުތަކެއްކޮށްފަ ރޫމީ ދޫކޮށްލައިފި


Covid vaccine enmenah foarukohdinumah gaumuthakuge ehee ah UN in anekka ves edhijje | Jazeera\tކޮވިޑް ވެކްސިން އެންމެނަށް ފޯރުކޮށްދިނުމަށް ގައުމުތަކުގެ އެހީއަށް އދ. އިން އަނެއްކާ ވެސް އެދިއްޖެ - Jazeera\nކޮވިޑް ވެކްސިން އެންމެނަށް ފޯރުކޮށްދިނުމަށް ގައުމުތަކުގެ އެހީއަށް އދ. އިން އަނެއްކާ ވެސް އެދިއްޖެ\nސާއިފް ޝިޔާދު October 1, 2020 80 views0\nކޮވިޑް 19 އަށް އުފެއްދޭ ވެކްސިން ގައުމުތަކަށް ފޯރުކޮށްދިނުމުގައި މިހާރަށްވުރެ ބޮޑަށް ގައުމުތަކުގެ އެއްބާރުލުން ބޭނުންވާ ކަމަށް އދ. ގެ ސެކްރެޓަރީ ޖެނެރަލް އެންޓޯނިއޯ ގުޓަރޭޒް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ ބުދަ ދުވަހު ވަރޗުއަލްކޮށް ކުރިޔަށް ގެންދިޔަ އދ. ގެ މަތީ ފަންތީގެ ބައްދަލުވުމެއްގައެވެ. މި ބައްދަލުވުމުގައި ވާހަކަ ދައްކަވަމުން ގުޓަރޭޒް އިތުރަށް ވިދާޅުވީ ކޮވިޑަށް ޓެސްޓް ކުރުމާއި އެ ބައްޔަށް ފަރުވާ ހޯދުމަކީ ހުރިހާ ގައުމެއް ވެސް ގައުމީ ކަމެއްގެ ގޮތުގައި ދެކެން ޖެހޭ ކަމެއް ކަމަށެވެ. އަދި ކޮވިޑަށް އުފެއްދޭ ވެކްސިންއަކީ ދުނިޔޭގެ އެކިކަންކޮޅުތަކުގައި ތިބި މީހުންނަށް ފަސޭހަކަމާއެކު އަގުހެޔޮކޮށް ލިބެންޖެހޭ އެއްޗެއް ކަމަށް ވެސް ވިދާޅުވިއެވެ.\nދުނިޔޭގެ ސިއްހަތު ޖަމްއިއްޔާއިން ކޮވިޑަށް ވެކްސިން ހޯދުމަށް ކުރަމުންދާ މަސައްކަތްތަކަށް މިހާރު ވެސް3ބިލިއަން ޑޮލަރުގެ އެހީ ވަނީ ލިބިފައެވެ. އެހެން ނަމަވެސް މި މަސައްކަތްތައް ކާމިޔާބުކުރުމަށް 35 ބިލިއަން ޑޮލަރު ބޭނުންވާއިރު އޭގެތެރެއިން 15 ބިލިއަން ޑޮލަރު މިއަހަރު ނިމުމުގެ ކުރިން ބޭނުންވެއެވެ.\nމި މަސައްކަތުގެ އެންމެ މައިގަނޑު އަމާޒަކީ 2021 ވަނަ އަހަރު ނިމުމުގެ ކުރިން ވެކްސިންގެ ދެ ބިލިއަން ޑޯޒް ތައްޔާރުކޮށް ބޭނުންވާ ފަރާތްތަކަށް ފޯރުކޮށްދިނުމެވެ. އަދި 500 މިލިއަން ޓެސްޓް ހެދުމަކީ ވެސް އަމާޒެކެވެ.\nއަންނަ އަހަރުގެ މެދުތެރޭ ހުރިހާ ޓެސްޓް ކުރުމުގެ ފިޔަވައްސެއް ނިމުމަށްފަހު ވެކްސިން ފޯރުކޮށްދިނުމުގެ މަސަައްކަތް ފެށިގެންދާނެ ކަމަށް ބެލެވެއެވެ.